c: text/html

text:
དུས་འཁོར་ལུགས་ཀྱི་སྐར་རྩིས་དར་ཚུལ་མདོ་ཙམ་བརྗོད་པ་དཔྱིད་ཀྱི་དགའ་སྟོན།
ནང་དོན་གནད་བསྡུས། བོད་ཀྱི་སྐར་རྩིས་རིག་པའི་ཁུངས་དཔལ་དུས་ཀྱི་འཁོར་ལོའི་རྒྱུད་སྟོན་པ་སངས་རྒྱས་ཀྱིས་གསུངས་ཤིང་ཤམྦྷ་ལའི་ཆོས་རྒྱལ་རིགས་ལྡན་རྣམས་ལ་བརྒྱུད་ཚུལ། རྒྱ་གར་འཕགས་ཡུལ་དུ་དུས་འཁོར་དར་ཚུལ་དང་བོད་གངས་ཅན་གྱི་ཡུལ་དུ་དུས་འཁོར་གྱི་རྒྱུད་བསྒྱུར་ཚུལ། རིམ་བྱོན་མཁས་པས་སྐར་རྩིས་ཀྱི་རིག་པ་སྤེལ་ཚུལ། ཡང་དར་གྱི་དུས་སུ་དར་ཚུལ་བཅས་བརྗོད་ཡོད།
གནད་ཚིག། དུས་འཁོར་སྐར་རྩིས། རྒྱ་བོད་དུ་དར་ཚུལ། རྩིས་གཞུང་གྲགས་ཅན།
རྣམ་པ་ཀུན་གྱི་མཆོག་ལྡན་ཆོས་དབྱིངས་སུ། །མི་འགྱུར་བདེ་བ་ཆེན་པོས་རྟག་རོལ་པ། །སྟོང་གཟུགས་ཕྱག་རྒྱ་ཆེ་དང་མཉམ་སྦྱོར་བ། །དཔལ་ལྡན་དུས་ཀྱི་འཁོར་ལོས་བདག་སྐྱོངས་ཤིག། གཞུང་ལུགས་ནམ་མཁའ་མཛོད་ཀྱི་གྲྭ་གཅིག་ན། །གཅེས་པའི་བུ་ལ་མ་ཡི་རྣམ་ཐར་བཞིན། །ཚུལ་འདིའི་རིག་པ་བདག་ལ་སྦྱིན་མཛད་པ། །ཀུན་གཟིགས་བླ་མ་བསམ་གྲུབ་རྒྱ་མཚོ་རྒྱལ། །ཕྲ་ཞིབ་ལྷུ་ལག་ཚོགས་པར་མ་བརྟེན་པར། །ནམ་མཁའི་གཟའ་སྐར་འགྲོས་བཞི་ལ་སོགས་པ། །ཇི་བཞིན་ཚེགས་མེད་རྟོགས་པའི་རིག་གནས་ཞེས། །འཛམ་གླིང་ཁྱོན་འདིར་སྙན་པའི་གྲགས་པ་འབར། །
དེ་ཕྱིར་གང་གི་བྱུང་བ་མདོར་བསྡུས་ཙམ། །སྔོན་བྱོན་མཁས་པའི་གཞུང་ལ་ལེགས་བརྟེན་ནས། །བཤད་པ་དཔྱིད་ཀྱི་དགའ་སྟོན་ཞེས་བྱ་བ། །དཔྱོད་ལྡན་དགའ་བའི་གསོས་སུ་ཁོ་བོས་སྦྱིན། ། དེ་ཡང་ས་པཎ་གྱིས། མཆོད་བསྟོད་འདུད་པའི་བདག་ཉིད་ཅན། །ཤིས་པ་བརྗོད་སོགས་མི་འགལ་ཏེ། །ཐམས་ཅད་དུ་ཡང་སྟོན་པ་ཡི། །ཆེ་བ་འབའ་ཞིག་སྟོན་ཕྱིར་རོ། །ཞེས་གསུངས་ལྟར། ཤིས་བརྗོད་ཕྱག་བྱ་ཅི་རིགས་པའི་ཚུལ་གྱིས་དགེ་ལེགས་སུ་བྱེད་པའི་ཚིགས་སུ་བཅད་པ་དུ་མ་སྔོན་དུ་བཏང་ནས་གང་ཞིག་བརྗོད་པར་བྱ་བ་ནི། ཇི་སྐད་དུ། ཁྲོ་རུ་མཁན་པོ་ཚེ་རྣམ་ལགས་ཀྱིས། ནམ་མཁའི་གོ་ལ་བཅུ་གཉིས་ཁྱིམ་གྱི་གཞིར། །རྒྱུ་སྐར་ལྷ་མོའི་འཛུམ་གྱིས་བསུས་པའི་མོད། །དྲང་སྲོང་གཟའ་དགུས་སྤྱོད་པའི་ལེགས་ཉེས་རྩིས། །དུས་བཞི་བླང་དོར་སྟོན་པའི་ཚན་རིག་ཡིན། །ཞེས་རང་བཞིན་དྲང་བོར་བརྗོད་པའི་དུས་འཁོར་ལུགས་ཀྱི་སྐར་རྩིས་ཀྱི་བྱུང་བ་མདོར་བསྡུས་ཞིག་བརྗོད་པར་བྱ་བ་ལ།
དང་པོ། སྟོན་པས་གསུངས་ཤིང་ཆོས་རྒྱལ་རིགས་ལྡན་རྣམས་ལ་བརྒྱུད་ཚུལ།
དེ་ཡང་བདག་ཅག་གི་སྟོན་པ་ཤཱཀྱ་ཐུབ་པ་འཁྲུངས་འདས་ཀྱི་ལོ་ཚིགས་དང་དུས་འཁོར་གྱི་རྒྱུད་གསུངས་པའི་དུས་ལ་མི་མཐུན་པ་མང་དུ་མཆིས་མོད། འདིར་གྲགས་ཆེ་བ་བུ་སྟོན་ཐམས་ཅད་མཁྱེན་པ་དང་། ཕུག་པ་ལྷུན་གྲུབ་རྒྱ་མཚོ་རྣམ་གཉིས་ཀྱི་ལུགས་སོ་སོར་བརྗོད་ན། དང་པོ་བུ་སྟོན་གྱི་ལུགས་ལ། སྣ་ཚོགས་དབྱིག་ཅེས་པ་ཤིང་སྦྲུལ(སྤྱི་ལོ་སྔོན༩༡༦)ལོའི་ས་ག་ཟླ་བའི་ཉར་མཉམ་མེད་བུ་རམ་ཤིང་པ་དགའ་ལྡན་གྱི་གནས་ནས་འཛམ་བུ་གླིང་བའི་འགྲོ་བ་རྣམས་ཡང་དག་པའི་ལམ་ལ་བཀྲི་བའི་ཕྱིར་དུ་གྲོང་ཁྱེར་སེར་སྐྱར་གཟིགས་པ་ལྔས་འཇམ་དཔལ་གྱི་རྣམ་འཕྲུལ་རྒྱལ་བོ་ཟས་གཙང་མའི་བཙུན་མོ་སྤྱན་རས་གཟིགས་ཀྱི་རྣམ་འཕྲུལ་སྒྱུ་འཕྲུལ་མའི་ལྷུམས་སུ་ཞུགས། དེ་ནས་བགྲངས་པའི་ཟླ་བ་བཅུ་པ་ཟིལ་གནོན་མེ་རྟ(སྤྱི་ལོ་སྔོན༩༡༥)ལོའི་མཆུ་ཟླའི་ཉར་ལིམྦིའི་ཚལ་དུ་སྐུ་བལྟམས། དེ་ནས་དགུང་ལོ་ཉེར་དགུ་པ་དངོས་པོ་ཤིང་ཁྱི(སྤྱི་ལོ་སྔོན༨༨༧)ལོར་རྒྱལ་སྲིད་མཆིལ་མའི་ཐལ་བ་བཞིན་དུ་བོར་ཏེ་རབ་ཏུ་བྱུང་བའི་ཚུལ་ཁྲིམས་ཡང་དག་པར་བླངས་པར་མཛད་དོ། །དགུང་ལོ་སོ་དྲུག་པ་ལྕགས་སྦྲུལ(སྤྱི་ལོ་སྔོན༨༨༠)ལོའི་ས་གར་ཉར་མངོན་པར་རྫོགས་པའི་སངས་རྒྱས་སོ། །དེ་ལ་རྩ་བའི་རྒྱུད་ལས། དེ་ནས་ཤམྦྷ་ལར་གྲགས་ནས། །ཕྱག་ན་རྡོ་རྗེའི་སྤྲུལ་པ་ནི། །མི་བདག་ཟླ་བཟང་རྫུ་འཕྲུལ་གྱིས། །རང་ཉིད་དཔལ་ལྡན་ཆོས་དབྱིངས་བྱོན། ། དང་པོར་གཡས་སུ་བསྐོར་བྱས་ནས། །སྟོན་པའི་ཞབས་ཀྱི་ཆུ་སྐྱེས་གཉིས། །རིན་ཆེན་མེ་ཏོག་རྣམས་ཀྱིས་མཆོད། །ཡང་དང་ཡང་དུ་ཕྱག་བཙལ་ཏེ། །ཐལ་མོ་སྦྱར་བ་བྱས་གྱུར་ནས། །རྫོགས་སངས་རྒྱས་ཀྱི་སྤྱན་སྔར་འདུག །ཟླ་བཟང་རྒྱུད་ཀྱི་གསོལ་འདེབས་དང་། །སྟོན་པ་སྡུད་པར་བྱེད་པ་པོ། །ཞེས་དང་། སྟོན་པས་བྱ་རྒོད་ཕུང་པོ་རུ། །ཤེས་རབ་ཕ་རོལ་ཕྱིན་ཚུལ་བཞིན། །ཆོས་བསྟན་དཔལ་ལྡན་འབྲས་སྤུངས་སུ། །དེ་བཞིན་གསང་སྔགས་ཆོས་རབ་གསུངས། །གང་ལ་གང་གནས་བསྟན་པ་ནི། ། སུ་ཡིས་རྒྱུད་ཀྱང་ལུང་གཅིག་བསྟན། ། གནས་ནི་གང་དུ་འཇིག་རྟེན་པའི། །འཁོར་ནི་སུ་ཡིས་རྒྱུ་ཅི་ཡིས། །བྱ་རྒོད་ཕུང་པོའི་རི་ཆེན་པོར། །ཐེག་པ་ཆེན་པོ་བླ་ན་མེད། །ཤེས་རབ་ཕ་རོལ་ཕྱིན་པའི་ཚུལ། །བྱང་ཆུབ་སེམས་དཔའ་རྣམས་ལ་བསྟན། །དེ་ནས་གཅིག་ཏུ་མཆོད་རྟེན་ཆེར། །ཆོས་ཀྱི་དབྱིངས་ཀྱི་དཀྱིལ་འཁོར་དུ། །བྱང་ཆུབ་སེམས་དཔའ་སོགས་རྣམས་ཀྱི། །ཐབས་གཅིག་དེ་བཞིན་གཤེགས་པ་བཞུགས། །ནམ་མཁའ་བེམ་མིན་ཤིན་ཏུ་དྭངས། །གོ་སྐབས་མེད་པར་རབ་ཏུ་གསལ། །སྣ་ཚོགས་རྡོ་རྗེའི་ཁང་པ་གནས། །ཆོས་ཀྱི་དབྱིངས་དང་ཡིད་འོང་འབར། །རྒྱུད་ལྡན་སྐྱེས་བུ་རྣམས་ཀྱིས་ནི། །བསོད་ནམས་ཡེ་ཤེས་དགོངས་པའོ། །ཞེས་དང་། འགྲེལ་ཆེན་ལས་ཀྱང་། ས་གའི་ཉའི་སྐྱ་རེངས་འཆར་བའི་ཚེ་བཅོམ་ལྡན་འདས་ཤཱཀྱ་ཐུབ་པ་མངོན་པར་རྫོགས་པར་སངས་རྒྱས་ཏེ། དེ་ནས་ཆོས་ཀྱི་འཁོར་ལོ་བསྐོར་ཞིང་ཐེག་པ་གསུམ་བསྟན་པར་མཛད་ནས་ཟླ་བ་བཅུ་གཉིས་པ་ནག་པའི་ཉ་ལ་ཤྲཱི་ངྷཱ་ནྱ་ཀ་ཊ་ཀར། ཞེས་གསུངས་པ་ལྟར། སྟོན་པ་སངས་རྒྱས་ནས་ཟླ་བཅུ་གཉིས་སོང་བ་ནག་ཟླའི་ཉ་ལ་གནས་དཔལ་ལྡན་འབྲས་སྤུངས་ཀྱི་མཆོད་རྟེན་ཆེན་པོར་འོག་ཏུ་རྒྱང་གྲགས་ལྷག་པའི་དཔག་ཚད་དྲུག་ཡོད་པར་འོག་ཏུ་ཆོས་དབྱིངས་གསུངས་དབང་གི་དཀྱིལ་འཁོར་དང་། སྟེང་དུ་དཔལ་ལྡན་རྒྱུ་སྐར་གྱི་དཀྱིལ་འཁོར་སྤྲོས་ཏེ་བདེ་བ་ཆེན་པོའི་གནས་རྡོ་རྗེ་དབྱིངས་ཀྱི་དཀྱིལ་འཁོར་ཆེན་པོར། སྟོན་པ་ཤཱཀྱ་ཐུབ་པ་རྡོ་རྗེ་སེང་གེའི་ཁྲི་ལ་དུས་ཀྱི་འཁོར་ལོའི་ཏིང་ངེ་འཛིན་ལ་སྙོམས་པར་བཞུགས་ནས། དཀྱིལ་འཁོར་དུ་མ་བཀོད་པའི་འཁོར་སངས་རྒྱས་བྱང་ཆུབ་སེམས་ཁྲོ་བོ་ལྷ་མིའི་ཚོགས་ཀྱིས་ཡོངས་སུ་བསྐོར་བ། ཉན་པ་པོའི་འཁོར་རྒྱལ་བོ་དགུ་བཅུ་རྩ་དྲུག་ལ་སོགས་སྐལ་བ་དང་ལྡན་པའི་གདུལ་བྱ་རྣམས་དང་། ཞུ་བ་བོ་ཟླ་བ་བཟང་པོས་གསོལ་བ་བཏབ་པ་ལས་འཇིག་རྟེན་དང་འཇིག་རྟེན་ལས་འདས་པའི་དབང་བྱིན་ནས་ལྷ་དང་ལྷ་མིན་ལ་སོགས་སངས་རྒྱས་ཉིད་དུ་ལུང་བསྟན་ནས་ཆོས་རྩ་བའི་རྒྱུད་སྟོང་ཕྲག་བཅུ་གཉིས་པ་བཀའ་བསྩལ་ཏོ། །དེ་ནས་དགུང་ལོ་གྱ་གཅིག་པ་ཟད་པ་མེ་སྟག་(སྤྱི་ལོ་སྔོན་༨༣༥)ལོར་མྱ་ངན་ལས་འདས་སོ། ། གཉིས་པ། དུས་འཁོར་སྤྱི་དོན་དྲི་མེད་འོད་རྒྱན་དང་། ལེགས་བཤད་པད་དཀར་ཞལ་ལུང་གཉིས་ཀྱི་རང་ལུགས་ལ། དོན་གྲུབ་ཅེས་པ་ས་མོ་ལུག(སྤྱི་ལོ་སྔོན༩༦༢)གི་ལོའི་ཆུ་སྟོད་ཟླ་བའི་ཉ་ཚེས་ལ་སྟོན་པ་ཤཱཀྱ་སེང་ གེ་ལྷུམས་སུ་ཞུགས་པ་དང་། དེ་ནས་ཟླ་བ་བཅུ་འདས་པ་དྲག་པོ་ལྕགས་སྤྲེལ་(སྤྱི་ལོ་སྔོན༩༦༡)ལོའི་ས་ག་ཟླ་བའི་ཚེས་བདུན་ཟླ་སྐར་རྒྱལ་གྱི་དུས་སུ་ལིམྦིའི་ཚལ་དུ་སྐུ་འཁྲུངས། དེ་ནས་བགྲངས་པའི་ལོ་ཉེར་དགུ་པ་ས་བྱི(སྤྱི་ལོ་སྔོན༩༣༣)ལོའི་དཔྱིད་ཟླ་ཐ་ཆུང་གི་ཚེས་བརྒྱད་ལ་ཁབ་ནས་བྱུང་ཏེ་རབ་ཏུ་བྱུང་བར་མཛད། དགུང་ལོ་སོ་ལྔ་པ་ཤིང་རྟ་(སྤྱི་ལོ་སྔོན༩༢༧)ལོའི་ས་ག་ཟླ་བའི་ཚེས་བཅོ་ལྔ་ལ་བདུད་བཞི་མ་ལུས་པ་བཅོམ་སྟེ་མངོན་པར་རྫོགས་པར་སངས་རྒྱས་སོ། ། དགུང་ལོ་གྱ་གཅིག་པ་དཔའ་བོ་ལྕགས་འབྲུག་(སྤྱི་ལོ་སྔོན༨༨༡)ལོའི་ནག་པའི་ཉར་དཔལ་ལྡན་འབྲས་སྤུངས་ཀྱི་མཆོད་རྟེན་ཆེན་པོར་ཟླ་བ་བཟང་པོ་ལ་སོགས་པར་དུས་ཀྱི་འཁོར་ལོ་གསུངས་ཤིང་། དེའི་ཕྱི་མ་ས་ག་ཟླ་བའི་ཡར་ངོའི་ཚེས་བཅོ་ལྔ་ལ་མྱ་ངན་ལས་འདས་པའི་ཚུལ་བསྟན་པའོ། །
དེ་ནས་རྩ་རྒྱུད་བསྡུས་པའི་ཚུལ་ནི། སྟོན་པས་རྩ་རྒྱུད་གསུངས་པ་ཟླ་བ་བཟང་པོས་ཐུགས་འཛིན་མཛད་ནས་ཤམྦྷ་ལར་བྱོན། ཤམྦྷ་ལའི་ཡུལ་སྐད་ཀྱིས་རྩ་རྒྱུད་དང་། རང་གིས་མཛད་པའི་རྒྱས་འགྲེལ་སྟོང་ཕྲག་དྲུག་ཅུ་པ་ཡང་གླེགས་བམ་ལ་བྲིས་ཏེ་གྲོང་ཁྱེར་བྱེ་བ་དགུ་ཕྲག་བཅུ་རྩ་དྲུག་གི་ས་སྤྱོད་དགུ་བཅུ་རྩ་དྲུག་སོགས་སྐལ་བ་དང་ལྡན་པའི་གང་ཟག་རྣམས་ལ་ལྕགས་འབྲུག་ནས་ཆུ་རྟའི་བར་ལོ་གསུམ་བསྟན་ཅིང་། དེའི་ཕྱི་ལོ་ཆུ་ལུག་ལ་སེམས་ཅན་རྣམས་ཀྱི་དངོས་གྲུབ་ཀྱི་རྒྱུའི་སླད་དུ་དཔལ་དུས་ཀྱི་འཁོར་ལོའི་དཀྱིལ་འཁོར་བཞེངས་ཏེ་རྫུ་འཕྲུལ་བསྟན་ནས་གཤེགས་སོ། །ཟླ་བཟང་གཤེགས་པའི་རྗེས་སུ་མཆོག་མི་འགྱུར་གྱི་མདོར་བསྡུས་ལས། འཇམ་དབྱངས་ཀྱང་མྱ་ངན་ལས་འདས་ནས་ལོ་དྲུག་བརྒྱ་ན་ཤཱཀྱའི་རིགས་ལ་ལྷ་མོ་རྣམ་པར་རྒྱལ་མའི་མངལ་ནས་ལྷའི་དབང་ལྡན་གྱི་སྲས་རིགས་ལྡན་གྲགས་པ་ཞེས་བྱ་བ་འབྱུང་བར་འགྱུར་རོ། །ཞེས་གསུངས་པའི་ལོ་དྲུག་བརྒྱའི་ཐོག་མ་ཤིང་སྤྲེལ(སྤྱི་ལོ་སྔོན༨༧༧)ནས་བཟུང་སྟེ་ལྷ་དབང་དང་། གཟི་བརྗིད་ཅན། ཟླ་བས་བྱིན། ལྷའི་དབང་ཕྱུག །སྣ་ཚོགས་གཟུགས། ལྷའི་དབང་ལྡན་ཏེ་ཆོས་རྒྱལ་དྲུག་གིས་ལོ་བརྒྱ་རེར་རྩ་རྒྱུད་བསྟན་ཏོ། །དེ་ནས་ཉི་སྒྲོལ་བྱེད་ཤིང་སྤྲེལ(སྤྱི་ལོ་སྔོན༢༧༧)ལ་རིགས་ལྡན་རྣམས་ཀྱི་ཐོག་མ་འཇམ་དཔལ་གྲགས་པ་བྱང་ཆུབ་སེམས་དཔའི་སེང་གེའི་ཁྲི་ལ་འཁོད་ནས་ལོ་བརྒྱའི་བར་དུ་རྩ་རྒྱུད་བསྟུན་ནས་ལོ་བརྒྱ་རྫོགས་པའི་རྗེས་ཀྱི་མིག་དམར་ཞེས་པ་ཤིང་བྱི(སྤྱི་ལོ་སྔོན༡༧༧)ལོའི་ནག་ཉར་ཚངས་པའི་དྲང་སྲོང་ཉི་མའི་ཤིང་རྟ་ལ་སོགས་པ་སྨིན་པར་བྱས། རྩ་རྒྱུད་ལས། དེས་ན་སྙིང་བོའི་དོན་བསྡུས་འདི། །ཐམས་ཅད་མཁྱེན་སོགས་བདག་འདོད་དོ། །འཕྲེང་འཛིན་ཚིགས་བཅད་སུམ་ཅུ་ནི། །ལྷག་པའི་ཕྱོགས་བརྒྱ་ལེའུ་ལྔ་པ། །དཔལ་ལྡན་རྒྱུད་དག་རྫོགས་པར་ནི། །སྨྲ་བའི་རྒྱལ་པོས་སྟོན་པར་འགྱུར། །སྡུད་པར་བྱེད་པ་པོ་ཡང་འདི། །ཞེས་ལུང་བསྟན་པ་ལྟར། དུས་ཀྱི་འཁོར་ལོ་སྟོང་ཕྲག་བཅུ་གཉིས་པ་ལས་བསྡུས་པའི་རྒྱུད་ཀྱི་རྒྱལ་པོ་ཡི་གེ་ཉེར་གཅིག་པ་འཕྲེང་འཛིན་གྱི་སྡེབ་སྦྱོར་གྱིས་བཅིངས་པའི་ཚིགས་བཅད་སྟོང་དང་སུམ་ཅུ་ལེའུ་ལྔའི་བདག་ཉིད་ཅན་དུ་བསྡུ་བར་མཛད་ནས་གཤེགས་སོ། །དེ་ཡང་ལོ་བརྒྱའི་བར་དུ་རིགས་ལྡན་མ་ཡིན་ཀྱང་རིགས་བཞི་རིགས་གཅིག་ཏུ་མཛད་པ་ནས་རིགས་ལྡན་ཞེས་གྲགས་སོ། །གྲགས་པ་གཤེགས་པའི་ཤིང་བྱི་ལོར་རིགས་ལྡན་པད་མ་དཀར་པོ་ཁྲིར་འཁོད་དེ། རྩ་རྒྱུད་ལས། འགྲེལ་བཤད་བྱེད་པོ་པད་དཀར་འཛིན། །ཞེས་ལུང་བསྟན་པ་ལྟར་འགྲེལ་ཆེན་དྲི་མ་མེད་པའི་འོད་སྟོང་ཕྲག་བཅུ་གཉིས་པ་འདི་མཛད་དོ། །དེ་ནས་བཟུང་སྟེ་ལོ་བརྒྱད་བརྒྱའི་བར་དུ་པདྨ་དཀར་པོ་དང་། བཟང་པོ། རྣམ་རྒྱལ། བཤེས་གཉེན་བཟང་པོ། རིན་ཆེན་ཕྱག ཁྱབ་འཇུག་སྦས་པ། ཉི་མ་གྲགས། ཤིན་ཏུ་བཟང་པོ་སྟེ་རིགས་ལྡན་བརྒྱད་ཀྱིས་བསྡུས་རྒྱུད་འགྲེལ་བ་དང་བཅས་པ་བསྟན་ཏོ། །དེ་ཡང་རྒྱུད་ལས། མེ་མཁའ་རྒྱ་མཚོའི་རྣམས་ལ་རབ་བྱུང་ལ་སོགས་འདས་པ་རྣམས་བསྲེས། ཀླ་ཀློའི་ལོར་ནི་རབ་ཏུ་འགྲུབ། ཞེས་པ་ལྟར། ཤིན་ཏུ་བཟང་འདས་མ་ཐག་གི་རྗེས་ཉི་སྒྲོལ་བྱེད་ཤིང་སྤྲེལ་(སྤྱི་ལོ་སྔོན༦༢༤)ལ་རྒྱ་མཚོ་རྣམ་རྒྱལ་རྒྱལ་སར་ཕེབས་དང་། མེ་མཁའ་རྒྱ་མཚོའི་ཐོག་མ་འདྲེན་པ་དང་། འཕགས་ཡུལ་གྱི་མ་ཁར་སྦྲང་རྩིའི་བློ་གྲོས་ཀྱིས་རྒྱལ་བའི་བསྟན་པ་ལ་གནོད་པ་ཆེན་པོ་བྱས་ཏེ་ལྷ་མིན་གྱི་ཆོས་དར་བར་བྱས་པས་མུ་སྟེགས་རྣམས་ཀྱང་དེའི་རྗེས་སུ་འབྲངས་ཏེ་གཞན་ལ་གནོད་པའི་བསམ་པས་ཉུང་ངུའི་བྱེད་པ་ཞེས་པའི་རྩིས་འགོ་ཟུག་པ་རྣམས་དུས་མཉམ་ལ། དེ་དང་བསྟུན་ཏེ་ཀླ་ཀློ་ཞུགས་པ་དང་ཀླ་ཀློའི་ལོ་ཞེས་གསུང་གི དེའི་སྔ་རོལ་དུ་ཀླ་ཀློ་སྟེ་མུ་སྟེགས་བྱེད་མེད་པ་མ་ཡིན་ཏེ། དེ་ཡང་རྒྱ་མཚོ་རྣམ་རྒྱལ་གྱིས་ལོ་བརྒྱ་དང་བརྒྱད་ཅུ་གྱ་གཉིས་ཀྱི་བར་དུ་ཆོས་བསྟན། དེའི་མཇུག་ཏུ་རིགས་ལྡན་རྒྱལ་དཀས་ལོ་ཉིས་བརྒྱ་དང་ཉེར་གཅིག་གི་བར་དུ་ཆོས་བསྟན་པ་ཡིན་པས། ཆོས་རྒྱལ་དྲུག་དང་རིགས་ལྡན་ཉེར་གསུམ་པོ་གཞན་རྣམས་ལོ་བརྒྱ་རེར་རྒྱལ་ས་བཟུང་ནས་ཆོས་བསྟན་པ་མཚུངས་ཀྱང་། དེ་གཉིས་ཀྱིས་ལོ་བརྒྱ་རེ་ལས་མང་བར་རྒྱལ་ས་བཟུང་ནས་ཆོས་བསྟན་པས་དེ་གཉིས་ཀྱི་ལོ་གྲངས་བྱེ་བྲག་ཏུ་རྟོགས་པའི་ཆེད་དང་། ཀླ་ཀློ་ཞུགས་ནས་ཇི་ཙམ་སོང་གི་འདས་ལོའི་གྲངས་རྟོགས་པའི་ཕྱིར་མེ་མཁའ་རྒྱ་མཚོའི་རྣམ་བཞག་མཛད་དོ། །དེ་ཡང་མེ་མཁའ་རྒྱ་མཚོའི་ཐོག་མ་ནས་བཟུང་སྟེ་ལོ་བརྒྱ་དང་བརྒྱད་ཅུ་གྱ་གཉིས་འདས་པ་མི་ཟད་པ་མེ་ཕོ་ཁྱི་(སྤྱི་ལོ༨༠༦)ལ་རང་ལུགས་ཀྱི་ཉུང་ངུའི་བྱེད་པའི་རྩིས་མགོ་ཟུག དུས་དེར་རིགས་ལྡན་རྒྱལ་དཀས་མུ་སྟེགས་རྣམས་ཀྱི་ང་རྒྱལ་དགག་པ་ལ་དགོངས་ནས། སྟོན་པས་མ་འོངས་པ་ལུང་བསྟན་པ་ལྟར་བསྡུས་རྒྱུད་ལས་རྩིས་འཕྲོ་སྦས་པའི་ཚུལ་དང་། དངོས་བསྟན་ངེས་པ་གསལ་བོ་མ་མཛད་པའི་ཚུལ་དང་། དེའི་རྗེས་སུ་འགྲེལ་ཆེན་གྱི་རྩིས་འཕྲོ་སྦས་པ་རྣམས་དངོས་སུ་མ་བྱུང་ཡང་། རང་ལུགས་ཀྱི་བྱེད་པ་འདིར་ངེས་ལ་གསལ་བར་བསྟན་པའི་ཚུལ་དང་། རྩིས་འཕྲོ་རྣམས་ལའང་ཕལ་ཆེར་མ་དག་པའི་ཁ་བྱང་མཛད་པས་གྲུབ་མཐའ་དང་བསྟུན་ན་རྩིས་འཕྲོ་སྦས་པ་རྣམས་འབྱིན་དགོས་པ་ལ་སོགས་པའི་ཚུལ་དང་། ཇི་ལྟར་གསལ་བར་བྱེད་པ་དང་། འབྱིན་པའི་ཚུལ་ཡང་གྲུབ་མཐའི་རྩིས་ལ་རག་ལས་པའི་རྒྱུ་མཚན་གྱིས་རྩ་རྒྱུད་དྲངས་ཏེ་གྲུབ་མཐའི་རྩིས་གསུངས་པའི་ཚུལ་དང་། བྱེད་པ་འདི་ཉིད་ཀྱིའང་ལག་རྩིས་ཇི་ལྟར་བྱ་བའི་ཚུལ་ལ་སོགས་པ་བསྟན་ནས། རང་ལུགས་ཀྱི་ཉུང་ངུའི་བྱེད་པ་འདི་སྦྱོར་བར་མཛད་དོ། །དེ་ནས་ལོ་ཉིས་བརྒྱ་ཉེར་གཅིག་འདས་པ་ཟད་པ་མེ་སྟག་(སྤྱི་ལོ༡༠༢༦)གི་ལོར་མེ་མཁའ་རྒྱ་མཚོའི་འདས་ལོ་རྫོགས། དེ་རྗེས་དེ་མ་ཐག་གི་མེ་ཡོས་(སྤྱི་ལོ༡༠༢༧)ལ་རབ་བྱུང་དང་པོའི་འགོ་ཚུགས། ལོ་དེ་ནས་རིགས་ལྡན་ཉི་མ། སྣ་ཚོགས་གཟུགས། ཟླ་བའི་འོད། མཐའ་ཡས། ས་སྐྱོང་། དཔལ་སྐྱོང་། སེང་གེ །རྣམ་གནོན། སྟོབས་པོ་ཆེ་རྣམས་ཀྱིས་ལོ་བརྒྱ་རེར་ཆོས་བསྟན་ཏོ། །དེ་ནས་རིགས་ལྡན་མ་འགག་པ་རབ་རྒྱལ་མེ་ཡོས(སྤྱི་ལོ༡༩༢༧)་ལོར་རྒྱལ་སར་ཕེབས་ནས་རབ་བྱུང་བཅུ་བདུན་པའི་མེ་བྱ་(སྤྱི་ལོ༢༠༡༧)ཡན་ལ་ལོ་གྲངས་དགུ་བཅུ་ སོང་ངོ་། །དེ་ནས་རིགས་ལྡན་མ་འགག་པས་ཆོས་སྟོན་པའི་ལོ་ལྷག་བཅུ་དང་། མིའི་སེང་གེ དབང་ཕྱུག་ཆེན་པོ །མཐའ་ཡས་རྣམ་རྒྱལ་གསུམ་གྱིས་ཆོས་སྟོན་པའི་ལོ་བརྒྱ་བརྒྱ་འདས་པའི་རྗེས་སུ། དེ་ཡང་ཁམས་ལེ་གོ་སླ་ལས། སུམ་ཅུ་རྩ་གཉིས་གདན་གྱི་མཐར་ནི་ལྷ་མིན་དགྲ་བོ་ཚེ་ལོ་བརྒྱ་པ་ཕྱག་ན་འཁོར་ལོ་འགྱུར། །ཞེས་དང་། གདན་ནི་ཉི་ཤུ་རྩ་ལྔ་པོ་རྣམས་རིམ་པར་ཡོངས་སུ་བགྲངས་པ་དེ་ཡི་ནང་ནས་དུས་ཀྱི་མཐར། །རིགས་ལྡན་རིགས་ལ་ལྷ་ཡི་དབང་པོ་ལྷ་ཡི་མཆོག་གིས་བཏུད་པ་དྲག་པོའི་རིགས་ལྡན་འབྱུང་བར་འགྱུར། །ཞེས་གསུངས་པ་ལྟར་ཟླ་བཟང་ནས་བགྲངས་པའི་རྒྱལ་པོ་སོ་གཉིས་པ་དང་། རིགས་ལྡན་འཇམ་དཔལ་གྲགས་པ་ནས་བགྲངས་པའི་རིགས་ལྡན་ཉེར་ལྔ་པ་དྲག་པོ་འཁོར་ལོ་ཅན་ནི་འབྱུང་བར་འགྱུར་ལ། དེ་ལྟ་བུའི་དྲག་པོ་འཁོར་ལོ་ཅན་དེས་སྟོན་པ་ཤཱཀྱའི་རྒྱལ་པོའི་སྔགས་ཀྱི་བསྟན་པ་རྩོད་ལྡན་གྱི་མཐར་གྱུར་བ་ཀླ་ཀློ་མ་ཁར་ཞུགས་ནས་ལོ་སྟོང་དང་བརྒྱད་བརྒྱ་སོང་བའི་མཐར་རིགས་ལྡན་དྲག་པོ་རང་ཉིད་ཀྱིས་ལོ་གོ་བདུན་བཞེས་པའི་དུས་དེར་ལྷ་ཆེན་བཅུ་གཉིས་ལ་སོགས་པའི་གྲོགས་དང་བཅས་པའི་དམག་དཔུང་གིས་བསྐོར་ཏེ། ཤམྦྷ་ལའི་གནས་ནས་འཐོན་ཏེ་ཆུ་བོ་ཤཱི་ཏའི་ལྷོ་ཕྱོགས་འཕགས་པའི་ཡུལ་དུ་བྱོན་ཏེ་ཀླ་ཀློ་རྣམས་དང་། དེ་དག་གི་དཔུང་གྲོགས་ལྷ་མ་ཡིན་ལ་སོགས་པའི་དམག་ཚོགས་རྣམས་འཛམ་གླིང་ཆུང་ངུ་འདིར་གཡུལ་དུ་བཅོམ་སྟེ་རང་གི་ཆོས་རྡོ་རྗེ་ཐེག་པའི་བསྟན་པ་ལ་ཀླ་ཀློ་རྗེས་འཇུག་དང་བཅས་པ་བཀོད། དེ་ནས་འཛམ་གླིང་ཆུང་དུ་འདི་ནས་གཡས་བསྐོར་གྱིས་ས་དུམ་བུ་བཅུ་གཅིག་པོ་གཞན་རྣམས་སུ་ཡང་རིམ་གྱིས་བྱོན་ཏེ་སྟོན་པ་ཤཱཀྱ་ཐུབ་པའི་བསྟན་པ་རྩོད་ལྡན་གྱི་མཐར་སོང་བ་རྣམས་ཀྱི་ཉམས་པ་གསོས་ཏེ་གླིང་བཅུ་གཉིས་པོ་ཐམས་ཅད་ལ་རྒྱལ་བའི་རྡོ་རྗེ་ཐེག་པའི་བསྟན་པ་རིན་པོ་ཆེ་རྫོགས་ལྡན་དུ་བྱེད་དོ། །དེ་ལྟ་བུའི་འཁོར་ལོ་ཅན་རང་ཉིད་ཀྱི་སྐུའི་ཚེ་ཚད་ལོ་བརྒྱ་རྫོགས་པའི་རྗེས་སུ་རང་ཉིད་ཀྱི་སྲས་འཇམ་དཔལ་གྱི་སྤྲུལ་པ་ཚངས་པ་དང་། སྤྱན་རས་གཟིགས་ཀྱི་སྤྲུལ་པ་ལྷའི་དབང་བོ་གཉིས་རྡོ་རྗེ་ཐེག་པའི་ཆོས་སྟོན་པ་པོར་བསྐོས་ནས་མྱ་ངན་ལས་འདའ་འོ། །ཚངས་པས་ནི་ཤམྦྷ་ལར་ལོ་བརྒྱད་བརྒྱའི་བར་དང་། ལྷའི་དབང་པོས་འཕགས་ཡུལ་ལ་སོགས་པར་ཆོས་སྟོན་པར་འགྱུར་རོ། །དེ་ལྟར་འཁོར་ལོ་ཅན་གྱིས་རྒྱལ་བའི་རྡོ་རྗེ་ཐེག་པའི་བསྟན་པ་རྩོད་ལྡན་གྱི་ཐ་མར་སོང་བ་དེ་རྫོགས་ལྡན་དུ་བྱས་པའི་བསྟན་པ་དེ་ཡང་། ས་དུམ་བུ་རེ་རེར་ཡང་ལོ་སྟོང་དང་བརྒྱད་བརྒྱ་རེར་གནས་པ་ཡིན་ཏེ། ཁམས་ལེའི་གོ་སླ་ལས། རྫོགས་ལྡན་གསུམ་ལྡན་གཉིས་ལྡན་རྩོད་པའི་དུས་ནི་ནུས་པའི་ཚད་ཀྱི་ས་གཞི་དག་ལ་ངེས་པར་རྒྱུ། །ཞེས་གསུངས་པ་ལྟར་བསྟན་པ་གསོ་བའི་དུས་བཞི་གནས་གླིང་བཅུ་གཉིས་པོ་ཐམས་ཅད་བསྡོམས་ན་ནུས་པ་སྟེ་འོག་མིན་གྱི་ཞག་གཅིག་གི་ཚད་ཡོད་ལ། དེ་ནི་མི་ལོ་ཉིས་ཁྲི་ཆིག་སྟོང་དྲུག་བརྒྱའོ། །དེ་ལ་བཅུ་གཉིས་ཀྱིས་བགོས་ན་ཆིག་སྟོང་བརྒྱད་བརྒྱ་ཐོབ་བོ། །
སྨྲས་པ།
དང་པོའི་སངས་རྒྱས་རྒྱུད་ཆེན་གང་གཱའི་ཀླུང་། །
ཆོས་རྒྱལ་རིགས་ལྡན་རྣམས་ལ་བརྒྱུད་པའི་ཚུལ། །
མདོར་བསྡུས་ཚིག་གི་གསལ་བར་བཤད་པ་འདིས། །
དོན་གཉེར་སྐོམ་པའི་གདུང་བ་སེལ་མིན་ནམ། །
དེ་ལྟར་དུས་ཀྱི་འཁོར་ལོའི་རྒྱུད་སྟོན་པས་གསུངས་ཤིང་ཆོས་རྒྱལ་རིགས་ལྡན་རྣམས་ཀྱིས་སྤེལ་ཚུལ་བཤད་ཟིན་ཏོ། །
གཉིས་པ། དུས་འཁོར་འཕགས་ཡུལ་དུ་དར་ཚུལ།
དེ་ཡང་དྲི་མ་མེད་པའི་འོད་ལས། འདིར་བྱེད་པ་ལ་ངེས་པ་ནི་བཞིན་གཤེགས་པའི་དུས་ནས་ལོ་དྲུག་བརྒྱ་ན་འཇམ་དཔལ་གྱི་དུས་སོ། ། དེ་ནས་ལོ་བརྒྱད་བརྒྱ་ན་ཀླ་ཀློའི་དུས་སོ། ། ཀླ་ཀློའི་དུས་དེ་ལས་བརྒྱད་ཅུ་རྩ་གཉིས་ལྷག་པའི་བརྒྱས་དམན་པ་ནི་རྒྱལ་དཀའ་གང་གིས་ཉུང་ངུའི་བྱེད་པ་རྣམ་པར་སྦྱོང་བ་རིགས་ལྡན་རྒྱལ་དཀའི་དུས་སོ། ། དུས་དེ་ཉིད་ནི་བྱེད་པ་ལ་ངེས་པར་འགྱུར་ཏེ་ཀླ་ཀློའི་ལོ་ལས་སོ། ། རབ་བྱུང་ལ་སོགས་འདས་པ་ཞེས་པ་ནི་ལོ་དྲུག་ཅུ་པོ་གང་གི་དང་པོ་རབ་བྱུང་ཡིན་པ་དེ་ནི་རབ་བྱུང་ལ་སོགས་པ་སྟེ། དེ་དག་ལས་སོ་སོར་ད་ལྟར་བའི་ལོའི་སྔ་མའི་ལོ་ནི་རབ་བྱུང་ལ་སོགས་འདས་པའོ། །ཞེས་གསུངས་པ་ལ་བརྟེན་ནས་དུས་ཕྱི་མའི་མཁས་པ་ཕལ་ཆེར་དུས་ཀྱི་འཁོར་ལོ་ཡུལ་དབུས་སུ་བྱོན་པ་དང་། འདས་ལོའི་ཐོག་མའི་རབ་བྱུང་འཇུག་པ་དུས་མཚུངས་པར་བཞེད་ལ། ལ་ལས་དེ་ལས་དྲུག་ཅུ་སྐོར་གཅིག་གི་སྔ་མ་མེ་ཡོས༼ སྤྱི་ལོ༩༦༧ ༽ལོར་དུས་འཁོར་ཡུལ་དབུས་སུ་ཕེབས་པར་བཞེད་དོ། །དེ་ལྟ་མོད་ཀྱི་དུས་ཀྱི་འཁོར་ལོ་ནི་སྔ་རབས་ཤིག་ནས་འཕགས་པའི་ཡུལ་དུ་བྱུང་བར་མངོན་ཏེ། གྲུབ་ཆེན་དྲིལ་བུ་ཞབས་ཀྱིས་མཛད་པའི་བདེ་མཆོག་ལྷན་ཅིག་སྐྱེས་པའི་སྒྲུབ་ཐབས་ལས། དྲི་མ་མེད་པའི་འོད་ཀྱི་མཆོད་བརྗོད་ཚིགས་བཅད་གཉིས་པ་རྣམ་པར་བཅས་ཀྱང་ཞེས་བྱ་བ་ལ་སོགས་དེ་གསལ་བོ་ཉིད་དུ་བྲིས་སྣང་བའི་ཕྱིར་དང་། དྲིལ་བུ་པའི་རྗེས་སུ་རུས་སྦལ་ཞབས། དེས་ཛལནྡྷ་རིཔ། དེས་ནག་པོ་པ། དེས་བཟང་པོ་ཞབས། དེས་རྣམ་རྒྱལ་ཞབས། དེས་ཏིལླི་པ། དེས་ནཱ་རོ་པ་ཞེས་དྲིལ་བུ་པ་ནས་ནཱ་རོ་པའི་བར་བླ་མའི་རིམ་པ་བརྒྱད་བྱུང་ཞིང་། ནཱ་རོ་པ་དང་དུས་ཞབས་ཡབ་སྲས་དུས་མཚུངས་པའི་ཕྱིར་རོ། ། དེས་ན་དུས་འཁོར་འཕགས་ཡུལ་དུ་དར་ཚུལ་ཡོངས་གྲགས་སུ་ལུགས་གཉིས་ལས། རྭ་པའི་ལུགས་ལ། དུས་ཀྱི་འཁོར་ལོ་ལ་སོགས་པ་བྱང་ཆུབ་སེམས་དཔའི་སྐོར་དུ་གྲགས་པའི་ཆོས་སྐོར་འདི་རྣམས་རྒྱ་གར་དུ་རྒྱལ་པོ་པཱ་ལ་རྣམ་གསུམ་གྱི་རིང་ལ་བྱོན་པ་ཡིན་དེ། དེ་ཡང་རྡོ་རྗེ་གདན་དབུས་སུ་བཞག་པའི་ཤར་ཕྱོགས་ན་ག་ཛ་པཱ་ལ་སྟེ་གླང་པོ་སྐྱོང་བའི་རྒྱལ་པོ་དང་། ལྷོ་ཕྱོགས་ན་ན་ར་པཱ་ལ་སྟེ་མི་སྐྱོང་བའི་རྒྱལ་པོ། ནུབ་ཕྱོགས་ན་ཨ་ཤྭ་པཱ་ལ་སྟེ་རྟ་སྐྱོང་བའི་རྒྱལ་པོ་གསུམ་ཡོད་པའི་རིང་ལ་བྱུང་། དེའི་ཚེ་རྒྱ་གར་ཤར་ཕྱོགས་ན་ཡུལ་སྡེ་ཆེན་པོ་ལྔ་ཡོད་པའི་ནང་ནས་ཨོ་པི་པར་སྐུ་འཁྲུངས་པའི་སློབ་དཔོན་ཆེན་པོ་སྡེ་སྣོད་ཐམས་ཅད་ལ་ཐུགས་སྦྱངས་པའི་ཙི་ལུ་པཎྜི་ཏ་ཞེས་བྱ་བས་རཏྣ་གི་བི་ཧཱ་ར་དང་། བི་ཀྲ་མ་ཤཱི་ལ། ནཱ་ལེནྡྲ་ལ་སོགས་པའི་གཙུག་ལག་ཁང་རྣམས་དང་། ཁྱད་པར་དུ་དུ་རུ་ཀའི་གནོད་པ་མེད་པའི་རིན་ཆེན་རི་བོར་སྡེ་སྣོད་ཀྱི་པོ་ཏི་ཐམས་ཅད་གཟིགས་པས། སྤྱིར་ཚེ་གཅིག་གིས་སངས་རྒྱས་འགྲུབ་པ་ལ་གསང་སྔགས་རྡོ་རྗེ་ཐེག་པ་དགོས། ཁྱད་པར་བྱང་ཆུབ་སེམས་དཔས་མཛད་པའི་འགྲེལ་བས་གསལ་བར་བྱས་པ་ཞིག་ལ་བརྟེན་དགོས། དེ་ཤམྦྷ་ལ་ན་ཡོད་པར་མཁྱེན་ནས་ཡི་དམ་གྱི་ལྷས་ལུང་བསྟན་པ་ལྟར་རྒྱ་མཚོར་ནོར་བུ་ལེན་པའི་ཚོང་བ་དང་འགྲོགས་ནས་རྒྱ་མཚོ་བརྒལ་བ་དང་། ཚོང་བ་རྣམས་ཟླ་བ་དྲུག་གིས་འཛོམས་དུས་བྱས་ཏེ་ལམ་སོ་སོར་སོང་། དེ་ནས་སློབ་དཔོན་རིམ་གྱིས་བྱོན་ཏེ་བྱང་གི་རི་བོ་ཆེན་པོ་ཞིག་གི་སྟེང་དུ་འཛེགས་པ་དང་མི་ཞིག་དང་འཕྲད་པ་དེས་ཁྱོད་གང་དུ་འགྲོ་ཟེར་བ་ལ་ཤམྦྷ་ལར་བྱང་ཆུབ་སེམས་དཔའི་ཆོས་སྐོར་འཚོལ་དུ་འགྲོ་གསུངས་པས། དེར་ནི་ཤིན་ཏུ་བགྲོད་པར་དཀའ་སྟེ་ཤེས་པ་བྱུང་ན་འདི་གར་ཉན་པས་ཆོག་མོད་གསུངས་པས། དེ་འཇམ་དཔལ་གྱི་སྤྲུལ་པར་ཤེས་ཏེ་ཕྱག་བྱས་མཎྚལ་ཕུལ། གསོལ་བ་བཏབ་པས་དབང་རྒྱུད་འགྲེལ་མན་ངག་མཐའ་དག་གནང་ཞིང་རྗེས་སུ་བཟུང་། མེ་ཏོག་སྤྱི་བོར་བཞག་སྟེ་བྱང་ཆུབ་སེམས་དཔའི་ཆོས་སྐོར་མ་ལུས་པ་ཁོང་དུ་ཆུད་པར་གྱུར་ཅིག ཅེས་བྱིན་གྱིས་བརླབས་པས། ཆུ་སྣོད་གཅིག་ནས་གཅིག་ཏུ་བྱོ་བ་ལྟར་སེམས་འགྲེལ་གྱི་སྐོར་མ་ལུས་པ་ལེགས་པར་ཁོང་དུ་ཆུད་ནས་ཚུར་བྱོན་པ་དང་། ཚོང་བ་རྣམས་དང་འཛོམས་ཏེ་སླར་རྒྱ་གར་ཤར་ཕྱོགས་སུ་བྱོན་ནས་རིམ་གྱིས་འཕེལ་བར་བཤད། ཡང་ལུགས་གཅིག་ལ་ཙི་ལུ་པཎྜི་ཏ་དེ་རྣལ་འབྱོར་པ་ཞིག་གི་བུ་ཡིན་པས། ཕ་དེས་རྫུ་འཕྲུལ་གྱིས་ཤམྦྷ་ལར་ཁྲིད་ནས་སྤྱན་རས་གཟིགས་ཀྱི་སྤྲུལ་པ་དགེ་སློང་ཤིན་ཏུ་གཟུགས་བཟང་བ་ཞིག་ལ་སྤྲད། དེས་བྱིན་གྱིས་བརླབས་པས་ཞག་རེ་ལ་ཤོ་ལོ་ཀ་སྟོང་ཟིན་པར་གྱུར་ཏེ་རྒྱུད་དང་སེམས་འགྲེལ་ཐམས་ཅད་ཐུགས་ལ་བཟུང་ནས་རྒྱ་གར་དུ་བྱོན། རབ་ཏུ་བྱུང་པའི་མཚན་ལ་ཙི་ལུ་པ་ཞེས་གྲགས་སོ། །དེ་ནས་སློབ་དཔོན་དེས་ཀ་ཏ་ཀའི་རྒྱལ་པོའི་རྩར་བཞུགས་པས་སློབ་མ་གསུམ་བྱུང་སྟེ་གཅིག་ཐ་མལ་བ་ཞིག་དང་། གཅིག་རྒྱལ་བའི་འབྱུང་གནས་སྦས་པ་ཞེས་བྱ་བ་གྲུབ་ཐོབ་ཞིག གཞན་ཞིག་ཤར་ཕྱོགས་བྷངྒ་ལར་སྐུ་འཁྲུངས་པའི་པཎྜི་ཏ་ཨཱ་ཙརྱ་ཞེས་མཁས་པ་ཞིག་བྱུང་། དེ་གསུམ་གྱིས་རྒྱུད་འགྲེལ་གླེགས་བམ་དུ་བྲི་བར་ཞུས་ནས་བྲིས་སོ། ། དེས་རྒྱུད་འགྲེལ་མཐའ་དག་ཐུགས་སུ་ཆུད་ནས་ཉམས་སུ་བཞེས་པའི་སྐབས། ཡུལ་དེར་རྒྱལ་པོ་ གཞན་གྱི་དམག་བྱུང་བས་རྒྱུད་འགྲེལ་གྱི་དཔེ་རྣམས་དོང་དུ་སྦས་ཏེ་བྲོས་སོ། །དམག་གྱེས་ནས་སླར་ལོག་སྟེ་བཏོན་པས་བདེ་དགྱེས་གཉིས་ཀྱི་འགྲེལ་བའི་སྨད་མི་འདུག་པ་སླར་འབྲི་བར་ཞུས་པས། དེ་མཁའ་འགྲོ་མས་སྦས་པར་གསལ་བས་འབྲིར་མི་རུང་གསུངས་ནས་མ་གནང་ངོ་། །དེ་ནས་ཙི་ལུ་པ་ཤར་ཕྱོགས་མེ་ཏོག་གི་ཁྱིམ་དུ་གཤེགས་སོ། ། དེ་ནས་པཎྜི་ཏ་ཨཱ་ཙརྱས་བ་རེནྡྲར་སྐུ་འཁྲུངས་པའི་དུས་ཞབས་པ་ཆེན་པོ་གནང་ཞིང་། དེས་ཀྱང་སྔར་བཞིན་ཏུ་མཁྱེན་ནས་ཐུགས་ཉམས་སུ་བཞེས་སོ། ། ཡང་འགའ་ཞིག་དུས་ཞབས་པ་ཆེན་པོ་དེ་སྒྲོལ་མའི་ཞལ་གཟིགས་ནས་ཅི་འདོད་པ་ཞུ་རུ་ཡོད་པས་སྒྲོལ་མས་ལུང་བསྟན་ནས་ཤམྦྷ་ལར་བྱོན། སྤྱན་རས་གཟིགས་ཀྱིས་ལམ་ནས་བསུས་ཏེ་མ་ལ་ཡའི་ཚལ་གྱི་ཁང་པར་ཁྲིད་དེ་སྤྱན་རས་གཟིགས་ཀྱིས་དབང་བསྐུར། རྒྱུད་འགྲེལ་རྣམས་བཤད་ནས་དཔེ་ཐམས་ཅད་ཀྱང་གནང་སྟེ་རྒྱ་གར་དུ་བྱོན། ཤར་ཕྱོགས་མེ་ཏོག་གི་ཁྱིམ་དུ་བཞུགས་པས་སློབ་མའི་མཆོག་བཞི་བྱུང་སྟེ་མཉྫུ་ཧ་སྟེ་ཤར་ཕྱོགས་སུ་སྐུ་འཁྲུངས་པ་དུས་ཞབས་པ་ཆུང་བའམ་བོ་དྷི་པའམ་ན་ལེན་དཱ་པ་ཞེས་ཀྱང་གྲགས་པ་དེ་དང་། འདུལ་བ་འབྱུང་གནས་སྦས་པ། སང་གེ་རྒྱལ་མཚན་མཐའ་ཡས་རྣམས་སོ། ། དུས་ཞབས་པ་ཆུང་བས་རྒྱུད་འགྲེལ་མན་ངག་དང་བཅས་པ་ནཱ་ལེནྡྲར་དར་ན་ཐམས་ཅད་དུ་དར་བར་འགྱུར་རོ་དགོངས་ནས། མ་ག་དྷའི་རྒྱལ་པོ་ཤིང་སྟན་ཅན་གྱིས་བྱེད་ཅིང་སེནྡྷ་བས་ཨོ་ཏནྟ་པཱུ་རིའི་གཙུག་ལག་ཁང་འཛིན་པའི་དུས་སུ་ནཱ་ལེནྡྲར་བྱོན་ནས་གཙུག་ལག་ཁང་གི་སྒོ་གོང་དུ་རྣམ་བཅུ་དབང་ལྡན་གྱི་སྔགས་བྲིས། དེའི་འོག་ཏུ་གང་གིས་མཆོག་གི་དང་པོའི་སངས་རྒྱས་མི་ཤེས་པ་དེས་མཚན་ཡང་དག་པར་བརྗོད་པ་མི་ཤེས་སོ། ། ཞེས་པ་ནས་བཅོམ་ལྡན་འདས་རྡོ་རྗེ་འཛིན་པའི་ལམ་དང་བྲལ་བ་སྟེ་འཁོར་པའོ། ། ཞེས་པའི་བར་བྲིས་པས་དེར་པཎྜི་ཏ་ལྔ་བརྒྱ་ཙམ་བཞུགས་པ་རྣམས་མ་རངས་ནས་བརྩད་པས་ཆོས་ཀྱི་རང་བཞིན་ཟབ་ཅིང་རྒྱ་ཆེ་བས་ཐམས་ཅད་བཏུད་ནས་བཟོད་པར་གསོལ་ཞིང་དུས་འཁོར་ཞུས་ནས་ཐམས་ཅད་སློབ་མར་གྱུར། ཁྱད་པར་དུ་མཉྫུ་ཀཱིརྟི་དང་། ཨ་བྷི་ཡུཀྟ། པཎྜི་ཏ་རི་བོ་བ། ངྷཱ་བྱང་སེམས། ཨ་བྷ་ཡ། པུནྱ་ཆེན་པོ། ཁ་ཆེ་གམྦྷིར། ཤཱནྟ་གུཔྟ། གུ་ཎ་རཀྵི་ཏ། ཟླ་མགོན། ཙ་མི་ལ་སོགས་པའི་མཁས་པ་མང་དུ་བྱུང་ཞིང་། རྒྱལ་རིགས་རྗེ་རིགས་ཚོང་བ་ལ་སོགས་པ་རྣམས་ཀྱང་ཆོས་འདི་ལ་ཤིན་ཏུ་དད་ནས། དཔེ་འབྲི་ཞིང་བག་ཆགས་འཇོག་པ་མང་དུ་བྱུང་སྟེ་ཤིན་ཏུ་དར་བར་གྱུར་ཏོ། ། དེ་ནས་བལ་བོ་ཡེ་རང་དུ་སྐུ་འཁྲུངས་པའི་པཎྜི་ཏ་ས་མནྟ་ཤྲཱི་བྷ་དྲས་མཁས་པ་ལྔ་ལ་གསན་ཅིང་ཁྱད་པར་མཉྫུ་ཀཱིརྟི་རྗེས་སུ་འབྲངས་ནས་དར་བར་བྱས་སོ། །
འབྲོ་བའི་ལུགས་ནི་རྒྱ་གར་ཡུལ་དབུས་སུ་གཤིན་རྗེ་གཤེད་ཀྱི་རྣལ་འབྱོར་བ་ཡབ་ཡུམ་གཉིས་ཀྱིས་གཤིན་རྗེ་གཤེད་ཀྱི་རྒྱུད་ལས་འབྱུང་བ་བཞིན་རིགས་ཀྱི་སྲས་བསྐྲུན་པའི་ཆོ་ག་བྱས་པས་ཁྱེའུ་ཞིག་འཁྲུངས། དེ་ཆེར་སྐྱེས་པ་ན་ཡོན་ཏན་རིག་པའི་གནས་ལྔ་ལ་མཁས་པ། འཕགས་པ་འཇམ་དཔལ་གྱི་སྤྲུལ་པར་ཡང་གྲགས་པ། རྗེ་བཙུན་སྒྲོལ་མས་བྱིན་གྱིས་བརླབས་པས་དེའི་ཞལ་དངོས་སུ་གཟིགས་པ། ཐུན་མོང་གི་དངོས་གྲུབ་མཐའ་དག་བརྙེས་པ་ཞིག་ཡིན་པ་ལས། དུས་ལན་ཅིག་གི་ཚེ་ན། རྗེ་བཙུན་མའི་ཞལ་ནས། བྱང་ཕྱོགས་ཤམྦྷ་ལ་ན་སངས་རྒྱས་ཀྱིས་གསུངས་ཤིང་ལུང་བསྟན་པའི་རྒྱུད་འགྲེལ་མང་པོ་བཞུགས་པས་དེ་འཚོལ་དུ་སོང་ཞིག་གསུང་ནས། ཆོས་ལེན་དུ་བྱོན་པ་ལ། ཁྱེའུ་དེའི་ལྷག་པའི་བསམ་པ་རྣམ་པར་དག་པ་དང་། ཆོས་ལ་འདུན་པ་དང་། ཤམྦྷ་ལར་འོངས་ན་ཆུ་མེད་པའི་མྱ་ངམ་ཐང་ལ་ཟླ་བ་བཞིར་འགྲོ་དགོས་པས་སྲོག་གི་བར་ཆད་དུ་འགྱུར་པར་བྱང་ཆུབ་སེམས་དཔས་དགོངས་ནས། ས་སྟེང་གི་སྤྲུལ་པ་རིགས་ལྡན་གྱི་རྒྱལ་པོ་དཔལ་སྐྱོང་གི་སྤྲུལ་པ་བཟུང་ནས་བྱོན་ཏེ་ཁྱེའུ་ལ་ཁྱོད་གང་དུ་འགྲོ ། ཅིའི་ཕྱིར་འགྲོ་གསུངས་པ་ལ། སྔར་གྱི་རྒྱུ་མཚན་ཞུས་པས། དེར་བགྲོད་པ་ནི་ཤིན་ཏུ་དཀའ་བས་ཁྱོད་ཀྱིས་འགྲོ་བར་མི་ནུས། ཤེས་པ་བྱུང་ན་འདིར་ཉན་དུ་རུང་ངམ་ཞེས་གསུངས་པ་དང་། དེ་རིགས་ལྡན་གྱི་སྤྲུལ་པར་ཤེས་ཏེ་གསོལ་བ་བཏབ་པས་དེར་ཟླ་བ་བཞིའི་བར་དུ་གསུངས་པས་དབང་རྒྱུད་སེམས་འགྲེལ་དང་བཅས་པ་དང་། གཞན་ཡང་རྒྱུད་སྡེ་མཐའ་དག་གནང་བ་བུམ་པ་གང་བྱོའི་ཚུལ་དུ་མཁྱེན། ནང་བྱང་ཆུབ་སེམས་དཔའི་སྐོར་གསུམ་ལ་སོགས་པ་ཐུགས་ལ་བཟུང་ནས་རྒྱ་གར་དུ་བྱོན་པས་དེ་ནི་འཇམ་དཔལ་གྱི་སྤྲུལ་པར་གྲགས་པ་དུས་ཞབས་པ་ཆེན་པོ་ཡིན་ནོ། །
དེ་ནས་ཡུལ་དབུས་སུ་བཞུགས་ཏེ་་པཎྜི་ཏ་ལྔ་ལ་གསུངས་ཏེ། པིཎྚོ་ཨཱ་ཙརྱ། འདུལ་བ་འབྱུང་གནས་བློ་གྲོས། ཐར་བ་འབྱུང་གནས་སྦས་པ། སེང་གེ་རྒྱལ་མཚན། མཐའ་ཡས་རྣམ་པར་རྒྱལ་བ་ཞེས་བྱའོ། ། དེ་དག་གིས་ཤེས་པ་དང་པུཥྤ་ཧ་རིར་གཤེགས་ནས་ནཱ་རོ་པཎ་ཆེན་ལ་སོགས་པ་ལ་གསུང་ཞིང་བཞུགས་སོ། ། སློབ་མ་འདི་དག་རྣམས་ཀྱང་ཕུན་སུམ་ཚོགས་པ་དུ་མ་དང་ལྡན་པ་ལས། ཁྱད་པར་དུ་ཡང་བིཎྚོ་ཨཱཙརྱ་ཞེས་པ་འདི་མཆོག་ཏུ་གྱུར་པ་སྟེ། འདི་ཉིད་ཐོག་མར་དགེ་སློབ་བློ་རྟུལ་པོ་ཞིག་ཡིན་པ་ལས། བློ་རྣོ་བའི་ཆེད་དུ་སྒྲུབ་པ་མཛད་པ་ལས་ལྷས་བསྟན་པའི་རྨི་ལམ་ལ་བརྟེན་ནས། བྱུ་རུ་ལ་ཀུ་རུ་ཀུལླེའི་སྐུ་ཞིག་མཛད་ནས་བུད་མེད་ཀྱི་རོ་ཞིག་གི་ཁར་བཅུག་པའི་སྟེང་དུ་སྐྱིལ་མོ་བཀྲུང་བཅས་ནས་ཞག་བདུན་དུ་བསྒྲུབས་པས། གྱེན་དུ་བལྟས་ནས་ཁྱོད་ཅི་འདོད་ཅེས་ཟེར་རོ། ། དེའི་དུས་ན་མཐོང་ཚད་ཟིན་པར་འདོད་ཅེས་སྨྲས་ཀྱང་དེ་ལྟར་འབྱུང་བ་ལས། སྔར་གྱི་བློ་རྟུལ་བའི་སྟོབས་ཀྱིས་ཞུ་མ་ནུས་ནས་བྲིས་ཀྱིས་ཟིན་པ་ཐམས་ཅད་བློ་ལ་ཟིན་པར་འདོད་དོ་ཞེས་སྨས་པས། དེ་ལྟར་བྱུང་ནས་པཎྜི་ཏ་བིཎྚོ་ཨཱ་ཙརྱ་ཞེས་བྱ་སྟེ། ཡུལ་དབུས་སུ་ངག་གི་དབང་ཕྱུག་གྲགས་པ་ཞེས་བྱ་བ་པཎ་ཆུང་བཅུ་གཉིས་ཀྱིས་བསྐོར་བ་ཞིག་ཏུ་གྱུར་ཏོ། ། དེས་སློབ་དཔོན་དུས་ཞབས་པ་ལ་ཆོས་གསན་པས་ཐམས་ཅད་ཀྱང་ལན་རེས་འཛིན་ནུས་པར་གྱུར་ཏེ་དཀའ་འགྲེལ་པདྨ་ཅན་དང་སྦས་པ་མིག་འབྱེད་རྩ་འགྲེལ་དང་དཔལ་ལྡན་རྒྱུ་སྐར་གྱི་དཀྱིལ་ཆོག་སོགས་མཛད། དེའི་བརྒྱུད་པ་འཛིན་པ་ནི་དགེ་བསྙེན་བྱང་ཆུབ་ཅེས་བྱ་བ་སྟེ། འདི་ལ་སྲས་པཎྜི་ཏ་ཤིན་ཏུ་ཆེ་བ་ཞིག་ཡོད་པ་ལས། དེས་ནི་ཡབ་ཀྱི་མཆེད་པོ་དགོན་པ་བ་ལ་ཡང་ཞུས་ཞིང་། ནཱ་རོ་པ་དང་སྟབས་ཤིག་ཏུ་དུས་ཞབས་པ་ཆེན་པོ་ལས་དུས་འཁོར་གསན་པས་དུས་ཞབས་པ་ཆུང་ངུ་ཞེས་ཀྱང་གྲགས་ཏེ། ཡབ་སྲས་གཉིས་ལ་འདོད་པ་མི་མཐུན་པ་ཡང་ཡོད་པར་སྣང་ངོ་། ། དེ་ལྟ་བུའི་ཡབ་སྲས་གཉིས་ཀྱིས་དཔལ་དུས་ཀྱི་འཁོར་ལོ་མི་ཤེས་ན་གསང་སྔགས་མི་ཤེས་སོ་ཞེས་སྨྲ་ཞིང་ཡུལ་དབུས་སུ་བཞུགས་པ་ལས། པཎྜི་ཏ་ཐམས་ཅད་མ་རངས་ནས་ཡུལ་དབུས་སུ་འདུས་ཏེ། བི་ཀྲ་མ་ལ་ཤྲཱི་ལར་ཁྲི་བཤམས་ནས་རྩོད་པ་བྱས་པས་ཇོ་བོ་ཆེན་པོ་དེ་མ་ཐུབ། ཐམས་ཅད་ཀྱིས་ཁྲི་བོར་ཞིང་ཞབས་སྤྱི་བོར་བླངས་ནས། ད་བྱང་ཆུབ་སེམས་དཔའ་མ་གཏོགས་པ་ཐམས་ཅད་ཀྱིས་དུས་ཀྱི་འཁོར་ལོ་མ་ཞུས་པ་མེད་དེ། མཚན་ཡང་དུས་འཁོར་བ་ཞེས་གྲགས་ནས་ཤིན་ཏུ་དར་རྒྱས་སུ་མཛད་དོ། ། དེའི་ཚེ་ཁ་ཆེའི་ཡུལ་ན་བྲམ་ཟེ་ཞབས་བཟང་པོ་ཞེས་ཀྱང་བྱ། སུརྱ་ཀེ་ཏུ་ཞེས་ཀྱང་བྱ། མཁས་པའི་ཕུལ་ཏུ་ཕྱིན་པ་དེ་པཎྜི་ཏ་སོ་ན་ས་ཧི་དང་། ལཀྵྨཱི་ཀ་ར། དཱ་ན་ཤྲཱི། ཙནྡྲ་རཱ་ཧུ་ལ། སོ་མ་ནཱ་ཐ་ལ་སོགས་པ་ལ་ཆོས་གསུང་ཞིང་བཞུགས་པ་ལ། པཎྜི་ཏ་འདུལ་བ་འབྱུང་གནས་བློ་གྲོས་ཀྱིས་མདོར་བསྟན་དང་དབང་རབ་བྱེད་ཀྱི་དཔེ་གཉིས་བསྐུར་ནས་གཟིགས་སུ་ཕུལ་བས་ཐམས་ཅད་ངོ་མཚར་སྐྱེས་སོ། ། ཁྱད་པར་བླ་མ་ཁ་ཆེ་ཟླ་མགོན་ཤིན་ཏུ་དད་པ་སྐྱེས་ནས་དེར་ཆོས་གསན་པ་འཕྲོ་བཅད་དེ། ཆོས་དེ་རྩད་གཅོད་དུ་བྱོན་པ་དང་། ཡུལ་དབུས་སུ་དུས་འཁོར་བ་དང་མཇལ་ནས་དེ་ལ་དུས་ཀྱི་འཁོར་ལོ་ཞུས་པས་གནང་སྟེ། དབང་གདམས་ངག་རྒྱུད་འགྲེལ་མ་ལུས་པར་རྫོགས་པར་མཛད་དོ། ། བླ་མ་འདི་ནི་ཁ་ཆེར་བྲམ་ཟེ་ཆེན་པོའི་རིགས་སུ་སྐུ་འཁྲུངས་། ལོ་བཅུའི་བར་དུ་ཡབ་ཀྱི་ཆོས་ལུགས་སླབས་ཏེ་ཚིགས་སུ་བཅད་པ་བཅུ་དྲུག་ལན་རེས་འཛིན་ནུས་པ་ཞིག་བྱུང་ངོ་། ། དེ་ནས་ཡུམ་གྱིས་ནང་བའི་ཆོས་ལ་བཅུག་ནས་ཁ་ཆེ་ཉི་མ་རྒྱལ་མཚན་དང་དུས་ཞབས་ཆུང་བ་གཉིས་ཀྱི་མཁྱེན་པ་ལོན་པར་མཛད་དེ་པཎྜི་ཏར་གྱུར་ཏེ་སློབ་མའང་མཁས་པ་ལྔ་ཙམ་བྱུང་། རིགས་ལྡན་པདྨ་དཀར་པོས་ལུང་བསྟན་ཏེ་བོད་ལ་བྱོན་པ་ཡིན་ནོ། །
སྨྲས་པ།
བསྟན་འཛིན་དམ་པའི་ཉིན་མོར་བྱེད་པ་ཡིས། །
སྣ་ཚོགས་རིག་པའི་འདབ་བརྒྱ་ལྷུག་པོར་གྲོལ། །
སྐལ་བཟང་བུང་བ་མྱོས་པའི་གླུ་དབྱངས་ནི། །
བར་མེད་སྒྲོགས་པས་འཕགས་པའི་ཡུལ་ཞེས་གྲགས། །
དེ་ལྟར་དུས་འཁོར་གྱི་རྒྱུད་འཕགས་ཡུལ་དུ་དར་ཚུལ་བཤད་ཟིན་ཏོ། །
གསུམ་པ། བོད་གངས་ཅན་གྱི་ཡུལ་དུ་དུས་འཁོར་གྱི་རྒྱུད་བསྒྱུར་ཚུལ།
སྤྱིར་རང་རེ་བོད་ཀྱི་མེས་པོ་གོང་མ་རྣམས་ཀྱི་སྐུ་དུས་ནས་གནམ་རིག་སྐར་རྩིས་བེད་སྤྱོད་དང་ཞིབ་འཇུག་བྱས་པའི་ལོ་རྒྱུས་ཧ་ཅང་རིང་པོ་ཡོད། ད་ལྟའི་དུས་འཁོར་ལུགས་ཀྱི་སྐར་རྩིས་རིག་པ་འདི་མ་དར་བའི་ལོ་ངོ་ཉིས་སྟོང་ལྷག་ཙམ་གྱི་སྔོན་ནས་བོད་རིགས་མི་དམངས་ཀྱིས་གནམ་གྱི་སྐར་མ་ལ་བརྟག་པའི་རྩིས་དང་། བར་སྣང་གི་སྤྲིན་དང་རླུང་ལ་བརྟག་པའི་རྩིས། བྱ་དང་ཤིང་ལ་བརྟག་པའི་རྩིས། མཚོ་དང་ཆབ་རོམ་ལ་བརྟག་པའི་རྩིས་སོགས་དུས་བརྟགས་ཀྱི་རྩིས་རིག་སྣ་ཚོགས་ཉམས་མྱོང་གི་སྒོ་ནས་འཚོལ་སྡུད་བྱས་པ་དང་། དེ་ནས་རིམ་གྱིས་འཕེལ་ཏེ་ཉི་ཟླ་སྐར་གསུམ་འཁོར་བགྲོད་ཀྱི་ཆོས་ཉིད་འཚོལ་ཞིབ་བྱེད་པའི་ནང་ཉི་མའི་འགྲོ་ཕྱོགས་དང་། ཟླ་བའི་འཕེལ་འགྲིབ། ལོ་ཟླ་ཞག་གསུམ་རྩི་སྲོལ་གྱི་སྒྲོམ་གཞི་ཆགས། ལྷོ་ཁ་གཡའ་བཟང་གི་གམ་འབྲོག་པ་ལྷ་རྒྱལ་གྱི་སྒྲུང་དེབ་ནང་། ཟླ་བའི་འཕེལ་འགྲིབ་དང་། དུས་ཚིགས་ཀྱི་འགྱུར་བ། དངོས་པོ་དང་གནམ་གཤིས་པར་གྱི་འབྲེལ་བ་བཅས་འཁོད་ཡོད། བོད་ཀྱི་རྒྱལ་རབས་ལོ་རྒྱུས་རྣམས་སུ་བོད་རྒྱལ་ཐོག་མ་གཉའ་ཁྲི་བཙན་པོའི་དུས་སུ་གཡང་ཤེས་ཕྱྭ་བོན་དང་། འགྲོ་ཤེས་གླུད་གཏོང་། ཕན་ཤེས་སྨན་དཔྱད། སྐོས་ཤེས་རྩིས་མཁན། འཕུར་ཤེས་ཇུ་ཐིག །སྒྲོལ་ཤེས་འཕྲུལ་བོན་སོགས་བོན་ཤེས་པ་ཅན་བཅུ་གཉིས་བྱུང་བར་བཤད་ལ། དེ་ལས་སྐབས་དེ་ནས་ཀྱང་མོ་རྩིས་སོགས་དར་ཟིན་པ་ཤིན་ཏུ་གསལ། དེ་རྗེས་ཆོས་རྒྱལ་སྲོང་བཙན་སྒམ་པོའི་སྐུ་རིང་ལ་རྒྱ་ནག་ནས་འུན་ཤིང་ཀོང་ཇོ་ཁབ་ཏུ་བསུས། དེས་སྨན་རྩིས་ཀྱི་གཞུང་ལུགས་ཁག་ཅིག་བསྣམས་ཕེབས་པ་བོད་སྐད་དུ་བསྒྱུར། ཁྲི་ལྡེ་གཙུག་བརྟན་གྱི་སྐུ་དུས་སུ་གྱིམ་ཤིང་ཀོང་ཇོས་བསྣམས་ཕེབས་པའི་རྒྱ་ནག་ལུགས་ཀྱི་སྨན་རྩིས་ཀྱི་གཞུང་འགའ་ཞིག་བསྒྱུར་ཐོག་མཉམ་དུ་དར་སྤེལ་བཏང་ནས་སྨན་རྩིས་ཀྱི་གཞུང་ལུགས་དར་རྒྱས་སུ་འགྲོ་བའི་ཐབས་ལམ་རྒྱ་ཆེར་བཏང་། རྒྱ་ནག་ནས་རྩིས་ཀྱི་སློབ་དཔོན་དུ་ཧར་ནག་པོ་བོད་དུ་ཐེངས་འགའ་ཕེབས་པ་དང་། དེའི་སློབ་མ་ཁྱུང་ནག་ཤག་དར་རྣམས་ཀྱིས་རྩིས་གཞུང་མང་དུ་བརྩམས་ནས་སྔ་རབས་བོད་ཀྱི་བརྩི་སྲོལ་གྱི་སྟེང་མ་ཧཱ་ཙི་ནའི་ལུགས་ཀྱི་ཧོང་ལེ་བརྩི་བའི་སྲོལ་ཡང་ཆགས། ལོ་ཆེན་བེེ་རོ་ཙ་ནཱས་རྒྱ་གར་ནས་སྨན་རྩིས་ཀྱི་གཞུང་ཁ་ཤས་བསྒྱུར་བ་དང་། གངས་ཅན་སྨན་པའི་རྗེ་བོ་གཡུ་ཐོག་རྙིང་མ་ཡོན་ཏན་མགོན་པོས་སྨན་གྱི་ཕྱག་ལེན་རྒྱ་ཆེར་གནང་བ་དང་ཆབས་ཅིག །ནག་རྩིས་འཁོར་འདས་གཏན་འབེབས་ལ་ལེའུ་བརྒྱ་དང་ཉི་ཤུ། འབྲས་རྩིས་ཤིང་རྟའི་སྲོལ་འབྱེད་ལ་ལེའུ་ཉེར་ལྔ། སྐར་རྩིས་རི་བོ་རྡུལ་འབེབས་ལ་ལེའུ་དྲུག་ཅུ་པ་སོགས་མཛད་ཅིང་སྨན་རྩིས་ཀྱི་སློབ་མ་མང་པོ་གསོ་སྐྱོང་གནང་བར་གྲགས་ལ། གཞན་ཡང་མདོ་སྡེ་ཕལ་པོ་ཆེའི་བྱེ་མ་རྡུལ་རྩིས་སུ་གྲགས་པ་དང་། རྒྱ་ཆེར་རོལ་པའི་མདོ་ལས་རྩིས་ལ་སྦྱོང་ཚུལ་བསྟན་པ་སོགས་ལས་བརྩམས་ཏེ་བོད་ཀྱི་མཁས་པ་རྣམས་ཀྱིས་གྲངས་དང་རྩིས་ཀྱི་རིག་པ་སྣ་ཚོགས་ལག་ལེན་མཛད་ཀྱི་ཡོད་པ་རེད།
ཁྱད་པར་དུ་དཔལ་དུས་ཀྱི་འཁོར་ལོའི་རྒྱུད་ལྗོངས་འདིར་དར་བ་ནས། འཇིག་རྟེན་ཁམས་ཀྱི་ལེའུ་ལས་གསུངས་པའི་སྐར་རྩིས་ཀྱི་རྣམ་པར་གཞག་པ་ལ་བོད་ཀྱི་མཁས་པ་རྣམས་ཀྱིས་བརྟག་དཔྱད་མཛད་ནས་གཏན་སྐར་ལ་ཕབ་པ་ལ་སྐར་རྩིས་ཞེས་སུ་གྲགས་ལ། དུས་འཁོར་ལྗོངས་འདིར་ཐོག་མར་དར་བའི་ལོ་ཚིགས་ལ་བཤད་ཚུལ་མི་འདྲ་བ་གཉིས་ཡོད་དེ། རབ་བྱུང་དང་པོའི་མེ་ཡོས(སྤྱི་ལོ༡༠༢༧)ལོར་བོད་དུ་བསྒྱུར་བར་འདོད་པ་རྣམས་ཀྱིས་རྒྱ་གར་དུ་དྲུག་ཅུ་སྐོར་གཅིག་གི་སྔོན་གྱི་མེ་ཡོས(སྤྱི་ལོ༩༦༧)ལོར་ཕེབས་པར་འདོད། གཞན་ཞིག་གིས་རབ་བྱུང་དང་པོའི་མེ་ཡོས་ལ་འཕགས་ཡུལ་དུ་ཕེབས་པ་དང་དེའི་ཕྱི་ལོ་ས་འབྲུག་ལ་བོད་དུ་བསྒྱུར་བར་འདོད་ལ། བོད་དུ་འགྱུར་བའི་ཐོག་མ་ཡང་གྱི་ཇོ་ལོ་ཙཱ་པ་ཟླ་བའི་འོད་ཟེར་གྱི་འགྱུར་ཡིན་ནོ། ། རྒྱུད་འདི་བོད་དུ་བསྒྱུར་བཤད་མན་ངག་གི་སྒོ་ནས་སྤེལ་བའི་བརྒྱུད་པ་རྣམས་ཀྱི་གཙོ་བོ་ནི་རྭ་འབྲོ་གཉིས་ཡིན་པས། འདིར་དེ་གཉིས་ཀྱི་ལུགས་ལྟར་འགོད་པ་ལ། དང་པོ་རྭ་པའི་ལུགས་ཀྱི་ལོ་རྒྱུས་ནི། སློབ་དཔོན་ཙི་ལུ་བས་དུས་འཁོར་གསར་དུ་བླངས། དེའི་སློབ་མ་བསོད་སྙོམས་པ། དེའི་སློབ་མ་དུས་ཞབས་ཆེ་བ། དེའི་སློབ་མ་དུས་ཞབས་པ་ཆུང་བ། དེའི་སློབ་མ་མཉྫུ་ཀཱིརྟཱི། དེའི་སློབ་མ་བལ་བོ་ཡེ་རང་གི་པཎྜི་ཏ་སནྟ་ཤྲཱིའོ། ། རྭ་ལོ་ཙཱ་བ་རྡོ་རྗེ་གྲགས་ཀྱི་དབོན་པོ་རྭ་ཆོས་རབ་ཅེས་བྱ་བ་རྒྱུད་སྡེའི་མཁྱེན་པ་ཆེ་ཞིང་ཁྱད་པར་དུ་རྭ་རྡོ་རྗེ་གྲགས་པ་ལ་མངའ་བའི་ཆོས་རྣམས་ལ་ཤིན་ཏུ་མཁས་པར་གྱུར་པ་དེས་པཎྜི་ཏ་སནྟ་ཤྲཱི་བོད་དུ་སྤྱན་དྲངས་ནས་དུས་ཀྱི་འཁོར་ལོའི་བསྡུས་རྒྱུད། འགྲེལ་བ་དྲི་མ་མེད་པའི་འོད་དང་བཅས་པ་ལེགས་པར་བསྒྱུར་ཅིང་གསན། དུས་ཀྱི་འཁོར་ལོའི་ཆ་ལག་མང་པོའང་བསྒྱུར། པཎྜི་ཏ་འབུལ་བས་མཉེས་པར་མཛད་ནས་བལ་བོ་བར་དུ་བསྐྱལ། པཎྜི་ཏ་ཡང་མཉེས་ནས་འབུམ་ཕྲག་གསུམ་པའི་དབུ་ཞྭ་གནང་། དབུས་ཕྱོགས་སུ་ཡང་ཕེབས་ནས་ཁམས་དབུས་ཀྱི་སློབ་མ་མང་པོའི་དོན་མཛད། དེས་དུས་ཀྱི་འཁོར་ལོས་གཙོས་ཆོས་རྣམས་རྭ་ཡེ་ཤེས་སེང་གེ་ལ། དེས་རྭ་འབུམ་སེང་ལ། དེས་རྗེ་བཙུན་རྒྭ་ལོ་ལ་གསུངས་པ་ཡིན་ཏེ། རྒྭ་ལོ་ནི་ཆུ་མོ་ཕག(སྤྱི་ལོ༡༢༠༣)ལ་འཁྲུངས། མཚན་དངོས་རྣམ་རྒྱལ་རྡོ་རྗེ། ཆུང་ངུའི་དུས་སུ་ངུར་སྨྲིག་ཏུ་ཁ་ཆེ་པཎ་ཆེན་དང་མཇལ་བས་སྐྱེས་བུ་ཁྱད་པར་ཅན་འབྱུང་བར་མཁྱེན་ནས་ཕྱག་གིས་གཞལ་ཤིང་ཤིས་བརྗོད་མཛད། གཞོན་ནུས་སློབ་གཉེར་མཛད་པའི་ཚེ་རྒྱལ་པོའི་བར་ཆད་བྱུང་བ་ཐར་པར་དཔྱལ་གྱི་དྲུང་དུ་བྱོན་པས་བར་ཆད་དང་བྲལ། དེར་ལོ་གསུམ་དུ་རྒྱ་ཡིག་དང་རྒྱ་ཀློག་ལ་སྦྱངས། ཕག་དགྱེས་གཉིས་གསན་ནས་བཤད་གསར་མཛད་པས་ཀུན་ངོ་མཚར་སྐྱེས། རྭ་འབུམ་སེང་ལས་དུས་འཁོར་གཙོ་བོར་གྱུར་བའི་རྭ་ལུགས་ཀྱི་ཆོས་རྣམས་གསན། བསྒོམས་པས་ཚིག་གི་མཆོག་གྲུབ་སྟེ་གསང་སྔགས་གསར་དུ་རྩོམ་པའི་ཤེས་རབ་ཀྱི་མཐུ་གྲུབ། དུས་འཁོར་བཤད་པས་སློབ་མ་མཁས་པའང་མང་དུ་བྱུང་སྟེ་བརྒྱད་ཅུ་པ་ཆུ་རྟ(སྤྱི་ལོ༡༢༨༢)ལོར་གཤེགས། དེའི་སློབ་མའི་མཆོག་ནི་རྗེ་བཙུན་མན་ལུང་པ་ཆེན་པོ་སྟེ། དེ་ནི་ས་མོ་ཕག (སྤྱི་ལོ༡༢༣༩)ལ་འཁྲུངས་ནས་ལྕགས་ཕོ་བྱི་བའི(སྤྱི་ལོ༡༣༠༠)ལོ་ལ་རྡོ་རྗེ་གདན་དུ་བྱང་ཆུབ་ཆེན་པོའི་དྲུང་དུ་ཉི་མ་རེ་ལ་འབྲས་ཉག་མ་རེ་དང་། ཆུ་ཐིགས་པ་རེ་ལས་མི་གསོལ་བའི་དམ་བཅའ་མཛད་ནས་ལུང་བསྟན་བསྒྲུབ་ས་པས། ཞག་བཅུ་གཉིས་ན་གནས་པོས་མགོ་ལ་ཆུ་བླུགས་པ་ཚོར་བ་ཙམ་བྱུང་། བཅོ་བརྒྱད་པའི་ཚེ་བྱང་ཆུབ་ཆེན་པོའི་ཞལ་ནས། རིགས་ཀྱི་བུ་པོ་ཏ་ལའི་རི་བོར་སོང་ལ། བྱང་ཆུབ་སེམས་དཔའ་སྤྱན་རས་གཟིགས་ཀྱི་དྲུང་བྱང་ཆུབ་སེམས་དཔའ་རྣམས་དང་ཚངས་པ་མཚུངས་པར་སྤྱོད་ཅིག །ཅེས་པའི་ལུང་བསྟན་བྱུང་བས་ལངས་ཏེ་ལྷོ་ཕྱོགས་སུ་བྱོན། དཔལ་ལྡན་འབྲས་སྤུངས་ཀྱི་མཆོད་རྟེན་དུ་བཞུགས་པ་ན་ཞབས་ལ་སེང་ལྡེང་གི་ཚེར་མ་ཟུག་པས་ཁྲག་མང་པོ་འཛགས། དེ་སོས་པ་ན་མཆོག་ཏུ་མི་འགྱུར་བའི་བདེ་བ་ཡང་དག་པར་བརྙེས། དེ་ནས་རྒྱ་གར་བའི་རྣལ་འབྱོར་བའི་ཆ་བྱད་ཀྱིས་རྒྱ་མཚོའི་སྟེང་ན་ཕར་ས་ལ་བྱ་བ་བཞིན་དུ་མཛད་ནས་པོ་ཏ་ལར་གཤེགས་སོ། ། གཞན་བླ་མ་འཕགས་པ་དང་། རིན་ཆེན་ཁྲོ་ཕུ་བ་དང་། ལྷོ་པ་གྲུབ་སེང་དང་། ཐང་སྟོན་ལོ་ཙཱ་བ་ལ་སོགས་པའི་མཁས་གྲུབ་མང་དུ་བྱུང་ངོ་། ། སྲས་ཀྱི་ཐུ་བོ་རྒྱ་གར་གྲགས་པ། རབ་ཏུ་བྱུང་བའི་མཚན་ལ་བློ་གྲོས་ནམ་མཁའ་དཔལ། དེས་དུས་ཀྱི་འཁོར་ལོ་ལ་སོགས་ལ་ཡབ་ཀྱི་ཡོན་ཏན་རྣམས་ཕལ་ཆེར་ཐུགས་སུ་ཆུད་ནས་དབེན་དམར་གྱི་གདན་ས་བཟུང་། གཙུག་ལག་ཁང་བརྩིགས། ཆོས་ཀྱི་བྱ་བ་རྒྱ་ཆེན་པོ་མཛད་ནས་འདས་སོ། ། སྲས་གཉིས་པ་ཤེས་རབ་སེང་གེ་ལྕགས་མོ་ཕག (སྤྱི་ལོ༡༢༥༡)ལ་འཁྲུངས། གཞོན་ནུའི་དུས་ནས་འབྲི་ཀློག་ལ་སོགས་འབྱོངས་ནས་དུས་འཁོར་ལ་སློབ་གཉེར་མཛད་དེ་དགུང་ལོ་བཅུ་དྲུག་པ་ལ་དུས་འཁོར་གསུངས། ཉི་ཤུ་ལ་ཐར་པར་བྱོན་ནས་དཔྱལ་བའི་ཆོས་རྣམས་ཞུས། ཉི་ཤུ་རྩ་གཉིས་པ་ལ་སྟག་སྡེ་སངས་རྒྱལ་གྱི་དྲུང་དུ་བྱོན་ཏེ་ལོ་ལྔའི་བར་དུ་ཕར་ཚད་ལ་སྦྱངས། ཁྱད་པར་དུ་ཚད་མ་ལ་མཁས་པར་གྱུར་ཏེ་དབུས་གཙང་དུ་གྲྭ་སྐོར་ཡང་མཛད། སུམ་ཅུ་པ་ལ་བླ་མ་ཆོས་རྒྱལ་འཕགས་པ་དང་མཁན་པོ་མཆིམས་ཀྱི་དྲུང་དུ་རབ་བྱུང་བསྙེན་པར་རྫོགས་ཤིང་ཆོས་མང་དུ་གསན། ལོ་ཙཱ་བ་གྲགས་པ་རྒྱལ་མཚན་སྤྱན་དྲངས་ནས་རྡོ་རྗེ་ཕྲེང་བའི་དབང་། འཇམ་དཔལ་རྩ་རྒྱུད་ལ་སོགས་པའི་རྒྱུད་དང་སྨན་དཔྱད་ཡན་ལག་བརྒྱད་པ་སོགས་གསན། དབེན་དམར་གྱི་གདན་ས་བཟུང་ནས་བཤད་པ་ཡུན་རིང་དུ་མཛད། གཞན་ཡང་ཐར་པ། ཁྲོ་ཕུ། བསམ་ཡས། སྟག་ལུང་། གཞུ་ཀུན་དགའ་ར་བ། ཤངས་རྩེ་གདོང་། ཆུ་མིག །སྟོན་མོ་ལུང་། གཡུས་དགའ་ལྡན་ལ་སོགས་དགོན་པ་སྣ་ཚོགས་པ་རྣམས་སུ་ཆོས་མང་པོ་གསུངས། དགུང་ལོ་བཞི་བཅུ་རྩ་གཅིག་པ་ལ་དབེན་དམར་གྱི་གདན་ས་བླ་མ་རྡོ་རྗེ་རྒྱལ་མཚན་པ་ལ་གཏད་ནས་དམུ་རུ་ཕྱུགས་ཕབ། ཤམྦྷར་བཏབ་ནས་གཙུག་ལག་ཁང་བཞེངས། རྒྱུད་འབུམ་དང་འདུལ་བ་ལུང་བཞེངས་ཏེ་སེམས་ཅན་མང་པོའི་དོན་མཛད། མཐར་ཆོས་རྗེ་བསོད་ནམས་རྒྱལ་མཚན་འཁྲུངས་མ་ཐག་པ་ལ་དབང་བསྐུར་མཛད་ནས་དགུང་ལོ་དྲུག་ཅུ་རེ་ལྔ་པ་རབ་བྱུང་ལྔ་པའི་ཤིང་མོ་ཡོས(སྤྱི་ལོ༡༣༡༥)ལ་གཤེགས། སློབ་མ་ཡང་ཏི་ཤྲཱི་ཀུན་བློ་ལ་སོགས་ས་སྐྱ་པའི་གདུང་བརྒྱུད་མང་པོ་དང་། གཞན་ཡང་མི་ཆེ་བའི་སློབ་མ་མང་པོ་དང་། ལོ་ཙཱ་པ་ཡར་ཐར་དཔང་གསུམ་གྱིས་དབུ་མཛད་མཁས་བཙུན་བཟང་གསུམ་གྱི་སློབ་མ་ཤིན་ཏུ་མང་པོ་དང་། ཁྱད་པར་དུས་འཁོར་ལ་མཁས་པའི་སློབ་མ་མང་པོ་བྱུང་། སྲས་གསུམ་པ་སློབ་དཔོན་རྣལ་འབྱོར་གྱིས་ཡུལ་འཁོར་བསྐྱངས། སྲས་བཞི་པ་བླ་མ་ཨཱ་ཀ་ར་སིངྡྷི་དུས་འཁོར་རྭ་ལུགས་འབྲོ་ལུགས་དཔྱལ་བ་དང་ས་སྐྱ་པའི་ཆོས་སྐོར་མ་ལུས་པ་མཁྱེན་ནོ། ། དེའི་སྲས་བླ་མ་རྡོ་རྗེ་རྒྱལ་མཚན་པ་ནི་རབ་བྱུང་ལྔ་པའི་ཆུ་མོ་ལུག(སྤྱི་ལོ༡༢༨༣)གི་ལོ་ལ་འཁྲུངས། གཞོན་ནུའི་དུས་ནས་འབྲི་ཀློག་བསླབས། འཇམ་དཔལ་རིན་རྒྱལ་དང་། སློབ་དཔོན་ཤེར་རྒྱལ་ལ་མཁན་པོ་ཞུས་ནས་རབ་ཏུ་བྱུང་། དགུང་ལོ་བཅུ་དྲུག་ལ་དབེན་དམར་གྱི་གདན་ས་གཟུང་། དུས་འཁོར་གྱི་བཤད་གྲྭ་བསྐྱངས། མཁན་པོ་བཀའ་བཞི་པ་དང་། མཁན་པོ་ཞལ་སྔ་བ་ལས་བསྙེན་པར་རྫོགས། ཐར་པ་ལོ་ཙཱ་བ་ལ་སྒྲ་ཙནྡྲ་པ་དང་ཡི་གེའི་རིགས་ཐམས་ཅད་བསླབས། མངོན་པ་དང་མན་ངག་སྒྲུབ་ཐབས་མང་པོ་གསན། བླ་མ་ཤེས་རབ་སེང་གེ་བ་ལ་དུས་འཁོར་གྱིས་གཙོ་བྱས་པའི་དབང་གི་བཀའ་ཐམས་ཅད་ཞུས་ཤིང་བུམ་པ་གང་བྱོའི་ཚུལ་དུ་མཁྱེན། གཞན་ཡང་མཁན་པོ་ཞལ་སྔ་བ་ལ་འདུལ་བ་དང་མཛོད། ཇོ་བོ་ལྷས་པ་སངས་རྒྱས་སྒོམ་པ་ལ་སྒང་ལོ་ཙཱ་ནས་བརྒྱུད་པའི་རྡོ་རྗེ་ཕྲེང་བ། གསང་འདུས། ཇོ་བོ་ལུགས་ཀྱི་བདེ་མཆོག ལམ་འབྲས་ལ་སོགས་པའི་མན་ངག་དང་། གཞན་ཡང་རྒྱུད་མང་པོ་ཞུས། སྲེའུ་ཆུང་བ་བློ་ལྡན་སེང་གེ་ལ་གསང་འདུས། ཡོ་ག །གསང་ལྡན། གདན་བཞི་ལ་སོགས་པའི་རྒྱུད་མང་པོ་གསན། བླ་མ་ཤེས་རབ་སེང་གེ་གཤེགས་ནས་ཤམྦྷར་དང་གཉིས་ཀ་གཟུང་སྟེ། དུས་འཁོར་གྱི་བཤད་མཉན་ཡུན་རིང་པོ་མཛད། དེ་ནས་སྙན་པའི་གྲགས་པ་ཕྱོགས་མཐར་ཁྱབ་པས། རྒྱལ་པོ་ཆེན་པོས་གདན་དྲངས་ཏེ་ཁྱིའི་ལོ་ལ་གོང་དུ་བྱོན་ཏེ། རྒྱལ་པོ་ཆེན་པོ་དང་བློན་པོ་མ་ལུས་པ་དད་པར་མཛད་ནས་བཞི་བཅུ་རྩ་གསུམ་པ་རབ་བྱུང་ལྔ་པའི་ཤིང་མོ་གླང(སྤྱི་ལོ༡༣༢༥)ལ་གཤེགས། དེ་ལ་བུ་སྟོན་རིན་པོ་ཆེས་གསན་ཏེ། དང་པོར་ཐར་པ་ལོ་ཙཱ་བ་ལ་ཙནྡྲ་པ་བསླབས་ནས་ལོ་ཙཱ་ཡང་མཁས་པར་མཁྱེན། སྦྱོར་བ་ཡན་ལག་དྲུག་གི་མན་ངག་དཔེ་མེད་འཚོ་ནས་བརྒྱུད་པ་གསན་ནས་བསྒོམས་པས་ཁྱད་པར་ཅན་གྱི་མྱོང་བ་ཡང་འཁྲུངས། དུས་ཀྱི་འཁོར་ལོའི་དཀའ་གནས་མང་པོ་ལ་དྲིས་ཤིང་ཐུགས་ལ་བཟུང་། ཕྱིས་ཤམྦྷར་དུ་བླ་མ་རྡོ་རྗེ་རྒྱལ་མཚན་པའི་དྲུང་དུ་བྱོན་ཏེ། ཟླ་བ་དགུའི་བར་དུ་བཞུགས་རིང་ཉིན་རེ་བཞིན་རྒྱུད་འགྲེལ་གྱི་གསན་པ་དང་དྲི་རྟོག་ཞིབ་ཏུ་མཛད། རྩིས་ལ་ཡང་ལེགས་པར་སྦྱངས། དུས་ཀྱི་འཁོར་ལོའི་ཡན་ལག་ཕྲ་མོ་རྣམས་ཀྱང་གསན། རྡོ་རྗེ་རྒྱལ་མཚན་པས་བཀའ་གནང་ནས་དབང་མདོར་བསྟན་གྱི་འགྲེལ་བ་སུམ་བརྒྱ་དྲུག་ཅུ་པ་ཡང་བསྒྱུར། ཞ་ལུར་ཕེབས་ནས་དུས་ཀྱི་འཁོར་ལོ་ལ་་དུས་ཆོས་མཛད་དེ་གསུངས། དུས་འཁོར་སྐོར་གྱི་བསྟན་བཅོས་ཀྱང་མང་དུ་བརྩམས། ཕྱིས་བླ་མ་འཕགས་འོད་པ་ལ་ཀུན་སྤངས་བའི་སྦྱོར་དྲུག་གི་མན་ངག་མང་དུ་བཞུགས་པ་རྣམས་གསན། རྒྱུད་འགྲེལ་ལ་མཆན་བུ་མཛད་པ་ན། ཤོང་འགྱུར་ལ་འགྱུར་བཅོས་མང་དུ་མཛད་དེ། ཇོ་ནང་དུ་ལོ་ཙཱ་བ་གཉིས་ཀྱིས་འགྱུར་མཛད་པ་ན་ཇི་ལྟ་བ་བཞིན་དུ་བྲིས། སྤྱིར་དུས་ཀྱི་འཁོར་ལོའི་བརྒྱུད་པ་ལ་མཁས་ཤིང་གྲུབ་པ་བརྙེས་པ་མང་དུ་བྱུང་མོད་ཀྱི། རྒྱུད་ཀྱི་བཤད་པ་ཕྲ་མོ་ཡན་ཆོད་ལ་བུ་སྟོན་རིན་པོ་ཆེ་མཆོག་དང་གཙོ་བོ་དང་རབ་མཆོག་ཡིན་ནོ། ། དུས་རྒྱུན་གྱི་བཤད་པ་མཛད་པས་སློབ་མ་མང་དུ་བྱུང་ཡང་གཙོ་བོར་གྱུར་པ་ནི་དཔལ་ལྡན་བླ་མ་དམ་པ་ཡིན་ཏེ། དེས་ནི་བརྩོན་པ་ཆེན་པོས་ས་ཡར་མར་དུ་འབྱོན་བཞུད་མཛད་པ་ན་ཡང་དུས་ཀྱི་འཁོར་ལོའི་གླེགས་བམ་དང་མ་བྲལ་བར་གཟིགས། སྔོན་གྱི་འགྱུར་མི་གཅིག་པའི་གླེགས་བམ་མང་པོ་དང་བཤད་པའི་ཡིག་རྙིང་མཐའ་དག་ལ་ཡང་བརྟགས་ནས། དུས་ཀྱི་འཁོར་ལོའི་མངོན་དཀྱིལ་སོགས་ཆ་ལག་དང་ཊཱིཀྐ་ཆེན་མོ་ཡང་བརྩམས་ཏེ་སྙེ་ཐང་དུ་བཤད་པ་མཛད་པའི་ཚེ་དཔེ་འགྲེམས་བློ་དང་ལྡན་པ་ལྔ་བརྒྱ་ལྷག་ཙམ་བྱུང་། ཕྱིས་ཊཱིཀྐ་ཆེན་མོ་ཉིད་ལ་བཟོ་བཅོས་ཕྲ་མོ་ཡང་མང་དུ་མཛད། སྐུ་ཚེའི་མཐར་ཡང་དགེ་བའི་བཤེས་གཉེན་ཆེན་པོ་མང་པོ་ལ་མཉེས་བཞིན་པའི་ངང་ནས་དུས་ཀྱི་འཁོར་ལའི་དབང་ཡོངས་སུ་རྫོགས་པར་བསྐུར་རོ། ། ཆོས་རྗེ་བུའི་གདན་ས་པ་ལོ་ཙཱ་བ་ཐུགས་སྲས་རིན་ཆེན་རྣམ་རྒྱལ་པས་ཀྱང་དུས་ཀྱི་འཁོར་ལོ་དུས་ཆོས་མཛད་དེ་གསུངས་ཤིང་། ཐམས་ཅད་མཁྱེན་པ་བུའི་སློབ་མ་གོང་གསུམ་བདེ་ཆེན་པ་ཆོས་ཀྱི་དཔལ་བ་ལ་ཆོས་ཀྱི་རྗེ་རིན་པོ་ཆེ་ཤངས་པ་ཀུན་མཁྱེན་པས་དུས་ཀྱི་འཁོར་ལོའི་སྐོར་མཐའ་དག་གསན་ནས་དབང་དང་བཤད་པ། མན་ངག་གིས་འགྲོ་བ་མང་པོ་དོན་མཛད་ལ། རྗེ་བཙུན་ཙོང་ཁ་པ་ཆེན་པོས་ཀྱང་གོང་གསུམ་བདེ་ཆེན་པ་ལ་དུས་ཀྱི་འཁོར་ལོའི་སྐོར་གསན་པ་དང་། བསྟན་པའི་བདག་པོ་ཡིན་ཕྱིར་གཞན་གྱིས་བཤད་པ་བརྒྱ་ཚར་བས། རྗེ་ཐམས་ཅད་མཁྱེན་པའི་བཤད་པ་ཚར་གཅིག་བསྟན་པ་མི་ནུབ་པའི་རྒྱལ་མཚན་ཏུ་གྱུར་ཏོ། ། དེ་ལྟར་སྲས་ཀྱི་ཐུ་བོ་གཉིས་ལ་སོགས་པས་ཆོས་རྒྱུད་འདི་ས་ཁྱབ་རྡོ་ཁྱབ་ཏུ་སྤེལ་ནས་དེང་སང་ཡང་རྒྱུན་བཞུགས་པ་འདིའོ། །
གཉིས་པ་འབྲོའི་ལུགས་ཀྱི་ལོ་རྒྱུས་ནི། ཁ་ཆེ་པཎྜི་ཏ་ཟླ་བ་མགོན་པས་དུས་འཁོར་བོད་དུ་སྤེལ་བར་དགོངས་ནས་བོད་དུ་བྱོན། ཁ་རག་གཉོས་ལ་བབས། འགྲེལ་བ་དྲི་མ་མེད་པའི་འོད་བསྒྱུར། གསེར་སྲང་བརྒྱ་འབུལ་བར་ཆད་བྱས། ཁ་རག་གཉོས་ལ་བབས། འགྲེལ་བ་དྲི་མ་མེད་པའི་འོད་བསྒྱུར། གསེར་སྲང་བརྒྱ་འབུལ་བར་ཆད་བྱས། པཎྜི་ཏ་མ་མགུ་བར་ཕྱེད་ཙམ་འགྱུར་བ་ན་བྲོས། འགྱུར་བྱེད་འཕྲོ་བསྣམས་ཏེ་འཕན་ཡུལ་གྲབ་དུ་བྱོན། ཞང་ཕུ་ཆུང་པས་བླ་མར་བཟུང་། འབྲོ་ལོ་ཙཱ་བ་ཤེས་རབ་གྲགས་བོས་ཏེ་དེས་རྒྱུད་འགྲེལ་རྫོགས་པར་བསྒྱུར། དེ་ཁ་རག་གཉིས་ཀྱིས་ཐོས་ཏེ་ཞང་ལ་ཁྱོད་ཀྱིས་ངའི་བླ་མ་འཕྲོགས་པ་ཡིན་པས་ཝ་བའི་གསེབ་ཏུ་ཡུངས་ཀར་ཚང་ངེ་བ་ཞིག་དགོས་ན་མ་གཏོགས་བླ་མ་སྐྱོལ་ཟེར་བའི་ཡེ་གེ་བསྐུར་བ་ལ། ཞང་གིས། ང་ལྷ་མོ་བརྒྱས་འཛུམ་བསྟན་ཀྱང་མི་ཆགས། ཁྲོ་བོ་བརྒྱས་མཆེ་བ་གཙིགས་ཀྱང་མི་འཇིགས་པ་ཡིན་ཟེར་ནས་མ་བསྐྱལ་བར་ཡུན་རིང་དུ་ཞབས་ཏོག་བྱས། གསེར་སྲང་བཅོ་བརྒྱད་ཕུལ། གཉོས་སྟོན་ཡེ་ཤེས་མཆོག་གིས་གསེར་སྲང་བཅོ་བརྒྱད་ཕུལ། གྲྭ་བ་མངོན་ཤེས་ཀྱིས་ལོ་གསུམ་ཆོས་སྟོན་དྲངས། ནམ་མཇལ་དུས་ཕྱག་རྟེན་མ་ཆད་པར་བྱས། ཇོ་བཙུན་ཚུལ་རིན་གྱིས་གསེར་སྲང་དྲུག་ཕུལ། གཡོ་རུ་བ་འགར་སྟོན། མང་ཡུལ་སྟོན་མ་སྲི་ཐར། སྨོན་འགྲོ་བ་འཇམ་སྒོམ་ལ་སོགས་པས་ཞབས་ཏོག་ཆེ་བར་བྱས་ཀྱང་སོར་སྡུད་ཙམ་ལས་མ་གནང་། འཕན་ཡུལ་གྲབ་ཏུ་སྐུ་འཁྲུངས་པའི་སྒོམ་པ་དཀོན་མཆོག་བསྲུངས་ཞེས་བྱ་བ་མངོན་པ་དང་། ས་སྡེ་དང་། སྨན་དཔྱད་ཀྱི་གཙུག་ལག་ལ་ཤིན་ཏུ་མཁས་ཤིང་ཡོན་ཏན་ཆེ་བར་གྲགས་པ་དེ་ཉིད་ཀྱིས་རང་གི་འབྱོར་བ་ཐམས་ཅད་བསྡུས་པས་གསེར་སྲང་དྲུག་བྱུང་བ་དེ་དང་། རང་གི་མགུལ་ལ་དར་ཡུག་བཏགས་ནས་པཎྜི་ཏའི་ཕྱག་ཏུ་གཏད་དེ། རང་གི་ལུས་ངག་ཡིད་གསུམ་ཕུལ་བས་རྒྱུད་འགྲེལ་གྱི་བཤད་པ་མན་ངག་རྫོགས་པར་གནང་ངོ་། །དེ་ལ་བླ་མ་སྒྲོ་སྟོན་གནམ་ལ་བརྩེགས་ཀྱིས་གསན། སྒྲོ་སྟོན་གནམ་ལ་བརྩེགས་ནི། སྐུ་ཚེ་སྟོད་ལ་སྡེ་སྣོད་སྦྱངས་པའི་མཁས་པ་སྐུ་ཡང་བགྲེས་སུ་གྱུར་པ་ཞིག་ཟླ་བ་མགོན་པོའི་དྲུང་དུ་ཕྱིན་ནས་དུས་འཁོར་ཞུས་པས་ཀྱང་ངའི་དངོས་པོ་རྣམས་མང་ཡུལ་དུ་ཁྱོད་ཀྱིས་བསྐྱལ་ན་ཕྱིས་བོད་དུ་འོངས་དུས་ཁྱོད་ལ་ཆོས་སྦྱིན་ནོ་གསུང་བས་དེར་གྲོགས་གཞན་གྱིས་པཎྜི་ཏ་ལ་ཆོས་མི་ཁུགས་ངེད་ཀྱི་སྒོམ་པ་ལ་ཞུ་བ་འཐད་བྱས་པས། དེ་ཁོ་ན་བཞིན་དུ་སྒོམ་པ་དཀོན་མཆོག་བསྲུངས་ལ་རྒྱུད་འགྲེལ་གདམས་པ་དང་བཅས་པ་ཞུས་པས་རྫོགས་པར་གནང་། ཐུགས་ཉམས་སུ་བཞེས་པས་ཐུགས་རྒྱུད་ལ་ཡང་དག་པར་འཁྲུངས། རྟིང་དུ་པཎྜི་ཏ་བོད་དུ་བྱོན་དུས་པཎྜི་ཏ་མཇལ་དུ་ཕྱིན་པས་ངས་སྦྱིན་ནོ་གསུང་པ་ལ་གཞོན་དུས་གནང་དུ་ནི་མ་འདོད། ད་རྒས་པས་མི་ཞུ་བྱས་པས། ཁྱོད་དཀོན་མཆོག་བསྲུངས་ཀྱི་གདམས་པས་ངོམས་འདུག་སྟེ། དེ་ང་ལས་མ་བྱུང་ན་སུ་ལས་བྱུང་གསུང་ནས་ཕྱག་ཕབ། བླ་མ་ཆེན་པོའི་བཀའ་དྲིན་ལགས་ལགས་བྱས་པས། གང་གང་སྦྱིན་གསུང་། འདི་དང་འདི་བྱིན་ལགས་བྱས་པས། དེ་ལས་ང་ལ་ཡང་མེད། ད་གཞན་ལ་སྟེར་རི་མནའ་སྐྱོལ་གསུང་ནས་མགུལ་ལ་ཕྲེང་བ་བཅུག དེར་བླ་མས་གནང་བ་ནི་མ་ལགས་བྱས་པས། ངན་པ་འདི་གསུང་ནས་དབུ་ལ་བྱེ་མ་སྤར་གང་བརྒྱབ། རེ་ཞིག་ན་ད་འོ་ན་ཁྱོད་ཀྱིས་གཞན་ལ་སྟོན་ལ་མགོ་ལུས་ཚང་བར་བྱིན་ཅིག་ཅེས་རྗེས་སུ་གནང་པའང་འཐོབ། དེ་བཞིན་དུ་ཡུ་མོས་ཀྱང་པཎྜི་ཏ་ལ་ཞུས་པ་ན་ཁྲེས་པོ་བསྟན་ནས་འདི་བལ་ཡུལ་དུ་སྐྱོལ་དང་ཕྱིས་སྟེར་གསུངས་ལ། ཡང་གྲོགས་ཀྱིས་གྲོས་བཏབ་སྟེ་སྒྲོ་སྟོན་ལ་ཞུས་ནས་རྒྱུད་འགྲེལ་མན་ངག་དང་བཅས་པ་དང་། སྒྲོན་གསལ་མན་ངག་དང་བཅས་པ་གནང་། དེ་ནས་འུ་ཡུག་ཏུ་བྱོན་ནས་བསྒོམས་པས་གྲུབ་པ་ཡང་བརྙེས། སློབ་མ་ཁྱད་པར་ཅན་ཡང་བྱུང་སྟེ་བརྒྱད་ཅུ་རྩ་གཉིས་ལ་གཤེགས་སོ། ། དེ་ལ་སློབ་མ་ཝ་བྲག་དཀར་བ་བྱ་བ་དང་། གཉལ་བ་གྲོ་བྱ་བ་གཉིས་ཀྱིས་བཀའ་གདམས་ལ་འདག་སྦྱར་ཡུན་རིང་དུ་བྱས་ནས། ཕྱིས་བླ་མ་ཆེན་པོའི་དྲུང་དུ་འོངས་ཏེ་གདམས་ངག་བསྒོམས་པའི་ཞག་དང་པོ་ལ་རྟགས་ཐམས་ཅད་རྫོགས་ཏེ། ལམ་གྱི་མཆོག་ཏུ་ངེས་པ་རྙེད། བསྒོམས་པས་མངོན་པར་ཤེས་པ་རྒྱ་ཆེན་པོ་དང་ལྡན་ནོ། ། གཉོས་སྐྱི་ཁུང་བ་བྱ་བས་ནི། ལོ་བདུན་ཅུ་ལོན་ནས་བླ་མ་ཆེན་པོ་ལ་གཏུགས། དེས་ངོར་རྗེ་བཙུན་ལ་གསུངས། དེས་དོལ་བ་འགར་སྟོན་དབང་ཕྱུག་གྲུབ་པ་ལ་གསུངས་སོ། ། གྲུབ་ཐོབ་དྷརྨ་བོ་དྷི་ཡང་མོའི་སློབ་མ་ཡིན་ལ། ཏྲེ་བོ་མགོནས་པོས་གཞུང་གདམས་ངག་ཐམས་ཅད་མནོས་ནས་རྒྱ་ཆེར་བཤད་ཅིང་། དེའི་རྒྱུན་ཡང་རིམ་པ་མང་དུ་བྱུང་ངོ་། ། མཁས་པ་དྷརྨེ་ཤྭ་ར་ནི། བླ་མ་ཆེན་པོའི་དགུང་ལོ་ལྔ་བཅུ་རྩ་དྲུག་པའི་སྲས་ལོ་བཅུ་གཉིས་ལ་དབང་མདོར་བསྟན་གསུངས། ལོ་བཅུ་དྲུག་པ་ལ་རྒྱུད་འགྲེལ་ཆེན་མོ་བཤད། རྒྱ་གླིང་བ་ལ་སོགས་པའི་མཁས་པ་དག་ཀྱང་རྩོད་པས་ཟིལ་གྱིས་གནོན་པར་ནུས་པ་ཞིག་གོ །དེའི་སློབ་མ་ཁང་གསར་བ་ནམ་མཁའ་འོད་ནི། རིགས་ཚོགས་ལ་སོགས་པའི་སྡེ་སྣོད་ལ་ཡང་མཁས། རྒྱུད་འགྲེལ་ཆེན་མོའི་བཤད་པ་བྱེད། ཏིང་ངེ་འཛིན་ཡང་ཕུན་སུམ་ཚོགས་པ་དང་ལྡན་པ་ཞིག་གོ །དྷརྨེ་ཤྭ་རའི་སྲས་མོ་ཇོ་འབུམ་ཞེས་པ་གཞོན་ནུའི་དུས་ན་མས་བསྐུལ་ཏེ་མཐུ་བསླབས་ནས་དགྲ་མང་པོ་བརླགས་པར་བྱས། དེ་རྟིང་ཡན་ལག་དྲུག་གི་རྣལ་འབྱོར་བསྒོམས་པས་ཚེ་དེ་ཉིད་ལ་རང་བཞིན་གྱིས་གྲུབ་པའི་རྣལ་འབྱོར་མ་རྣམས་དང་སྐལ་བ་མཉམ་པའི་འཕགས་མར་གྱུར་ཏོ། །དེའི་མིང་པོ་སེ་མོ་ཆེ་བ་ནམ་མཁའ་རྒྱལ་མཚན་ནི། གཞོན་ནུའི་དུས་ན་རྣ་བ་དང་ལྕེ་ངག་མི་བདེ་བས་རེ་བ་ཆེར་མེད་ཀྱང་། ཕྱིས་ཁང་གསར་བ་ནམ་མཁའ་འོད་བརྟེན་ནས་རྒྱུད་འགྲེལ་མཁས་པར་མཁྱེན། ཡན་ལག་དྲུག་དང་ནཱ་རོའི་ཆོས་དྲུག་ཉམས་སུ་བླངས་པས་ཡང་དག་པའི་ཏིང་ངེ་འཛིན་བརྙེས། སྔོན་གྱི་སྐྱེ་བ་དཔག་ཏུ་མེད་པ་ཡང་དྲན། སེ་མོ་ཆེར་བཞུགས་པས་གྲུབ་ཐོབ་སེ་མོ་ཆེ་བར་གྲགས་སོ། ། དེའི་སློབ་མ་འཇམ་གསར་ཤེས་རབ་འོད་ཟེར་ནི། འཁྲུངས་ཡུལ་མྱང་སྟོད་པ། གཉལ་ཞིག་ལ་སོགས་པ་ལ་བརྟེན་ནས་སྡེ་སྣོད་མང་པོ་ལ་མཁས་པའི་ཕུལ་དུ་གྱུར་པ། ལོ་མང་པོར་དཀའ་ཐུབ་ཀྱིས་ལུས་སྦྱངས། ཕྱག་ན་རྡོ་རྗེ་ལ་རིང་དུ་བསྙེན་པས་ལྷ་འདྲེ་སུས་ཀྱང་བཀའ་ལས་འགོང་བར་མི་ནུས་སྙམ་པའི་གདེང་དང་ལྡན་པས། རྐྱང་འདུར་དུ་བཤད་མཉན་མཛད་པའི་འཕྲོ་ལ་སེ་མོ་ཆེ་བ་གྲོང་ཆུང་དགོན་པ་ན་བཞུགས་པའི་སར་བྱོན་པའི་ལམ་དུ་གཙང་བོ་བརྒལ་བའི་ཚེ་མི་མ་ཡིན་གྱིས་རྡོ་ཆར་ཕབ་པ་ལ་ཆོས་བརྒྱད་རོ་མཉམ་པས་སྐྲག་པ་མེད་པའི་མགུར་ཡང་གསུངས། སེ་མོ་ཆེ་བའི་དྲུང་དུ་དུ་དབང་རྒྱུད་འགྲེལ་ཆ་ལག་དང་བཅས་པ་མཁས་པར་བསླབས། རྫོགས་པའི་རིམ་པ་བསྒོམས་པས་ཞག་གཅིག་ལ་རྟགས་རྫོགས་ཤིང་རྣལ་འབྱོར་གྱི་དབང་ཕྱུག་ཏུ་གྱུར་ཏེ། གདམས་ངག་ལ་ཤིན་ཏུ་ཡིད་ཆེས་པས་དྭགས་པོ་བཀའ་བརྒྱུད་ཀྱི་སྒོམ་ཆེན་པའི་སྒོམ་བསྲན་ལ་གདམས་ངག་འདི་ཡོད་ན་ལུང་པ་གྲུབ་ཐོབ་ཀྱིས་འགེངས་ཞེས་གསུངས་པ་དང་། ཕྱིས་ཐུབ་པའི་དབང་བོ་འཁོར་དང་བཅས་པ་ཞལ་གཟིགས་པ་ལ་ཡན་ལག་བདུན་པ་ཞིག་ཕུལ། སངས་རྒྱ་བའི་རྒྱུ་ལམ་འབྲས་བུ་ཐམས་ཅད་བླ་མ་སངས་རྒྱས་ཀྱི་དྲུང་དུ་སྒྲོ་འདོགས་བཅད་ཟིན་པས་ཆོས་ནི་མ་ཞུས་གསུང་བ་དང་། སྡེ་སྣོད་གསུངས་པའི་ཚེའང་མཉམ་པར་བཞག་པའི་སྟོབས་ཀྱིས་གསུང་། བདེ་བ་ཅན་ལ་སོགས་པའི་ཞིང་དག་པ་མང་པོར་མནལ་ལམ་དུ་བགྲོད། རི་ཁྲོད་རྣམས་སུ་སྒོམ་གྲྭ་བཙུགས་ནས་གདམས་ངག་གིས་བསྐྱངས་ཏེ་བཤད་སྒྲུབ་ལ་མངའ་བསྙེས་པར་གྱུར་ཏོ། །དེ་ལས་རྗེ་བཙུན་རྒ་ལོས་གསན་ནས་རིམ་པར་བརྒྱུད་པ་དང་། འཇམ་གསར་བའི་སློབ་མ་ཆོས་སྐུ་འོད་ཟེར་ནི། གསེར་སྡིངས་པ་གཞོན་ནུ་འོད་ཀྱི་སྦས་པའི་སྲས་སུ་ཤིང་ཁྱི(སྤྱི་ལོ༡༢༡༤)ལོར་འཁྲུངས། གསེར་སྡིངས་པའི་གསུང་གིས་འཇམ་གསར་བ་དང་ལས་འབྲེལ་ཡོད་པས་དེར་སོང་ཅིག་གསུང་ནས་བྱོན། གཤིན་རྗེའི་གཤེད་ཀྱི་དབང་དང་ལུང་རིགས་མན་ངག་མཐའ་ཡས་པ་གསན། ཁྱད་པར་དུ་དུས་ཀྱི་འཁོར་ལོའི་དབང་གསན་པའི་ཚེ་བླ་མ་རྡོ་རྗེ་ཤུགས་སུ་གཟིགས་འདི་ལྟར་གདའ་ཞུས་པས། རྡོ་རྗེ་ཤུགས་ཡིན་ནམ་སྙམ་པའི་ང་རྒྱལ་ཡང་ཡོད་པ་ཡིན། འོ་སྐོལ་དཔོན་སློབ་ལ་བགེགས་ཀྱིས་མི་ཚུགས་གསུང་། དཀྱིལ་འཁོར་དུ་ཞུགས་པའི་ཚེ་ཡེ་ཤེས་ཀྱི་དཀྱིལ་འཁོར་མངོན་སུམ་དུ་གཟིགས། བཞི་བའི་སྐབས་སུ་ང་བཞིན་ཏུ་ལུས་གནད་ཆོས་ལ་སེམས་མི་རྟོག་པར་ཞོག་གསུངས་པ་ཙམ་གྱིས་འགྱུ་བ་ཕྲ་རགས་ཆད་དེ་བདེ་བ་ཆེན་པོའི་ཏིང་ངེ་འཛིན་དུ་གྱུར། ཕྱིས་སྒོམ་ཁང་དུ་བསྒོམས་པས་ཀྱང་ཉམས་རྟོགས་འུར་ལངས་ཏེ། ཆོས་རྗེའི་གསུང་གིས་གསལ་བ་རབ་ཀྱི་མཐར་ཕྱིན་གདའ་གསུང་། ཆོས་གྲྭ་དེར་རྣམ་ངེས་ལ་སོགས་པའི་ཆོས་བཤད་མཛད་པས་ཆོས་རྗེས་ཚད་མེད་པའི་བསྔགས་པ་མཛད། སེ་མོ་ཆེ་བ་ལ་ཆོས་འབྲེལ་ཞུར་བྱོན་པས་ཀྱང་ཁྱེད་གཉིས་སྐྱེ་བ་མང་པོའི་དཔོན་སློབ་ཡིན་གསུང་། དུས་ཀྱི་འཁོར་ལོའི་རྒྱུད་འགྲེལ་ཕྲན་དང་བཅས་པ་མ་ལུས་པ་གསན། གཞན་ལ་དབང་རྒྱུད་གདམས་ངག་གིས་ཕན་པ་མང་དུ་མཛད་དོ། ། དེའི་སློབ་མ་ཀུན་སྤངས་ཐུགས་རྗེ་བརྩོན་འགྲུས་ནི། ལ་སྟོད་བྱང་གི་རབ་ཁ་ཕྱར་སྤང་སྒང་དུ་རབ་བྱུང་བཞི་བའི་ཆུ་ཡོས(སྤྱི་ལོ༡༢༤༣)ལོར་སྐུ་འཁྲུངས། གཞོན་དུས་སུ་སྡེ་སྣོད་མང་པོ་ལ་མཁས་པར་སྦྱངས་ཤིང་རྩོད་པ་ཡང་ཤིན་ཏུ་བཟང་བར་གྲགས། ཀུན་མཁྱེན་ཆོས་སྐུ་འོད་ཟེར་བ་ལ་དུས་འཁོར་གྱི་བཤད་པ་རྫོགས་པར་གསན། མན་ངག་ཞུས་ནས་བསྒོམས་པའི་ཚེ་ཏིང་ངེ་འཛིན་མང་པོའི་སྒོ་ཕྱེ། ཇོ་མོ་ནགས་རྒྱལ་གྱིས་ཇོ་མོ་ནང་དུ་སྤྱན་དྲངས་པས་ལོ་གསུམ་ན་འབྱོན་པར་ཞལ་གྱིས་བཞེས་ཏེ། དུས་ལ་བབ་པ་ན་བྱོན་ནས་དགོན་པ་བཏབ། བཤད་པ་དང་གདམས་པ་གཉིས་ཀའི་སློབ་མ་མང་དུ་བསྐྱངས། དེ་དག་གི་ནང་ནས་བྱང་སེམས་རྒྱལ་བ་ཡེ་ཤེས། ལ་སྟོད་པ་དབང་རྒྱལ། མུན་མེ་བྲག་ཁ་བ། སྲོན་པ་ཀུན་རྒྱལ་རྣམས་ལ་ཀུན་སྤངས་པའི་བུ་བཞི་ཞེས་གྲགས། བྱང་སེམས་རྒྱལ་ཡེ་བ་ནི། རབ་བྱུང་བཞི་པའི་མེ་སྦྲུལ(སྤྱི་ལོ༡༢༥༧)ལོར་འཁྲུངས། ཆུང་ངུའི་དུས་སུ་ཀརྨ་པཀྵིས་ཕ་དེ་མི་འདོད་བཞིན་དུ་བླངས་ནས་ཀརྨ་པའི་ཆོས་རྣམས་དང་ཟང་ཟིང་གིས་ཀྱང་བསྐྱངས། ཕྱིས་ཇོ་མོ་ནང་དུ་བྱོན་ཀུན་སྤངས་པའི་གཞུང་གདམས་ངག་ཐམས་ཅད་གསན་ཞིང་ཉམས་སུ་རྫོགས་པར་བཞེས། དེའི་སློབ་མ་མཁས་བཙུན་ཡོན་ཏན་རྒྱ་མཚོ་ནི། རབ་བྱུང་བཞི་པའི་ལྕགས་སྤྲེལ(སྤྱི་ལོ༡༢༦༠)ལོར་མདོག་སྟོད་སྤེན་པ་ཞེས་པར་སྐུ་འཁྲུངས། ཆུང་དུས་ནས་ས་སྐྱར་འཇམ་དབྱངས་པ་ལ་སོགས་པའི་མཁས་པ་མང་པོ་བསྟེན་ནས་སྡེ་སྣོད་ལ་ལེགས་པར་སྦྱངས། ཇོ་མོ་ནང་དུ་བྱོན་ནས་ཀུན་སྤངས་པ་དང་བྱང་སེམས་རྒྱལ་ཡེ་བ་གཉིས་ལ་དབང་རྒྱུད་ཁྲིད་དང་བཅས་པ་ལེགས་པར་གསན། ཐུགས་དམ་ཀྱང་ཤིན་ཏུ་མཐོན་པོར་གྱུར་ནས་འགྲོ་བ་མཐའ་དག་གིས་འདུད་པའི་གནས་སུ་གྱུར། མཐར་རབ་བྱུང་དྲུག་པའི་མེ་ཡོས(སྤྱི་ལོ༡༣༢༧)ལོར་འདས། དེའི་སློབ་མར་གྱུར་བ་ཇོ་ནང་བ་ཤེས་རབ་རྒྱལ་མཚན་ནི། དོལ་བོའི་བན་ཚང་ཞེས་པར་རབ་བྱུང་ལྔ་པའི་ཆུ་འབྲུག(སྤྱི་ལོ༡༢༩༢)ལོར་སྐུ་འཁྲུངས། གཞོན་ནུ་ལ་སྐྱི་སྟོན་འཇམ་དབྱངས་པ་ཁུ་དབོན་གྱི་ཞབས་ལ་གཏུགས་ནས་དཀའ་ཆེན་བཞི་ལ་སོགས་པའི་སྡེ་སྣོད་དང་། རྡོ་རྗེ་ཕྲེང་བའི་དབང་ལ་སོགས་པའི་སྔགས་ཀྱི་གསན་པ་དུ་མ་མཛད། ཁྱད་པར་དུ་ཁུ་དབོན་གཉིས་ལ་རྭ་ལུགས་ཀྱི་དུས་འཁོར་བཤད་པ་ལེགས་པར་གསན། གཞན་ཡང་བླ་མ་མང་པོ་ལ་གསན་པ་རྒྱ་ཆེ་བར་མཛད་ཅིང་། ཇོ་མོ་ནང་དུ་མཁས་བཙུན་ཡོན་ཏན་རྒྱ་མཚོ་ལས་རྒྱུད་འགྲེལ་མན་ངག་དང་བཅས་པ་གསན། དགུང་ལོ་བདུན་ཅུ་པ་རབ་བྱུང་དྲུག་པའི་ལྕགས་གླང(སྤྱི་ལོ༡༣༦༡)ལོར་འདས། སློབ་མ་ཡང་ཀུན་སྤངས་ཆོས་གྲགས་དཔལ་བཟང་པོ་དང་། ཇོ་ནང་བ་ཕྱོགས་ལས་རྣམ་རྒྱལ། ཉ་དབོན་ཀུན་དགའ་དཔལ་བ་ལ་སོགས་པ་ཤིན་ཏུ་མང་། དེ་ལས་བརྒྱུད་པ་རྣམས་ལ་ཇོ་ལུགས་སུ་གྲགས་སོ། །
ཡང་གཉལ་ཞིག་བུ་དགའི་ཡ་གྱལ་བོ་དོང་བ་རིན་ཆེན་རྩེ་མོས་བླ་མ་སེ་མོ་ཆེ་བ་ལ་དུས་འཁོར་གྱི་བཤད་པ་དང་མན་ངག་ཐམས་ཅད་མནོས་ཏེ། བོ་དོང་རིན་རྩེའི་དུས་འཁོར་ལྷ་མོ་ཆེ་ཞེས་གྲགས་པའི་སྐུ་ཆེན་པོ་ཞིག་ཀྱང་བཞེངས། སྟན་ཐོག་གཅིག་ཏུ་བཟླས་བསྙེན་བྱེ་བ་རྫོགས་པར་མཛད་པས་སྦྱིན་སྲེག་མཛད་པ་ན་མེ་ལྕེ་དཔལ་བེའུ་དང་གཡུང་དྲུང་འཁྱིལ་བ་ལ་སོགས་པའི་བཀྲ་ཤིས་པའི་མཚན་མ་ཡང་བྱུང་། དུས་ཀྱི་འཁོར་ལོ་བཤད་པས་སློབ་མང་དུ་བྱུང་པ་ལས་སྟག་སྡེ་བ་སེང་གེ་རྒྱལ་མཚན་ནི། ཕ་རི་ལུང་དུ་རབ་བྱུང་བཞི་པའི་ཆུ་སྤྲེལ(སྤྱི་ལོ༡༢༡༢)ལོར་འཁྲུངས། བོ་དོང་རིན་པོ་ཆེ་ལ་ཕར་ཚད་མངོན་པ་དང་། ཁྱད་པར་དུ་དུས་འཁོར་དབང་བཤད་པ་མན་ངག་དང་བཅས་པ་གསན། ལོག་གྲོང་ལ་སོགས་པའི་ཆོས་གཞི་མང་དུ་བཟུང་ནས་བཤད་ཉན་མཛད་པས་ཤོང་སྐུ་མཆེད་ལ་སོགས་སློབ་མ་མང་དུ་བྱུང་། དགུང་ལོ་གྱ་གསུམ་པ་རབ་བྱུང་ལྔ་པའི་ཤིང་རྟ(སྤྱི་ལོ༡༢༩༤)ལོའི་རྒྱལ་ཟླའི་ཚེས་བརྒྱད་ལ་སྐུ་གཤེགས། དེའི་སློབ་མ་ཤོང་སྟོན་རྡོ་རྗེ་རྒྱལ་མཚན་ནི། སྤྱང་ལུངས་ཤར་ཁའི་བོང་ར་ཞེས་པར་སྐུ་འཁྲུངས། སྟག་སྡེ་བ་ལ་ཚད་མ་ལ་སོགས་པའི་བསྟན་བཅོས་མང་པོ་སློབ་གཉེར་མཛད། དུས་ཀྱི་འཁོར་ལོའི་དབང་ཡོངས་རྫོགས་དང་འབྲོ་འགྱུར་གྱི་སྟེང་ནས་རྒྱུད་འགྲེལ་པ་དང་བཅས་པའི་བཤད་པ་ཡང་གསན། བལ་ཡུལ་དུ་བྱོན་ནས་པཎྜི་ཏ་མ་ཧེནྡྲ་བྷ་དྲ་ལོ་ལྔར་བསྟེན་ནས་རིག་གནས་ཆུང་བ་ལྔར་བསླབས། ཁྱད་པར་སྒྲ་རིག་པ་ལ་ཤིན་ཏུ་བྱང་བར་མཛད་ནས་ས་སྐྱར་བྱོན། དཔལ་དུས་ཀྱི་འཁོར་ལོའི་རྒྱུད་འགྲེལ་བ་དང་བཅས་པ་ལ་འགྱུར་ལེགས་པར་མཛད། སླར་ཡང་དཔག་བསམ་འཁྲི་ཤིང་ལ་སོགས་པའི་གཞི་འགྱུར་དང་། སྔར་འགྱུར་བའི་འགྱུར་བཅོས་ཀྱང་མཛད་ཅིང་། སྒྲ་སྙན་དངགས་མངོན་བརྗོད་རྣམས་ཀྱི་སྲོལ་ལེགས་པར་བཙུགས། དེས་རང་གི་གཅུང་ཤོང་བློ་གྲོས་བརྟན་པ་ལ་ལོ་ཙཱ་ལེགས་པར་བསླབས་ཤིང་དུས་འཁོར་རྒྱུད་འགྲེལ་གསུངས། བློ་བརྟན་གྱིས་སྒྲ་ཚད་པ་རིན་ཆེན་རྣམ་རྒྱལ་དང་། ལོ་ཙཱ་བ་མཆོག་ལྡན་ལ་ལེགས་པར་གསུངས། དེ་ལ་འཇམ་དབྱངས་སྐྱི་སྟོན། དེ་ལ་དོལ་བུ་བ་ཀུན་མཁྱེན་ཆེན་པོས་གསན་ནོ། །
ཡང་སྟག་སྡེ་བ་ལ་དཔང་བློ་གྲོས་བརྟན་པས་གསན། དཔང་ནི་རབ་བྱུང་ལྔ་པའི་མེ་བྱི(སྤྱི་ལོ༡༢༧༦)ལོར་ལ་སྟོད་ལྷའི་གྱམ་དུ་སྐུ་འཁྲུངས། དགུང་ལོ་བདུན་པ་ལ་རབ་ཏུ་བྱུང་ནས་འདུལ་བ་མདོ་རྩ་བསླབས། སྟག་སྡེ་བའི་སྙན་པ་གསན་ནས་ཚ་སྣར་བྱོན་ཏེ་སྔགས་མཚན་ཉིད་ཀྱི་སྡེ་སྣོད་མང་པོ་བསླབས། ལོ་ཙཱ་བ་མཆོག་ལྡན་ལ་ཀ་ལཱ་པ་དང་ཙནྡྲ་པ། སྙན་ངག་མེ་ལོང་མ་ཡང་བསླབས། བལ་བོར་ལན་བདུན་བྱོན་སྔགས་མཚན་ཉིད་ཀྱི་གཞུང་ཤིན་ཏུ་མང་པོ་ལ་གཞི་འགྱུར་དང་འགྱུར་བཅོས་མཛད། ཚད་མ་དང་མངོན་པ་ལ་སོགས་པའི་ཊཱི་ཀ་ཡང་མང་དུ་བརྩམས། གཞན་དོན་གྱི་བྱ་བ་རྫོགས་ནས་དྲུག་ཅུ་རྩ་བདུན་པ་རབ་བྱུང་དྲུག་པའི་ཆུ་རྟ(སྤྱི་ལོ༡༣༤༢)ལོར་ཞི་བར་བཤེགས། དེའི་སློབ་མ་དཔལ་ལྡན་བྱང་ཆུབ་རྩེ་མོ་ནི་རབ་བྱུང་ལྔ་པའི་ཆུ་ཡོས(སྤྱི་ལོ༡༣༠༣)ལོར་ལ་སྟོད་ལྷོར་འཁྲུངས། ཆུང་དུས་ནས་རྗེ་བཙུན་དཔང་གི་ཞབས་ལ་གཏུགས་ནས་སྡེ་སྣོད་གསུམ་དང་། རྒྱུད་སྡེ་རིན་པོ་ཆེ་རྣམས་དང་། ལེགས་པར་སྦྱར་པའི་སྐད་ལ་བྱང་བར་བསླབས། དབོན་པོ་ནམ་མཁའ་དཔལ་བཟང་པོ་ལ་དུས་ཀྱི་འཁོར་ལོའི་རྒྱུད་འགྲེལ་དང་བཅས་པ་མང་དུ་གནང་བས་མཁས་པ་ཆེན་པོར་གྱུར། ཕྱིས་ལོ་ཆེན་གྱིས་ཡར་ཀླུངས་དང་། གདན་ས་ཐེལ། གུང་ཐང་དུ་བཞུགས་ནས་དཔལ་དུས་ཀྱི་འཁོར་ལོ་ལ་སོགས་པའི་ཆོས་ཀྱི་ཆར་བས་མཁས་པ་མང་པོ་ཚིམ་པར་མཛད། དེ་ནས་གཙང་ཕྱོགས་ལ་ཕེབས་ཏེ་ཆུ་མིག་རིང་མོར་བཞུགས་ནས་གདུལ་བྱ་མང་པོ་སྨིན་གྲོལ་ལ་བཀོད་དེ་དགུང་ལོ་དོན་བདུན་པ་ལྕགས་སྤྲེལ(སྤྱི་ལོ༡༣༨༠)ལོར་ཞི་བར་བཤེགས་སོ། ། ལོ་ཆེན་འདིའི་སློབ་མ་སྒྲ་ཚད་དུས་ཀྱི་འཁོར་ལོ་ལ་མཁས་པའི་ལོ་ཙཱ་བ་ནམ་མཁའ་བཟང་པོས་ཀྱང་དུས་ཀྱི་འཁོར་ལོའི་བཤད་པ་མང་དུ་མཛད་ལ། འདིའི་དབོན་པོ་ལོ་ཙཱ་བ་གྲགས་པ་རྒྱལ་མཚན། དེའི་དབོན་པོ་བོ་དོང་འཇིགས་མེད་གྲགས་པ་ཡིན་ནོ། །
སྤྱིར་དུས་ཀྱི་འཁོར་ལོ་ལ། གྱི་ཇོ་ཟླ་བའི་འོད་ཟེར། བློ་གྲོས་སྙིང་པོ། རྨ་དགེ་བའི་བློ་གྲོས། མང་འོར་བྱང་ཆུབ་ཤེས་རབ། བསོད་ནམས་ཡེ་ཤེས། འ་ཞ་རྒྱ་གར་བརྩེགས། ཙ་མི་སངས་རྒྱས་གྲགས། ལྡི་རི་ཆོས་གྲགས། གཉན་ལོ་ཙཱ་བ། གཉོས་ལོ་ཙཱ་བ། འབྲོ་ཤེས་རབ་གྲགས། སྟེངས་པ་ལོ་ཙཱ་བ། རེང་ལོངས་ལོ་ཙཱ་བ། རྭ་ཆོས་རབ། ཆག་ལོ་ཆོས་རྗེ་དཔལ། ཤོང་སྟོན། ཡར་ཀླུང་ལོ་ཙཱ་བ་གྲགས་རྒྱན། དཔང་བློ་གྲོས་བརྟན་པ། དཔང་གི་སློབ་མ་བློ་གྲོས་རྣམ་གཉིས་ལ་སོགས་པ་སྟེ། གླེགས་བམ་གཅིག་ལ་དུས་ཀྱི་འཁོར་ལོ་ཁོ་ན་སྒྱུར་བྱེད་མང་ངོ་། ། དུས་ཀྱི་འཁོར་ལོའི་རྒྱུད་ཕྱི་མ་ལ། གཉན་ལོ་དང་ཤེའུ་ལོ་ཙཱ་བའི་འགྱུར། ཕྱིས་ཀླུབས་ལོ་ཙཱ་བ་བློ་གྲོས་དཔལ་གྱི་འགྱུར་ཏེ། དེས་ཚིགས་སུ་བཅད་པ་བཅུ་གཅིག་གི་ཆད་པ་གསབས་སོ། ། དབང་མདོར་བསྟན་ལ། འབྲོ། རྭ། མན་ལུངས་པ། སྒྲ་ཚད་པ། དཔང་། ཡར་ཀླུང་ལོ་ཙཱ་བ་རྣམས་ཀྱི་འགྱུར་ཡོད་ཅིང་། བུ་ཧྲངས་ལོ་ཆུང་གིས་བསྒྱུར་བ་ལ་མཚན་དབང་ཉེར་བསྟན་ཟེར་རོ། ། རྡོ་རྗེ་སྙིང་པོའི་འགྲེལ་བ་ནི་ཅོག་གྲུ་ཏིང་འཛིན་བཟང་པོ། གཉེར་ཅོར་ཤེས་རབ་གྲགས། ཁྱུང་པོ་ཆོས་བརྩོན། ཡར་ཀླུངས་ལོ་ཙཱ་བ། དཔང་རྣམས་ཀྱིས་བསྒྱུར་རོ། །བདེ་མཆོག་སྟོད་འགྲེལ་ནི། ཅོག་གྲུ་ཏིང་འཛིན་བཟང་པོའི་འགྱུར་ལས་ཤོང་གིས་བཅོས་པ་དང་། ཁུ་དངོས་གྲུབ་ཀྱིས་བསྒྱུར་བ་ཞིག་ཀྱང་ཡོད་ལ། དེ་དག་གིས་བསྒྱུར་པའི་གཞུང་བཀའ་བསྟན་ཏུ་བཞུགས་པའི་རྣམ་གྲངས་ནི། དབང་མདོར་བསྟན་དང་། ཉི་མའི་སཐཉིང་པོའི་མདོ། སྟག་རྣའི་རྟོགས་བརྗོད། མིག་བཅུ་གཉིས་པའི་མདོ། བསྡུས་བརྒྱུད། འགྲེལ་ཆེན་དྲི་མེད་འོད། དུས་འཁོར་ལ་འཇུག་པ། དུས་འཁོར་རྩིས་ཀྱི་མན་ངག །ཉི་ཟླ་འཛིན་པའི་རྩིས། གཟའ་ལྔ་སོ་སོའི་རྩིས་ཀྱི་མན་ངག །དབྱངས་འཆར་གྱི་རྒྱུད། ཚེ་རྩིས་འབྲས་བུ་གསལ་བར་བཤད་པ། དབྱངས་འཆར་དོན་བསྡུས། དབྱངས་འཆར་དུས་སྦྱོར་གྱི་འབྲས་བུ་ཉེར་མཁོ། ཕྱག་རྡོར་སྟོད་འགྲེལ་སོགས་ཡོད་དོ། །
སྨྲས་པ།
རྒྱུད་འགྲེལ་གཞུང་ལུགས་རྣམ་མང་ནོར་བུའི་གཏེར། །
འཕགས་ཡུལ་རྒྱ་མཚོའི་གླིང་ནས་འདྲེན་པ་ཡི། །
འཇིག་རྟེན་མིག་གྱུར་རྭ་འབྲོ་ཤོང་སོགས་ཀྱི། །
མཛད་པ་བསམ་ཀྱིན་དད་པ་གཏིང་ནས་འཕྱོ། །
ཞེས་དུས་འཁོར་བོད་དུ་བསྒྱུར་ཤིང་རིམ་པར་བརྒྱུད་ཚུལ་བཤད་ཟིན་ཏོ། །

robotstxt: allowed

filter: keep


text:
མི་དམངས་དྲ་བའི་འཕྲིན། ཉེ་སྔོན། ཀྲུང་གོ་ཕྱི་རྒྱལ་ཡིག་རིགས་དཔེ་སྐྲུན་འགྲེམས་སྤེལ་ཅུས་ཀྱི་ཅུས་ཀྲང་གཞོན་པ་ལུའུ་ཚའེ་རུང་གིས་ཁུ་པར་ཀྲུང་གོའི་དཔེ་དེབ་ལྟེ་གནས་བཙུགས་པའི་མཛད་སྒོའི་ཐོག ཟླ་2ཚེས་2ཉིན་བར། ཀྲུང་དབྱང་དྲིལ་བསྒྲགས་པུས་(རྒྱལ་སྲིད་སྤྱི་ཁྱབ་ཁང་གསར་འགྱུར་གཞུང་ལས་ཁང་)ཀྲུང་དབྱང་ཚད་ལྡན་ཡིག་ཆ་ཞིབ་འཇུག་ཁང་དང་ཀྲུང་གོ་ཕྱི་རྒྱལ་ཡིག་རིགས་དཔེ་སྐྲུན་འགྲེམས་སྤེལ་ཅུས་དང་མཉམ་དུ་རྩོམ་སྒྲིག་བྱས་པ་དང་། ཕྱི་རྒྱལ་ཡིག་རིགས་དཔེ་སྐྲུན་ཁང་གིས་ཡིག་སྒྱུར་དཔེ་སྐྲུན་བྱས་པའི་《ཞི་ཅིན་ཕིང་གིས་རྒྱལ་སྲིད་སྐྱོང་ལུགས་སྐོར་གླེང་བ་》ཞེས་པའི་དེབ་གཉིས་པའི་ཀྲུང་དབྱིན་ཡི་གེའི་པར་གཞི་གོ་ལ་ཧྲིལ་པོར་འགྲེམས་སྤེལ་བྱེད་ཚད་ཁྲི་1300ལྷག་ཙམ་ཟིན་ཡོད་ཅེས་བཤད་པ་རེད།
《ཞི་ཅིན་ཕིང་གིས་རྒྱལ་སྲིད་སྐྱོང་ལུགས་སྐོར་གླེང་བ་》ཞེས་པའི་དེབ་གཉིས་པ་2017ལོའི་ཟླ་11ཚེས་7ཉིན་འགྲེམས་སྤེལ་བྱས་ཚུན། རྒྱལ་སྤྱིའི་སྤྱི་ཚོགས་ཀྱི་དོ་ཁུར་རྒྱ་ཁྱབ་ཐོབ་པ་དང་གོ་ལ་ཧྲིལ་པོར་ཚུར་སྣང་ལན་ཆ་ཟབ་མོ་བྱུང་ནས་སྒྱུར་བཅོས་སྒོ་དབྱེ་བྱས་ཚུན་ཀྲུང་གོའི་འགོ་ཁྲིད་མི་སྣའི་བརྩམས་ཆོས་རྒྱལ་ཁབ་ཕྱི་ནང་དུ་འགྲེམས་སྤེལ་བྱེད་ཚད་ཀྱི་ཟིན་ཐོ་མཐོ་ཤོས་ཟམ་མི་ཆད་པར་བཏོད་ཡོད། དེབ་དེའི་རྒྱ་ཡིག་ཟོར་ལྕིའི་ཡི་གེ་དང་། ཧྥ་རན་སེ། སི་ཕེན། འཇར་མན། ཨུ་རུ་སུ། རི་པིན། ཨ་ཀེན་ཐིན། ཕོར་ཐིའུ་ཀལ་སོགས་ཀྱི་པར་གཞིའང་རྩོམ་སྒྲིག་ཡིག་སྒྱུར་བྱེད་བཞིན་ཡོད་པ་རེད། 2017ལོའི་ཟླ་11ཚེས་27ཉིན། ཕྱི་རྒྱལ་ཡིག་རིགས་དཔེ་སྐྲུན་འགྲེམས་སྤེལ་ཅུས་ཀྱིས་རྒྱལ་ཁབ་16གི་གྲགས་ཅན་དཔེ་སྐྲུན་སྒྲིག་གཞི་དང་《ཞི་ཅིན་ཕིང་གིས་རྒྱལ་སྲིད་སྐྱོང་ལུགས་སྐོར་གླེང་བ་》ཞེས་པའི་དེབ་གཉིས་པའི་རྒྱལ་སྤྱིའི་མཉམ་ལས་ཡིག་སྒྱུར་དཔེ་སྐྲུན་གྱི་བརྗེད་ཐོ་བཞག་པ་དང་། 《ཞི་ཅིན་ཕིང་གིས་རྒྱལ་སྲིད་སྐྱོང་ལུགས་སྐོར་གླེང་བ་》ཞེས་པའི་དེབ་གཉིས་པའི་རྒྱལ་སྤྱིའི་མཉམ་ལས་ཡིག་སྒྱུར་དཔེ་སྐྲུན་ལས་དོན་དངོས་སུ་སྤེལ་འགོ་ཚུགས་པ་རེད།
དེབ་དེའི་ནང་སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་2014ལོའི་ཟླ་8ཚེས་18ཉིན་ནས་2017ལོའི་ཟླ་9ཚེས་29ཉིན་བར་གནང་བའི་གསུང་བཤད་དང་། གླེང་མོལ། གཏམ་བཤད། མཆན་འགོད་མཛུབ་སྟོན། རྟེན་འབྲེལ་གློག་འཕྲིན་སོགས་99བསྡུས་ཡོད་པ་དེ་དག་ཆེད་དོན་17ལ་དབྱེ་སྟེ་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གིས་ཏང་ཡོངས་དང་རྒྱལ་ཡོངས་མི་རིགས་ཁག་གི་མི་དམངས་ལ་མཐུན་སྒྲིལ་དང་སྣེ་འཁྲིད་བྱས་ཏེ་དུས་རབས་གསར་པར་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་མཐའ་འཁྱོངས་དང་འཕེལ་རྒྱས་གཏོང་བའི་རླབས་ཆེན་གྱི་ལག་ལེན་གསོན་ཉམས་དོད་པོ་བཀོད་ཡོད་པ་དང་། ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པའི་འཕེལ་རྒྱས་དགོངས་ཚུལ་དང་ནང་དོན་གཙོ་བོ་གཅིག་སྡུད་ཐོག་མཚོན་པ། ཀྲུང་གོ་གུང་ཁྲན་ཏང་གིས་མིའི་རིགས་ཀྱི་ལས་དབང་གཅིག་མཐུན་འདུས་གྲུབ་བསྐྲུན་རྒྱུར་སྐུལ་འདེད་གཏོང་བ་དང་མིའི་རིགས་ཀྱི་ཞི་བདེ་དང་འཕེལ་རྒྱས་བྱ་གཞག་ལ་སྐུལ་འདེད་གཏོང་བའི་ཁྲོད་ལེགས་སྐྱེས་ཕུལ་བའི་ཀྲུང་གོའི་བློ་གྲོས་དང་ཀྲུང་གོའི་ཇུས་གཞི་གང་ལེགས་མངོན་ཡོད་པ་རེད།
ཁུ་པའི་ཀྲུང་གོའི་དཔེ་དེབ་ལྟེ་གནས་ནི་ཀྲུང་གོ་ཕྱི་རྒྱལ་ཡིག་རིགས་དཔེ་སྐྲུན་འགྲེམས་སྤེལ་ཅུས་དང་ཁུ་པ་རྒྱལ་ཁབ་དཔེ་མཛོད་ཁང་གིས་ཐུན་མོང་ཐོག་བཙུགས་པ་ཞིག་ཡིན་པ་དང་། དེའི་དམིགས་ཡུལ་ནི། ཀྲུང་གོའི་བརྗོད་དོན་གཙོ་བོའི་དཔེ་དེབ་བརྒྱུད་ཁུ་པའི་ཀློག་པ་པོར་འབུར་དུ་ཐོན་པ་དང་། དངོས་ཡོད། ཕྱོགས་ཡོངས་བཅས་ཀྱི་ཀྲུང་གོ་ཞིག་སྟོན་ཐུབ་པ་བྱ་ཆེད་ཡིན། མཛད་སྒོའི་ཐོག་ཀྲུང་གོ་ཕྱི་རྒྱལ་ཡིག་རིགས་དཔེ་སྐྲུན་འགྲེམས་སྤེལ་ཅུས་ཀྱིས་ཁུ་པའི་ཀྲུང་གོའི་དཔེ་དེབ་ལྟེ་གནས་ལ་ཁག་དང་པོར 《ཞི་ཅིན་ཕིང་གིས་རྒྱལ་སྲིད་སྐྱོང་ལུགས་སྐོར་གླེང་བ་》ཞེས་པའི་དེབ་དང་པོ་དང་གཉིས་པ་དང་། དེ་བཞིན་《དབུལ་པོ་ལས་སྒྲོལ་བ་》སོགས་སྐད་རིགས་སྣ་མང་གི་དཔེ་དེབ་རིགས་300ལྷག་ཙམ་སྤྲད་ཡོད། དེ་ནི་ཀྲུང་གོ་ཕྱི་རྒྱལ་ཡིག་རིགས་དཔེ་སྐྲུན་འགྲེམས་སྤེལ་ཅུས་ཀྱིས་ལ་ཏིང་མེ་གླིང་ས་ཁུལ་དུ་བཙུགས་པའི་ཀྲུང་གོའི་དཔེ་དེབ་ལྟེ་གནས་གཉིས་པ་དེ་ཡིན་ལ། ཕོ་ལན་དང་། ཐེ་ལན། ནེ་པ་ལ། སུའེ་ཙེར། ཕེ་རུ་བཅས་རྗེས་ཀྱི་གོ་ལ་ཧྲིལ་པོའི་ཀྲུང་གོའི་དཔེ་དེབ་ལྟེ་གནས་དྲུག་པ་དེའང་ཡིན་པ་རེད།


text:
ཞི་ཅིན་ཕིང་དང་། ལི་ཁེ་ཆང་། ཀྲང་ཏེ་ཅང་། ཀྲང་ཀའོ་ལི། ལི་ཀྲན་ཧྲུའུ། ཝང་ཧུའུ་ཉིང་། ཀྲའོ་ལེ་ཅི། ཧན་ཀྲེང་བཅས་ཚོགས་འདུར་ཕེབས་ནས་རྟེན་འབྲེལ་ཞུས་པ།
ཡུས་ཀྲེང་ཧྲེང་གིས་སྲིད་གྲོས་སྐབས་བཅུ་གཉིས་པའི་རྒྱུན་ལས་ཨུ་ཡོན་ལྷན་ཁང་གི་ལས་དོན་སྙན་སྒྲོན་གནང་བ། དབང་དབྱང་གིས་ཚོགས་ འདུ་གཙོ་སྐྱོང་གནང་བ། དབན་ཀང་གིས་གྲོས་གཞིའི་ལས་དོན་སྤེལ་ཚུལ་སྐོར་གྱི་སྙན་སྒྲོན་གནང་བ།
ནུས་སེམས་གཅིག་སྒྲིལ་དང་ལག་གདང་སྦྲེལ་ནས་དུས་རབས་གསར་པར་སྐྱོད། སྔ་འཛིན་ཕྱི་གཏོད་བྱས་ནས་འོད་སྟོང་འབར་བའི་གྲུབ་འབྲས་གསར་པ་གཏོད། གཟི་བརྗིད་ལྡན་པའི་ལོ་ཟླ་འགྲིམ་པ་དང་མཐུན་སྒྲིལ་དང་དམངས་གཙོའི་བརྗོད་དོན་གཙོ་བོ་ཆེན་པོ་གཉིས་མཐའ་འཁྱོངས་བྱེད་མཁན་མི་དམངས་སྲིད་གྲོས་ཀྱིས་ལོ་རྒྱུས་ཀྱི་དུས་སྐབས་གལ་ཆེན་ཞིག་སླར་ཡང་བསུས་ཤིང་། ཚེས་3ཉིན་གྱི་ཕྱི་དྲོ་ཀྲུང་གོ་མི་དམངས་ཆབ་སྲིད་གྲོས་མོལ་ཚོགས་འདུ་སྐབས་བཅུ་གསུམ་པའི་རྒྱལ་ཡོངས་ཨུ་ཡོན་ལྷན་ཁང་གི་ཚོགས་འདུ་ཐེངས་དང་པོ་མི་དམངས་ཚོགས་ཁང་ཆེ་མོར་འགོ་ཚུགས་པ་རེད།
སྲིད་གྲོས་སྐབས་བཅུ་གཉིས་པའི་རྒྱལ་ཡོངས་ཨུ་ཡོན་ལྷན་ཁང་རྒྱུན་ལས་ཨུ་ཡོན་ལྷན་ཁང་གིས་ཚོགས་ཆེན་ཐོག་གནང་བའི་ལས་དོན་སྙན་སྒྲོན་ནང་། ཀྲུང་གུང་ཚོགས་ཆེན་བཅུ་དགུ་པས་ཕྱོགས་ཡོངས་ནས་འབྱོར་འབྲིང་སྤྱི་ཚོགས་སྐྲུན་པའི་རྒྱལ་ཁ་ཕུ་ཐག་གཅོད་པ་དང་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རླབས་ཆེན་རྒྱལ་ཁ་ལེན་པའི་བརྗིད་ཆེའི་འཆར་གཞི་བཀོད་པ་དང་ཆབས་ཅིག་ཏང་དང་རྒྱལ་ཁབ་ཀྱི་བྱ་གཞག་མདུན་ཕྱོགས་སུ་འཕེལ་རྒྱས་གཏོང་བའི་ཁ་ཕྱོགས་སྔར་བས་གསལ་སྟོན་ཡང་གནང་ཡོད། མི་དམངས་སྲིད་གྲོས་ཀྱིས་ཀྲུང་གུང་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་དང་ལག་བསྟར་བྱ་རྒྱུ་དེ་ཆབ་སྲིད་ཀྱི་ལས་འགན་གལ་ཆེན་ཞིག་དང་། ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་དེ་སྲིད་གྲོས་ལས་དོན་ལ་གཅིག་འདོམས་བྱེད་པའི་སྤྱིའི་རྩ་འཛིན་ཞིག ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་མཐའ་འཁྱོངས་བྱ་རྒྱུ་དང་འཕེལ་རྒྱས་གཏོང་རྒྱུ་དེ་ཐུན་མོང་གི་བསམ་བློ་ཆབ་སྲིད་ཀྱི་རྨང་གཞི་བརྟན་དུ་གཏོང་བའི་ལྟེ་བ་ཞིག ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པའི་རྒྱལ་ཁ་ཕུ་ཐག་གཅོད་པ་དང་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རླབས་ཆེན་རྒྱལ་ཁ་ལེན་ཕྱིར་སྟོབས་ཤུགས་ལེགས་སྐྱེས་སུ་འབུལ་རྒྱུ་དེ་ལས་དོན་སྤེལ་ཕྱོགས་གཙོ་བོ་ཞིག་བཅས་ལ་བརྩི་བ་དང་། བརྟན་ཐོག་ཡར་འཕེལ་ལས་དོན་གྱི་རྩ་བའི་དགོངས་གཞི་མཐའ་འཁྱོངས་དང་། འཕེལ་རྒྱས་ཀྱི་འདུ་ཤེས་གསར་པ་མཐའ་འཁྱོངས། མི་དམངས་ལྟེ་བར་འཛིན་པའི་འཕེལ་རྒྱས་ཀྱི་བསམ་བློ་མཐའ་འཁྱོངས། མཐུན་སྒྲིལ་དང་དམངས་གཙོའི་བརྗོད་དོན་གཙོ་བོ་ཆེན་པོ་གཉིས་མཐའ་འཁྱོངས་བཅས་བྱེད་པ། “ཕྱོགས་ལྔ་གཞི་གཅིག”གི་སྤྱིའི་བཀོད་ཇུས་ལ་སྤྱི་འདོམས་སྐུལ་འདེད་དང“ཕྱོགས་ཡོངས་བཞིའི”འཐབ་ཇུས་བཀོད་ཇུས་ལ་མཐུན་སྦྱོར་སྐུལ་འདེད་གཏོང་བ། ཆབ་སྲིད་གྲོས་མོལ་དང་། དམངས་གཙོའི་ལྟ་སྐུལ། སྲིད་ཞུགས་སྲིད་གྲོས་བཅས་ཀྱི་འགན་ནུས་ནན་ཏན་གྱིས་སྒྲུབ་པ་བཅས་བྱས་ཏེ་ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པ་དང་ཕྱོགས་ཡོངས་ནས་སྤྱི་ཚོགས་རིང་ལུགས་དེང་རབས་ཅན་གྱི་རྒྱལ་ཁབ་བསྐྲུན་རྒྱུར་ལེགས་སྐྱེས་གསར་པ་འབུལ་དགོས་ཞེས་བསྟན་ཡོད་པ་རེད།
མི་དམངས་ཚོགས་ཁང་ཆེ་མོའི་མི་ཁྲི་གཤོང་བའི་ཚོགས་ཁང་ནང་གློག་འོད་རབ་ཏུ་འཕྲོ་བ་དང་བརྗིད་ཉམས་དོད་ལ་འཁྲུག་ཆ་ཤིན་ཏུ་དོད་ཅིང་། ཀྲུང་གོ་མི་དམངས་ཆབ་སྲིད་གྲོས་མོལ་ཚོགས་འདུའི་ཚོགས་རྟགས་ཀྲུའུ་ཞི་སྡིངས་ཆའི་དཀྱིལ་དབུས་སུ་བཀལ་བ་དང་དམར་མདངས་བཀྲ་བའི་གཡས་གཡོན་གཉིས་སུ་དར་དམར་བཅུ་བཙུགས་ཡོད་པ་རེད།
རྒྱལ་ཡོངས་སྲིད་གྲོས་སྐབས་བཅུ་གསུམ་པའི་ཚོགས་འདུ་ཐེངས་དང་པོར་ཨུ་ཡོན་2158ཕེབས་དགོས་པ་དང་དངོས་སུ་ཨུ་ཡོན་2149ཕེབས་ཡོད་པ་དེ་ཁྲིམས་གཏན་འཁེལ་བའི་མི་གྲངས་དང་མཐུན་ཡོད་པ་རེད།
རྒྱལ་ཡོངས་སྲིད་གྲོས་སྐབས་བཅུ་གསུམ་པའི་ཚོགས་འདུ་ཐེངས་དང་པོའི་ཀྲུའུ་ཞི་ཚོགས་པའི་རྒྱུན་ལས་ཀྲུའུ་ཞི་དབང་དབྱང་དང་། ཀྲང་ཆིང་ལི། ལིའུ་ཆི་པའོ། འཕགས་པ་ལྷ་དགེ་ལེགས་རྣམ་རྒྱལ། ཏུང་ཅན་ཧྭ། དབན་ཀང་། ཧོ་ཧོའུ་ཧྭ། ལུའུ་ཀྲེན་ཀུང་། ཝང་ཀྲེང་ཝུའེ། མཱ་པེའོ། ཁྲེན་ཞའོ་ཀོང་། ལེང་ཀྲེན་དབྱིང་བཅས་ཀྲུའུ་ཞི་སྡིངས་ཆའི་མདུན་གྲལ་དུ་ཞུགས་ཡོད་པ་རེད།
ཏང་དང་རྒྱལ་ཁབ་ཀྱི་འགོ་ཁྲིད་པ་ཞི་ཅིན་ཕིང་དང་། ལི་ཁེ་ཆང་། ཀྲང་ཏེ་ཅང་། ཡུས་ཀྲེང་ཧྲེང་། ཀྲང་ཀའོ་ལི། ལི་ཀྲན་ཧྲུའུ། ཝང་ཧུའུ་ཉིང་། ཀྲའོ་ལེ་ཅི། ཧན་ཀྲེང་སོགས་ཀྲུའུ་ཞི་སྡིངས་ཆའི་ཐོག་ཞུགས་པ་དང་ཁོང་རྣམ་པས་ཚོགས་ཆེན་འཚོགས་པར་རྟེན་འབྲེལ་ཞུས་པ་རེད།
ཕྱི་དྲོའི་ཆུ་ཚོད་གསུམ་པར་དབང་དབྱང་གིས་ཚོགས་ཆེན་འགོ་ཚུགས་པའི་ཁྱབ་བསྒྲགས་གནང་ཞིང་། ཚང་མས་ཡར་བཞེངས་ནས་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་རྒྱལ་གླུ་སྐད་གསང་མཐོན་པོས་བླངས་པ་རེད།
རྒྱལ་ཡོངས་སྲིད་གྲོས་སྐབས་བཅུ་གཉིས་པའི་ཀྲུའུ་ཞི་ཡུས་ཀྲེང་ཧྲེང་གིས་སྲིད་གྲོས་སྐབས་བཅུ་གཉིས་པའི་རྒྱལ་ཡོངས་ཨུ་ཡོན་ལྷན་ཁང་རྒྱུན་ལས་ཨུ་ཡོན་ལྷན་ཁང་གི་ཚབ་ཞུས་ཏེ། ཚོགས་ཆེན་ཐོག་འདས་ཟིན་པའི་ལོ་ལྔའི་རིང་གི་ལས་དོན་སྙན་སྒྲོན་གནང་ཞིང་། ཁོང་གིས་ཀྲུང་གུང་ཚོགས་ཆེན་བཅོ་བརྒྱད་པ་འཚོགས་ཚུན་གྱི་ལོ་ལྔ་ནི་ཏང་དང་རྒྱལ་ཁབ་འཕེལ་རྒྱས་གཏོང་བའི་བརྒྱུད་རིམ་ཁྲོད་ཀྱི་སྤྱིར་བཏང་གཏན་ནས་མིན་པའི་ལོ་ལྔ་ཡིན། བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཀྲུང་གུང་ཀྲུང་དབྱང་གིས་ཏང་ཡོངས་དང་རྒྱལ་ཡོངས་མི་རིགས་ཁག་གི་མི་དམངས་ལ་མཐུན་སྒྲིལ་དང་སྣེ་ཁྲིད་ཀྱིས་ཏང་དང་རྒྱལ་ཁབ་ཀྱི་བྱ་གཞག་ལ་སྐུལ་འདེད་བཏང་བར་ལོ་རྒྱུས་རང་བཞིན་གྱི་གྲུབ་འབྲས་ཐོབ་ཡོད་ལ་ལོ་རྒྱུས་རང་བཞིན་གྱི་བསྒྱུར་བའང་བྱུང་ནས་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་དུས་རབས་གསར་པར་སླེབས་ཡོད། ལོ་ལྔའི་རིང་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཀྲུང་གུང་ཀྲུང་དབྱང་གིས་མི་དམངས་སྲིད་གྲོས་ཀྱི་ལས་དོན་ལ་ཕྱོགས་ཡོངས་ནས་འགོ་ཁྲིད་རྒྱུར་ཤུགས་སྣོན་བརྒྱབ་ཡོད། སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་གསུང་བཤད་གལ་ཆེན་ཐེངས་མང་གནང་སྟེ་དགོངས་པ་གསར་པ་དང་། ཆོད་སྡོམ་གསར་པ། བླང་བྱ་གསར་པ་བཅས་རབ་དང་རིམ་པ་བཏོན་ཡོད་ལ་མི་དམངས་སྲིད་གྲོས་ཀྱི་བྱ་གཞག་འཕེལ་རྒྱས་སྐོར་གྱི་གལ་ཆེའི་རིགས་པའི་གཞུང་ལུགས་དང་ལག་ལེན་གྱི་གནད་དོན་ལ་ཚན་རིག་དང་མཐུན་པའི་ལན་ཡང་བསྐྱོན་ཡོད། སྲིད་གྲོས་རྒྱལ་ཡོངས་ཨུ་ཡོན་ལྷན་ཁང་དང་དེའི་རྒྱུན་ལས་ཨུ་ཡོན་ལྷན་ཁང་གིས་ཀྲུང་གུང་ཚོགས་ཆེན་བཅོ་བརྒྱད་པ་དང་བཅུ་དགུ་པའི་དགོངས་དོན་ཕྱོགས་ཡོངས་ནས་ལག་ལེན་བསྟར་བ་དང་། ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་ལག་ལེན་གཏིང་ཟབ་བསྟར་བ། མཐུན་སྒྲིལ་དང་དམངས་གཙོའི་བརྗོད་དོན་གཙོ་བོ་ཆེན་པོ་གཉིས་མཐའ་འཁྱོངས་བྱེད་པ། ལྟེ་བར་དམིགས་པ་དང་སྤྱི་ཡོངས་ལ་ཞབས་འདེགས་ཞུ་བ། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་མཐའ་འཁྱོངས་དང་འཕེལ་རྒྱས་གཏོང་རྒྱུ་དེ་ཐུན་མོང་གི་བསམ་བློ་ཆབ་སྲིད་ཀྱི་རྨང་གཞི་བརྟན་དུ་གཏོང་བའི་ལྟེ་བར་བརྩི་བ། གྲོས་མོལ་སྲིད་གྲོས་ཀྱི་གནས་བབ་འཐུས་སྒོ་ཚང་དུ་གཏོང་བ། དམངས་གཙོའི་ལྟ་སྐུལ་གྱི་འགན་ནུས་ཤུགས་ཆེར་གཏོང་བ། མཐུན་སྒྲིལ་མཛའ་འབྲེལ་གྱི་ལས་དོན་རྒྱ་སྐྱེད་གཏོང་བ། འགན་འཁྲི་སྒྲུབ་ནུས་འཛུགས་སྐྱོང་བྱེད་ཤུགས་ཆེ་རུ་གཏོང་བ། མི་དམངས་སྲིད་གྲོས་ཀྱི་བྱ་གཞག་རྒྱུན་འཛིན་ཁྲོད་འཕེལ་རྒྱས་དང་འཕེལ་རྒྱས་ཁྲོད་གསར་གཏོད་བྱ་རྒྱུར་སྐུལ་འདེད་གཏོང་བ་བཅས་བྱས་ནས་མཐུན་སྒྲིལ་དམངས་གཙོ་དང་། དངོས་སྒྲུབ་ཡར་བརྩོན། དར་རྒྱས་གོང་འཕེལ་བཅས་ཀྱི་རྣམ་པ་གསར་པ་གཏོད་པ་དང་། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ལམ་ལུགས་ཀྱི་ལེགས་ཆ་དང་ཁྱད་ཆོས་མངོན་པ། ཏང་དང་རྒྱལ་ཁབ་ཀྱི་བྱ་གཞག་ཁྲོད་གཞན་གྱིས་ཚབ་བྱེད་ཐབས་བྲལ་བའི་ནུས་པ་གལ་ཆེན་འདོན་སྤེལ་ཐུབ་པ་མ་ཟད་ལེགས་སྐྱེས་གལ་ཆེན་འབུལ་ཐུབ་པའང་བྱུང་ཡོད་ཅེས་གསུངས་པ་རེད།
ཡུས་ཀྲེང་ཧྲེང་གིས་སྙན་སྒྲོན་གནང་སྐབས། ཡང་དག་པའི་ཆབ་སྲིད་ཀྱི་ཁ་ཕྱོགས་ཁོང་དུ་བརྟན་པོ་ཆུད་པར་བྱས་པ་དང་། ཏང་དང་རྒྱལ་ཁབ་ཀྱི་ལས་འགན་གཙོ་བོར་དམིགས་པ། མི་དམངས་ལྟེ་བར་འཛིན་པའི་འཕེལ་རྒྱས་ཀྱི་བསམ་བློ་ལག་ལེན་བསྟར་བ། ཆབ་སྲིད་གྲོས་མོལ་གྱི་དམངས་གཙོ་འཛུགས་སྐྱོང་ལ་སྐུལ་འདེད་བཏང་བ། དམངས་གཙོའི་ལྟ་སྐུལ་ལས་དོན་ལ་ཤུགས་སྣོན་དང་ལེགས་སུ་བཏང་བ། འཐབ་ཕྱོགས་གཅིག་གྱུར་རྩ་འཛུགས་ཀྱི་ནུས་པ་འདོན་སྤེལ་གང་ལེགས་བྱས་པ། ཕྱི་ཕྱོགས་མཛའ་གྲོགས་འགྲོ་འོང་རྒྱ་ཁྱབ་ཏུ་བྱས་པ། རང་ངོས་འཛུགས་སྐྱོང་ལ་ཤུགས་སྣོན་ཆེན་པོ་བརྒྱབ་པ་སོགས་ཕྱོགས་8ནས་རྒྱལ་ཡོངས་སྲིད་གྲོས་སྐབས་བཅུ་གཉིས་པའི་ལས་དོན་ཕྱིར་དྲན་གནང་བ་དང་། ཀྲུང་གོ་གུང་ཁྲན་ཏང་གི་འགོ་ཁྲིད་མཐའ་འཁྱོངས་དང་མི་དམངས་སྲིད་གྲོས་ཀྱི་ངོ་བོའི་ངེས་གནས་མཐའ་འཁྱོངས་སོགས་ཆོས་ཉིད་ཀྱི་རང་བཞིན་ལྡན་པའི་ངོས་འཛིན་དང་མྱོང་ཚོར་ཁག་6ཕྱོགས་སྡོམ་གནང་བ་མ་ཟད། ད་དུང་སླད་ཕྱིན་གྱི་ལས་དོན་ཐད་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་སློབ་སྦྱོང་ལག་བསྟར་གཏིང་ཟབ་བྱེད་དགོས་པ་སོགས་ཀྱི་གྲོས་འགོ་ཁག་5ཡང་བཏོན་གནང་བ་རེད།
སྲིད་གྲོས་སྐབས་བཅུ་གཉིས་པའི་རྒྱལ་ཡོངས་ཨུ་ཡོན་ལྷན་ཁང་རྒྱུན་ལས་ཨུ་ཡོན་ལྷན་ཁང་གི་བཀའ་མངགས་ལྟར། དབན་ཀང་གིས་ཚོགས་ཆེན་ཐོག་སྲིད་གྲོས་སྐབས་བཅུ་གཉིས་པའི་གྲོས་གཞིའི་ལས་དོན་སྤེལ་ཚུལ་སྐོར་གྱི་སྙན་སྒྲོན་གནང་ཞིང་། ཁོང་གིས་སྲིད་གྲོས་སྐབས་བཅུ་གཉིས་པའི་རིང་། སྲིད་གྲོས་ཀྱི་ཨུ་ཡོན་དང་། སྲིད་གྲོས་ཀྱི་ཐེ་ཞུགས་ཚན་པ་ཁག ཆེད་དོན་ཨུ་ཡོན་ལྷན་ཁང་ཁག་བཅས་ཀྱིས་མཁོ་སྤྲོད་ཕྱོགས་ཀྱི་གྲུབ་ཆའི་རང་བཞིན་སྒྱུར་བཅོས་དང་། ཁྲིམས་འཛིན་སྒྲིག་སྲོལ་སྒྱུར་བཅོས། སྤྱི་ཚོགས་རིང་ལུགས་ཀྱི་ལྟེ་བའི་རིན་ཐང་ལྟ་བ་སྐྱེད་སྲིང་དང་ལག་ལེན། དབུལ་སྒྲོལ་འགག་སྒྲོལ། རླུང་ཆུ་ས་གསུམ་གྱི་སྦགས་བཙོག་འགོག་བཅོས་སོགས་ལ་སྐུལ་འདེད་གཏོང་རྒྱུའི་གནད་དོན་གལ་ཆེན་ལ་དམ་པོར་དམིགས་ཏེ་གྲོས་གཞི་29378བཏོན་ཅིང་། ཞིབ་བཤེར་བྱས་པ་བརྒྱུད་གྲོས་གཞི་23975ཐོ་འགོད་བྱས་པ་དང་། 2018ལོའི་ཟླ་2ཚེས་20ཉིན་བར་གྲོས་གཞི་99%ལ་སྒྲུབ་ལན་བསློགས་པ། གྲོས་གཞི་མང་ཆེ་བའི་བསམ་འཆར་དང་གྲོས་འགོ་དང་ལེན་བྱས་པའམ་ཡང་ན་རིམ་བཞིན་དོན་འཁྱོལ་བྱེད་བཞིན་ཡོད་ཅེས་གསུངས།
ཀྲུའུ་ཞི་སྡིངས་ཆའི་ཐོག་བཞུགས་པའི་འགོ་ཁྲིད་བློ་མཐུན་གྱི་གྲས་སུ་ད་དུང་ཏིང་ཞུའེ་ཞང་དང་། མཱ་ཁའེ། ཝང་ཁྲེན། ལིའུ་ཡན་ཏུང་། ཞུས་ཆི་ལེང་། སུན་ཁྲུན་ལན། ལི་ཤིས། ལི་ཆང་། ལི་ཅན་གོ ལི་ཧུང་ཀྲུང་། ལི་ཡོན་ཁྲའོ། དབྱང་ཅེ་ཁྲེ། དབྱང་ཞའོ་ཏུའུ། ཀྲང་ཡིའུ་ཞ། ཁྲེན་ཤིས། ཁྲེན་ཆོན་གོ ཁྲེན་མིང་ཨར། ཧྥན་ཁྲང་ལུང་། ཧུའུ་ཁྲུན་ཧྭ། ཀུའོ་ཧྲེང་ཁུན། ཧོང་ཁུན་མིང་། ཚའེ་ཆི། ཡིའུ་ཆོན། ཝང་ཧྲེང་ཅུན། ཁྲེན་ཁྲང་ཀྲི། ཡན་ཅུན་ཆི། ཧྲེན་གཡོད་གཡོད། ཅི་པིང་ཤོན། ཀྲང་ཕིང་། བྱམས་པ་ཕུན་ཚོགས། ཨའེ་ལི་ཀེན·དབྱི་མིང་པཱ་ཧའེ། དབན་ཨོ་ཤང་། ཀྲང་པའོ་ཝུན། ཁྲེན་ཀྲུའུ། ཁྲང་དབན་ཆོན། ཝང་ཡུང་། ཀྲོའུ་ཆང་། ཚའོ་ཅན་མིང་། ཏུའུ་ཆིང་ལིན། ཧན་ཆི་ཏེ། ལིན་ཝུན་དབྱི། ལུའོ་ཧྥུའུ་ཧོ། ལི་ཧའེ་ཧྥུང་། ཁྲེན་ཡོན། ཀྲོའུ་ཞའོ་ཁྲོན། ཝང་ཅ་རུའེ། ཆི་ཤུས་ཁྲུན། མཱ་ཕེ་ཧྭ། ལིའུ་ཞའོ་ཧྥུང་། ཝང་ཆིན་མིང་སོགས་ཡོད།
ཀྲུང་གུང་ཀྲུང་དབྱང་དང་། རྒྱལ་ཡོངས་མི་དམངས་འཐུས་ཚོགས་རྒྱུན་ལས་ཨུ་ཡོན་ལྷན་ཁང་། རྒྱལ་སྲིད་སྤྱི་ཁྱབ་ཁང་བཅས་ཀྱི་འབྲེལ་ཡོད་སྡེ་ཚན་གྱི་འགན་འཁུར་བློ་མཐུན་གདན་ཞུས་ལྟར་འགོ་འཛུགས་ཚོགས་འདུར་ཟུར་ཞུགས་གནང་བ་དང་ཀྲུང་གོར་བཅའ་སྡོད་རྒྱལ་ཁབ་ཁག་གི་གཞུང་ཚབ་ཕོ་ཉ་དང་། གསར་འགྱུར་དཔོན། ཕྱིར་སྡོད་སྤུན་ཟླ་སོགས་གདན་ཞུས་ལྟར་འགོ་འཛུགས་ཚོགས་འདུར་ཞུགས་ཡོད་པ་རེད།


text:
གཅིག
ཆུང་དུས་སུ། བྱིས་པ་རེ་རེར་མཚར་སྣང་གིས་ཁེངས་པའི་མིག་ཟུང་རེ་ཡོད་ཅིང་། རྒྱུ་མཚན་ཅིའི་ཕྱིར་ཡིན་པ་ལ་བརྩད་ཅིང་འདྲི་བར་བྱེད་ལ། མ་འོངས་པར་བྱིས་པ་ཚང་མ་ཚན་རིག་པར་འགྱུར་ལོས་ཐུབ་སྙམ་པ་བྱུང་། དེའི་རྗེས་སུ། ང་ཚོ་ནི་ལས་བྱ་དང་རྒྱུགས་གཞི་ལ་བྲེལ་ཞིང་། དྲིས་ལན་ཚད་ལྡན་འབའ་ཞིག་ལ་མགོ་འཁོར་ནས་དེ་ལྟའི་འདྲི་རྩད་མི་བྱེད་ཅིང་། ཐ་ན་དགེ་རྒན་གྱི་ཁ་ངོའི་ཆེད་དུ་རྒྱུ་མ་ཕུ་འདེད་བྱེད་མི་སྤོབས་པར་གྱུར། དེ་ནས་བཟུང་ང་ཚོ་ཚང་མ་གཟབ་ནན་གྱིས་ཁེངས་པའི་བྱིས་པ་དག་ཏུ་གྱུར་ལ། ང་ཚོས་བསླབ་ཚན་རེ་རེར་རྒྱུགས་འབྲས་ཕུལ་དུ་བྱུང་བ་བླངས་ཀྱང་། ང་ཚོ་ནི་རང་བྱུང་ཁམས་ཆེན་མོ་དང་རྒྱང་དུ་གྱེས། སྐར་ཚོགས་རྣམ་པར་བཀྲ་བའི་དགུང་སྔོན་ལ་བལྟས་ཀྱང་མཚར་སྣང་མེད་པར་གྱུར་ཅིང་། མེ་ཏོག་གི་དྲི་བསུང་འཐུལ་ཡང་སྤྲོ་སེམས་མེད་པར་གྱུར་ལ། ལུ་གུ་དང་བེའུ་རྩེད་འཇོར་རོལ་པར་ཕྲད་ཀྱང་མི་བདའ་བར། དྲ་བའི་སྒང་གི་ཁྱོད་ཤི་ང་གསོན་གྱི་རོལ་རྩེད་དང་། གྲགས་སྐར་དང་རླངས་འཁོར་རྩ་ཆེན་འབའ་ཞིག་ལ་དགའ་བར་གྱུར། དེ་བཞིན་སྔ་མོ་ནས་བཟུང་སློབ་གཉེར་ལ་ཞེན་པ་ལོག་ཅིང་། གྲོགས་པོས་འཛུམ་གྱི་ལེར་འཚམས་འདྲི་ཞུས་ཀྱང་གདོང་ལ་རྣམ་འགྱུར་ཅི་ཡང་མེད་ཅིང་། ལམ་འགྲམ་དུ་སློང་མོ་བྱེད་པའི་སྤྲང་བོ་ལ་ལྷག་ཏུ་ཁ་ཡ་མི་བྱེད། ང་ཚོའི་མཚར་འཛིན་གྱི་བློ་དེ་ཡང་སྙིང་གང་དུ་ཕྱིན་སོང་ངམ། ང་ཚོ་ནི་ལྷན་སྐྱེས་ནས་སྤྲོ་སེམས་ཀྱིས་སྟོང་པའི་མི་རབས་ཤིག་ཡིན་ནམ། མཚན་སྙན་དང་ལྡན་ལ་རླབས་ཆེ་བའི་མི་སྣ་དག་ནི་ཆུང་དུས་ནས་མཚར་འཛིན་གྱི་བློ་གཡོས་ཤིང་། ཚེ་གང་བོར་བརྩོན་པ་རྡོ་རུས་ཐུག་པ་མཛད་པས་མཐར་ཐུག་རྒྱལ་ཁ་ཐོབ་པ་རེད། སོ་ཁི་ར་ཐེ་མཆོག་གིས་ངས་ཡང་སྙིང་ཅི་ཞིག་ཤེས་པའི་ཐད་ལ་འདྲི་རྩད་བྱས་ཤིང་། ཕི་ལ་ཐོ་ནི་ཚེ་གང་བོར་འཇིག་རྟེན་དུ་ཕུགས་བསམ་གྱི་རྒྱལ་ཁབ་ཅིག་ཇི་ལྟར་འཛུགས་པ་ལ་སྤྲོ་བས་བརྟས། ཨ་རི་སི་ཏོ་ཏལ་ནི་འཇིག་རྟེན་ཁམས་ཀྱི་གསང་བ་ལྐོག་གྱུར་ལ་ངོ་མཚར་ཞིང་། སངས་རྒྱས་ཤཱཀྱ་ཐུབ་པས་འགྲོ་བའི་སྡུག་བསྔལ་ལས་སྒྲོལ་བའི་ཐུགས་དམ་བཅས་ལ། སྟོན་པ་ཡེ་ཤུ་མཆོག་གིས་འགྲོ་བ་མིའི་རྣམ་ཤེས་སྐྱོབ་པ་ལ་རྩེ་གཅིག་གཞོལ། དེ་བཞིན་ནེའུ་ཐིན་དང་། ཨེན་སི་ཐེན། ཧྥ་ལ་ཏེ་ལ་སོགས་པའང་མཚར་འཛིན་གྱི་བློ་གཡོས་པས་འཇིག་རྟེན་གྱི་གསང་བ་བརྟོལ་བར་རེ་བས་ཁེངས། ཀྱེ་སྙིང་རྗེ་བའི་མི་དག ང་ཚོའི་མཚར་འཛིན་གྱི་བློ་དེ་ཡང་སྙིང་གང་དུ་ཕྱིན་པ་ཡིན་ནམ།
གཉིས།
སྡོམ་རྩིས་བྱས་པ་ལྟར་ན། ཀྲུང་གོའི་བྱིས་པ་ནི་སློབ་ཆུང་ལོ་རིམ་བཞི་པ་ནས་སློབ་གཉེར་ལ་ཞེན་པ་ལོག་ཅིང་། དམའ་འབྲིང་དང་མཐོ་འབྲིང་གི་སྐབས་སུ་སློབ་གཉེར་ལ་ཞེན་པ་ལོག་ཚད་ནི་བརྒྱ་ཆའི་དགུ་བཅུ་ཡན་ཟིན་འདུག ཁྱིམ་བདག་ཕལ་ཆེ་བས་ཁྱིམ་སྦྱོང་ལས་བྱ་དང་རྒྱུགས་འབྲས་ལ་རྩིས་མཐོང་ཆེན་པོ་བྱེད་ཅིང་། སློབ་མར་མཚོན་ན་སློབ་གྲྭར་འགྲོ་བ་ནི་སྤྲོ་བས་སྟོང་ལ་སྡུག་བསྔལ་གྱིས་མནར་བའི་དོན་ཞིག་ཏུ་གྱུར་ཡོད། དབྱིན་ཇིའི་སློབ་གསོ་བ་ཞ་ལོ་ཐི་མེ་སིན་ནི་ཁྱིམ་ཚང་སློབ་གསོའི་ཡུམ་ཆེན་དུ་འབོད་ཅིང་། མོས་མཛད་པའི་ ཞེས་པར། བྱིས་པ་སྐྱེས་མ་ཉིད་ནས་མི་ཡིན་ལ། ཁོ་ཚོ་ནི་ལྷན་སྐྱེས་སུ་རང་བཞིན་བཟང་བའམ་རང་བཞིན་ངན་པ་མ་ཡིན་པར། རང་བཞིན་བཟང་བའམ་ཡང་ན་རང་བཞིན་ངན་པ་གང་རུང་ལ་མངོན་པར་ཕྱོགས་སྲིད། དབང་གྲགས་ཆེ་བ་དང་ཅི་གསུང་དེ་སྒྲུབ་ནི་ཕྱོགས་གཉིས་ཡིན་ལ། ཞེས་དང་། རྩ་དོན་གཉིས་ཀྱིས་བྱིས་པའི་མི་གཞི་འཕེལ་བ་ལ་ཤུགས་རྐྱེན་ཐེབས་ངེས་ཡིན། ཞེས་སོ།། མིག་སྔར་ཀྲུང་གོའི་ཤེས་ཡོན་སློབ་གསོ་ནི་སྲོལ་རྒྱུན་དུ་གྱུར་ཚར་ལ། གནད་དོན་ཆེས་ཆེ་བ་ནི་བྱིས་པ་ཚང་མ་སློབ་གཉེར་ལ་ཞེན་པ་ལོག་པ་མ་ཟད་བློ་སེམས་རྩེ་གཅིག་ཏུ་གནས་མི་ཐུབ་པ་དང་། བརྙན་འཕྲིན་དང་དྲ་བའི་རོལ་རྩེད་ལ་མགོ་འཁོར་བ་དེ་ཡིན་ལ། འདི་ནི་ཀྲུང་གོའི་སློབ་གསོའི་གནད་དོན་ཆེ་ཤོས་དེ་ཡིན། བྱིས་པའི་ཁྱིམ་སྦྱོང་ལས་བྱ་ནི་དཔེ་ཁྲིད་དང་འདྲ་བར་སྣ་མང་ཕུན་སུམ་ཚོགས་པ་ཞིག་ཡིན་འོས་ཏེ། སྐབས་འགར་ཀླད་པ་འགུལ་ནས་བསམ་བློ་གཏོང་བ་དང་། ལན་རེར་སྐད་ཆའི་ལམ་ནས་མཚོན་པར་བྱེད་པ། སྐབས་འགར་ལག་པ་འགུལ་བ་དང་། ལན་རེར་རྐང་བ་འགུལ་བ། མཚམས་ལན་རེར་རྣ་བར་སྙན་པའི་རོལ་དབྱངས་དང་ཡིད་དུ་འོང་བའི་དབྱངས་རྟ་བཅས་ཡིན་འོས། བྱིས་པ་ནི་སྤྲོ་བ་མེད་ལ་སྣ་རྐྱང་དུ་ངེས་པ། བསྐྱར་ཟློས་ཀྱི་ལས་ལ་ཆེས་ཤིན་ཏུ་མི་དགའ་བར་འགྱུར་ལ། གོང་བཞིན་དུ་བྱས་ན་བྱིས་པའི་བློ་རྩེ་གཅིག་ཏུ་བསྒྲིམ་ཐུབ་པ་མ་ཟད། ཆུང་དུས་ནས་སློབ་གཉེར་ལ་ཞེན་པ་ལོག་པར་མི་འགྱུར་རོ།། དེར་བརྟེན། ཀྲུང་གོའི་དཔེ་ཁྲིད་བཅོས་བསྒྱུར་ནི་ཁ་ཚ་དགོས་གཏུག་ཏུ་གྱུར་ཡོད་ལ། དེའི་འགག་རྩ་གཙོ་བོ་ནི་ལམ་ལུགས་ཙམ་དུ་མ་ཟད། དགེ་རྒན་དང་ཁྱིམ་བདག་དག་གི་རྒྱུད་ལ་གོམས་ཡོད་པའི་སྔར་གྱི་བསམ་གཞིག་གཏོང་སྟངས་ཀྱང་ངོ་།།
གསུམ།
དྲི་བ་ཞིག་ནི་ཧ་ཅང་ལེགས་པར་དྲིས་ཡོད་དེ། འཇིག་རྟེན་དུ་སློབ་མ་ནི་ཅིའི་ཕྱིར་ཡོད་པ་ཡིན་ནམ་ཞེ་ན། དེ་ནི་དགེ་རྒན་གྱིས་མི་ཤེས་པའི་གནད་དོན་མང་པོ་ཡོད་པས། དེ་ལ་སློབ་མས་ལན་འདེབས་དགོས་པའི་ཕྱིར། ཞེས་སོ།།
ཀྲུང་གོ་རུ་སློབ་གཉེར་ནི་ཆེས་ཆེར་སྤྲོ་བས་སྟོང་བའི་དོན་ཞིག་ཡིན་ལ། སློབ་མ་ཕལ་ཆེ་བ་སློབ་གཉེར་ལ་སྤྲོ་བ་ཅུང་ཟད་ཙམ་ཡང་མེད་པས་སློབ་གཉེར་ལ་ཞེན་པ་ལོག་ཅིང་སློབ་གྲྭར་འགྲོ་འདོད་མེད་པར་ཆགས་ཡོད།
ཨི་ཟི་རེལ་དུ་སློབ་གཉེར་ནི་ལོངས་སྤྱོད་ཅིག་ཡིན་ལ། སློབ་གསོ་བྱེད་ཐབས་ཀྱང་སྣ་མང་ཕུན་སུམ་ཚོགས་པ་ཡིན། ཡ་ཧུ་དཱ་པའི་སློབ་གསོའི་ལྟ་དགོངས་སུ་དཔེ་ཁྲིད་ནི་སློབ་མར་ཁྲིད་པ་ཡིན་གྱི་སློབ་དེབ་ཁྲིད་པ་ནི་མ་ཡིན་ནོ།། དེར་བརྟེན་སློབ་མ་ཚང་མ་ཉིན་རྒྱུན་དགའ་སྣང་གིས་ཁེངས་ཤིང་། སློབ་མ་རེ་རེས་སློབ་གཉེར་བྱེད་པ་ནི་སྦྲང་རྩི་ཟ་བ་བཞིན་ཞིམ་མངར་དང་ལྡན་པས་སློབ་གཉེར་ལ་ནམ་ཡང་ཞེན་པ་ལོག་མི་སྲིད།
ང་ཚོས་དཔེ་ཁྲིད་མ་བྱས་པའི་སྔོན་ལ་རང་ལ་ཤེས་ཡོན་ཕུན་སུམ་ཚོགས་པོ་དང་ལྡན་པར་བྱེད་དགོས།(གནའ་དེང་ཕྱི་ནང་གི་དགོད་གཏམ་དང་། གཏམ་རྒྱུད། གབ་སྒྲུང་། སྙན་ཚིག་བསྟོད་གླུ་ལ་སོགས་པ་སློབ་དགོས) བྱིས་པས་རང་ལ་དྲི་བ་འདྲི་དུས་ལན་ཆུ་བཞུར་བཞུར་བྱས་ནས་བཏབ་ཆོག་པ་མ་ཟད། བྱིས་པར་དྲི་བ་དེ་ལས་ཀྱང་མང་པོ་ཞིག་འདྲི་བར་སྐུལ་མ་བྱས་ཆོག ཁྱེད་ཀྱིས་ག་དུས་ཡིན་ཡང་སྐད་ཆ་བཤད་དུས་བདེན་པ་དང་། ལྷག་བསམ་རྣམ་དག ཡང་དག་པ་བཅས་ཆ་རྐྱེན་གསུམ་འདང་དགོས་ལ། དེ་ལྟར་འབྲེལ་འདྲིས་བྱས་ན་ད་གཟོད་ཕན་འབྲས་འབྱུང་ཐུབ།
ང་ཚོ་ནི་དགེ་རྒན་ཡིན་པས། ང་ཚོས་འབྲེལ་འདྲིས་བྱ་ཡུལ་ནི་སློབ་མ་ཙམ་དུ་མ་ཟད་ཁྱིམ་བདག་ཀྱང་ཡོད། དཔེར་ན་སློབ་མ་ཞིག་ལ་སློབ་གྲྭ་ནས་རྨས་སྐྱོན་བྱུང་བའམ་སློབ་གྲོགས་གཞན་གྱིས་གཅར་བ་ན། ཁྱིམ་བདག་གདོན་མི་ཟ་བར་སློབ་གྲྭར་ཡོང་ནས་དགེ་རྒན་དཀའ་ལས་ལ་གཏོད་ངེས། དེ་ན་ཁྱེད་ཀྱིས་དེ་ལ་ཇི་ལྟར་བྱེད་དགོས་སམ་ཞེ་ན།
1 ཁྱིམ་བདག་ཁོང་ཁྲོ་ཅི་འདྲ་བླངས་ཡང་། རང་ཉིད་ཁོང་ཁྲོ་ལངས་མི་རུང་བ་མ་ཟད། ཁོང་ཁྲོ་ལངས་པའི་རྣམ་འགྱུར་ལྷག་ཏུ་སྟོན་མི་རུང་། ཐོག་མཐའ་བར་གསུམ་དུ་ཁྱིམ་བདག་འཛུམ་གྱིས་བསུ་དགོས་ལ། ངེས་པར་དུ་བཟོད་བསྲན་བྱེད་ཐུབ་དགོས།
2 ཁྱིམ་བདག་གི་གཏམ་ལ་ནན་ཏན་གྱིས་ཉན་དགོས། གལ་སྲིད་ང་ཚོའི་ནོར་འཁྲུལ་དང་འཐུས་ཤོར་ཡིན་ན། འཕྲལ་མར་ཁྱིམ་བདག་ལ་དགོངས་དག་ཞུ་དགོས། གལ་ཏེ་ཕན་ཚུན་གོ་བ་ལོག་པ་ཡིན་ན། མགྱོགས་པོར་ཁྱིམ་བདག་གི་སེམས་བདེ་ལ་འབབ་ཏུ་འཇུག་དགོས།
3 ཁྱིམ་ཚང་དུ་འཚམས་འདྲིར་ཕྱིན་ནས་གནས་ཚུལ་ལ་རྒྱུས་ལོན་དང་། ཁྱིམ་བདག་དང་བྱིས་པར་འབྲེལ་འདྲིས་བྱེད་དགོས།
4 དེ་འཕྲལ་གོང་རིམ་མགོ་ཁྲིད་ལ་སྙན་ཞུ་འབུལ་དགོས་པ་མ་ཟད། དགེ་རྒན་གཞན་དང་འབྲེལ་བ་བྱས་ནས་ཐབས་མཆོག་རྙེད་པར་འབད་དགོས།
5 མགོ་ཁྲིད་ཀྱིས་ཐོག་མར་དགེ་རྒན་ལ་སྐྱོན་བརྗོད་བྱས་ནས་ཁྱིམ་བདག་གི་སེམས་བདེ་ལ་འབབ་ཏུ་འཇུག་དགོས་ཤིང་། དེའི་རྗེས་སུ་དགེ་རྒན་ལ་སེམས་གསོ་བྱེད་དགོས།
6 དངོས་གནས་ཅི་བྱ་གཏོལ་བྲལ་དུ་གྱུར་ན་ཁྲིམས་ཀྱི་ཐབས་ལ་བརྟེན་དགོས།
ཡ་ཧུ་དཱ་པའི་སློབ་གསོ་ནི་སྣ་མང་ཕུན་སུམ་ཚོགས་ལ། དེས་ང་ཚོའི་འཇིག་རྟེན་ལྟ་ཚུལ་དང་། མི་ཚེའི་ལྟ་ཚུལ། རིན་ཐང་ལྟ་ཚུལ་བཅས་ཆགས་པར་བྱེད་པ་མ་ཟད། ལྷག་པར་མིའི་སྐྱེ་མཆེད་རང་བཞིན་དང་ལྡན་པའི་བསམ་གཞིག་བྱེད་ཐབས་གསོ་སྐྱོང་བྱེད་ཐུབ། ང་ཚོས་བྱིས་པར་ཕན་འབྲས་དང་ལྡན་པའི་ལམ་སྟོན་དང་བློ་སྒོ་འབྱེད་དགོས་པ་མ་ཟད། ད་རུང་ཁྱིམ་བདག་དང་ལྟ་ཚུལ་ཐུན་མོང་བ་ཆགས་པར་བྱས་ནས། ཁྱིམ་བདག་དང་། བྱིས་པ། དགེ་རྒན་བཅས་མཉམ་དུ་འཚར་ལོངས་འབྱུང་ཐུབ་པར་བྱེད་དགོས།
མཆན། ཧི་ཞུང་ཧྥེ།(贺雄飞) སྐད་གྲགས་ཅན་གྱི་དཔེ་སྐྲུན་པ། རིག་གཞུང་མཁས་པ། ཡ་ཧུ་དཱ་པར་ཞིབ་འཇུག་མཁན། ནན་ཁེ་སློབ་ཆེན་གྱི་གདན་ཞུས་སློབ་དཔོན་ཆེན་མོ། ཡ་ཧུ་དཱ་པའི་སྐོར་གྱི་དཔེ་ཆ་ནི་ཐོག་མར་རྒྱ་ནག་གི་མཁས་པ་ཆེན་པོ་ཧི་ཞུང་ཧྥེ་ཞེས་པ་ཁོང་གི་བརྩམས་ཆོས་དག་ལ་གཟིགས་ཐུབ་པ་བྱུང་ན་ཅུང་ཟད་བཟང་སྙམ། ཅིའི་ཕྱིར་ཞེ་ན། ཁོང་ནི་ཆེད་དུ་ཡ་ཧུ་དཱ་པར་ཞིབ་འཇུག་གནང་མཁན་ཡིན་པ་རེད་ལ། དེའི་སྐོར་གྱི་བརྩམས་ཆོས་ཀྱང་པོ་ཏི་བཅུ་ལྷག་བཏོན་མྱོང་། ཁོང་གི་ཞིབ་འཇུག་བྱེད་སྟངས་དང་དཔྱད་འབྲས་ལྟ་ཚུལ་སོགས་གཞན་དང་བསྡུར་ན་ཟུར་ཕྱིན་ལ་དྲང་བཞག་ཏུ་འདུག་ཅེས་རྒན་ཉི་གཞོན་གྱིས་སྒྲིག་སྒྱུར་བྱས་པའི་《ཡ་ཧུ་དཱ་པའི་སློབ་གསོའི་མན་ངག》ཅེས་པའི་དེབ་ཀྱི་འགྱུར་བྱང་དུ་གསལ།
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/forum/27519.html


text:
བོད་པ་མང་པོ་ཞིག་གིས་ངོས་སྤྱན་རས་གཟིགས་སྐུ་ཤ་རློན་པ་རེད་ཟེར་གྱི་ཡོད། དེ་འདྲ་རང་ཡིན་མིན་གང་ཤེས། དམིགས་བསལ་བོད་ནས་ཡོང་བའི་བོད་མི་ཚོས་༸རྒྱལ་བ་རིན་པོ་ཆེ་སྤྱན་རས་གཟིགས་ཀྱི་སྐུ་གསོན་པོར་རྩི་བཞིན་ཡོད། སྔོན་མ་མོན་གྷོར་གཞིས་ཆགས་ཐོག་མར་ཚུགས་སྐབས་བལ་ཡུལ་ནས་རྒྱ་གར་ལ་ཐད་ཀར་ཡོང་བའི་གྲོང་གསེབ་པ་ཁག་ཅིག་ཡོད་པ་ངོས་རང་གཞིས་ཆགས་དེར་སླེབས་སྐབས་ཁོང་ཚོ་ཁ་ཤས་ཀྱིས་ཨ་ཙི་སྤྱན་རས་གཟིགས་གོམ་པ་བསྐྱོན་ནས་ཕེབས་ཀྱི་འདུག་ཅེས་ཤོད་ཀྱི་ཡོད། (བཞད་མོ་བཞད།) སྤྱན་རས་གཟིགས་ཞུ་བ་མཆོད་བཤོམས་ནང་བཞུགས་མཁན་གྱི་བསམ་བློ་འཁོར་གྱི་ཡོད་པ་རེད། གང་ལྟར་ངོས་སྤྱན་རས་གཟིགས་ཡིན་མིན་མི་ཤེས་ཏེ། འཕགས་པ་སྤྱན་རས་གཟིགས་དང་འབྲེལ་བ་ཤུགས་ཆེན་པོ་ཞིག་ཡོད། དེ་ནི་ཆོས་རྒྱལ་སྲོང་བཙན་སྒམ་པོ་དང་། ལྷག་པར་ཁྲི་སྲོང་ལྡེའུ་བཙན་གྱི་སྐབས་ངོས་དང་དམིགས་བསལ་འབྲེལ་བ་ཡོད་པའི་ཚོར་བ་ཤུགས་ཆེན་པོ་ཞིག་ཡོང་གི་འདུག །ལོ་ཤས་གོང་མཚོ་པདྨར་སླེབས་སྐབས་ཚོར་བ་ཧ་ཅང་ཤུགས་ཆེན་པོ་ཞིག་བྱུང་། སློབ་དཔོན་རིན་པོ་ཆེ་དང་། ཁྲི་སྲོང་ལྡེའུ་བཙན། མཁན་ཆེན་བྷོ་དྷི་སཏྭ་བཅས་མཁན་སློབ་ཆོས་གསུམ་དང་འབྲེལ་བ་ཐུན་མོང་མིན་པ་ཞིག་ཡོད་པ་ཧ་ཅང་གསལ་པོ་རེད། སྐབས་དེར་ངོས་རང་ཚོར་བ་ཤུགས་ཆེ་སྐྱེས་ནས་མིག་ཆུ་ཤོར་བྱུང་།
ཕྱི་ལོ་༢༠༡༨ ཟླ་༥ ཚེས་༢ ཉིན་བཞུགས་སྒར་ཕོ་བྲང་དུ་སྲི་ཞུའི་ལས་བྱེད་བགྲེས་ཡོལ་དུ་ཕེབས་མཁན་དང་བཀའ་བློན་ལས་ཟུར་སོགས་ལ་སྩལ་པ་ལས་བཏུས།


text:
བོད་བརྒྱུད་ནང་བསྟན་དར་སྤེལ་བགྲོ་གླེང་སྐབས་བརྒྱད་པ།
གནས་ཚུལ་ཡོང་ཁུངས། ཐའེ་ཝན་རྒྱལ་སྤྱིའི་བོད་བརྒྱུད་ནང་བསྟན་ཞིབ་འཇུག་ཚོགས་པ།
སྤྱི་ལོ་ ༢༠༡༨ ཟླ་ ༥ ཚེས་ ༢༨ ཉིན། ཐའེ་ཝན་གྱི་རྒྱལ་ས་ཐའེ་པེ་རུ། ཐའེ་ཝན་རྒྱལ་སྤྱིའི་བོད་བརྒྱུད་ནང་བསྟན་ཞིབ་འཇུག་ཚོགས་པས་གོ་སྒྲིག་འོག་རིས་མེད་ཆོས་བརྒྱུད་ཁག་གི་མཁན་སྤྲུལ་དགེ་བཤེས་སོགས་དགེ་འདུན་པ་སུམ་ཅུ་ལྷག་མཉམ་ཞུགས་གནང་བའི་བོད་བརྒྱུད་ནང་བསྟན་ཇི་ལྟར་དར་སྤེལ་བྱེད་པའི་སྐོར་གྱི་ཚོགས་འདུ་སྐབས་བརྒྱད་པ་འཚོགས།
སྔ་དྲོ་ཚོགས་འདུ་དབུ་འཛུགས་སྐབས། ཚོགས་འདུ་གཙོ་སྐྱོང་བ་ཞིབ་འཇུག་ཚོགས་པའི་ལས་ཐོག་འགན་འཛིན་རྒྱུན་ལས་ལྷ་རམས་པ་ཧ་ཤེན་རིན་པོ་ཆེས་འཚམས་འདྲིའི་གསུང་བཤད་དང་འབྲེལ་བགྲོ་གླེང་གི་ལས་རིམ་ངོ་སྤྲོད་ཞུས་ཐོག ཞིབ་འཇུག་ཚོགས་པའི་དབུ་འཛིན་བླ་མ་ཡེ་ཤེས་རབ་རྒྱས་ནས་སྤྱིར་ནང་བསྟན་དར་སྤེལ་དང་འབྲེལ་བའི་ཚོགས་འདུ་ལོ་རེ་གཞིན་འཚོགས་བཞིན་པའི་དགོས་དམིགས་དང་། ཁྱད་པར་ད་ཐེངས་ཚོགས་འདུ་འདིའི་བརྗོད་གཞི་གཙོ་བོ་《རྒྱ་རིགས་སྤྱི་ཚོགས་གཙོས་པའི་འཛམ་གླིང་ཡུལ་གྲུ་ཁག་ཏུ་བོད་བརྒྱུད་ནང་བསྟན་དར་སྤེལ་དང་འབྲེལ་བའི་གཞེན་སྐུལ་གྲོས་ཆོད་》ཅེས་པའི་ཡིག་ཆའི་བྱུང་རིམ་དང་གལ་གནད་སོགས་ནན་བརྗོད་གནང་།
དེ་རྗེས་ཆོས་བརྒྱུད་ཁག་གི་གདན་ཞུས་མཁས་དབང་རུམ་སྟེགས་མཁན་པོ་སྐྱོ་བྲག་དགའ་དབང་མཆོག སེར་བྱེས་ལྷ་རམས་པ་ཆོས་དབང་མཆོག རྣམ་གྲོལ་གླིང་གི་མཁན་པོ་བཀྲ་ཤིས་ཚེ་རིང་མཆོག རྫོང་སར་མཁན་པོ་ཚེ་དབང་རིག་འཛིན་མཆོག་བཞི་ནས་བོད་བརྒྱུད་ནང་བསྟན་དང་འབྲེལ་བའི་གཞི་རྩའི་ངོས་འཛིན། ཕྱི་ཕྱོགས་སུ་བོད་བརྒྱུད་ནང་བསྟན་དར་སྤེལ་དང་འབྲེལ་བའི་གྲོས་ཆོད། དགེ་འདུན་པའི་ཀུན་སྤྱོད་ཐུགས་སྣང་དང་ཆོས་ཚོགས་ཀྱི་མཉམ་མཐུན་བཅས་ལམ་སྟོན་གྲོས་ཆོད་ཀྱི་རྩ་བའི་ཁྱབ་ཁོངས་གསུམ་དང་འབྲེལ་བའི་དམིགས་བསལ་གཏམ་བཤད་གནང་རྗེས་ཚོགས་ཞུགས་པ་ཡོངས་ནས་སྐབས་དོན་གྱི་ཐོག་ལ་བགྲོ་གླེང་ཞིབ་ཕྲ་གནང་།
ཕྱི་དྲོ་ཞིབ་ཚོགས་འགན་འཛིན་རྒྱུན་ལས་དབང་སྟོད་སྤྲུལ་སྐུ་ཐུབ་བསྟན་ནོར་བུ་མཆོག་གིས་ཞིབ་འཇུག་ཚོགས་པའི་འདི་ལོའི་ལས་འཆར་གཞན་ཞིག་སྟེ། ཐའེ་ཝན་སོགས་སུ་བོད་བརྒྱུད་ནང་བསྟན་གྱི་ཆོས་བརྒྱུད་ཁག་མཉམ་འཛོམས་ཀྱི་ཚོགས་པ་འཚོགས་པའི་སྐབས་སུ་བེད་སྤྱོད་བྱ་རྒྱུར་ཀུན་གྱིས་དང་ལེན་ཐུབ་པ་དང་། བཀོལ་བདེ་བ། སྣ་འཛོམས་ཀྱི་རང་བཞིན་ལྡན་པའི་རིས་མེད་ཞལ་འདོན་གྱི་དེབ་གཅིག་དང་། ཐའེ་ཝན་སོགས་སུ་དར་སོ་ཆེ་བའི་དགེ་བསྙེན་རང་འདུན་ཚོགས་པ་དེ་འདྲས་འཆི་ཁའི་སེམས་ཁུར་རམ་(臨終關懷)ཞེས་གྲགས་པའི་སྤྱི་ཕན་ཞབས་ཞུའི་གྲས་སུ་གཤིན་པོར་ཆོས་སྦྱིན་སྐབས་འདོན་རྒྱུའི་བོད་བརྒྱུད་ནང་བསྟན་རིས་མེད་བསྔོ་སྨོན་ཞལ་འདོན་སྟབས་བདེ་ཞིག་བཅས་དེབ་ཁག་གཉིས་བསྒྲིག་རྒྱུ་བཅས་ཀྱི་དང་གྲོས་གཞི་ངོ་སྤྲོད་གནང་རྗེས་ཚོགས་ཞུགས་པ་ཡོངས་ནས་ནང་དོན་བསྡུ་སྒྲིག་སོགས་ཀྱི་ཐད་ལ་དགོངས་འཆར་ལྷུག་པར་གནང་ཞིང་གྲུབ་དོན་ཟིན་བྲིས་སུ་བཀོད་ཡོད།
དེ་ཡང་སྐབས་འདིའི་ཚོགས་འདུའི་གྲོས་གཞི་ནི། 《 བོད་བརྒྱུད་ནང་བསྟན་ཁྱབ་སྤེལ་དང་འབྲེལ་བའི་ལམ་སྟོན་འབོད་སྐུལ་གྲོས་ཆོད》 ཅེེས་པ་ཡིན་པ་དང་། འབོད་སྐུལ་གྲོས་ཆོད་འདི་ནི། སྤྱི་ལོ་ཉིས་སྟོང་བཅུ་བཞིའི་ལོོར་མཁས་དབང་ཚུལ་ཁྲིམས་བློ་གྲོས་མཆོག་ཐའེ་ཝན་དུ་ཕེབས་སྐབས་ཞིབ་འཇུག་ཚོགས་པར་འདི་ལྟ་བུའི་ལམ་སྟོན་སྒྲིག་གཞི་ཞིག་བཟོ་རྒྱུ་གལ་ཆེན་ཡིན་པ་དང་། དེར་ཞིབ་འཇུག་ཚོགས་པའི་ངོས་ནས་ནུས་པ་འདོན་དགོས་པའི་དགོངས་ཚུལ་བཏོན་གནང་བ་གཞིར་བཟུང་། ལོ་དེར་༧རྒྱལ་དབང་འབྲུག་ཆེན་པ་སོགས་ཐའེ་ཝན་དུ་ཕེབས་པའི་བླ་ཆེན་གཞན་ལ་ཡང་ལམ་སྟོན་ཞུས་ཐོག སྤྱི་ལོ་༢༠༡༥ སྤྱི་ཟླ་༤ པའི་ཚེས་༢༣ ཉིན། ཐའེ་ཝན་རྒྱལ་སྤྱིའི་བོད་བརྒྱུད་ནང་བསྟན་ཞིབ་འཇུག་ཚོགས་པའི་ནང་བསྟན་དར་སྤེལ་བགྲོ་གླེང་ཐེངས་ལྔ་པའི་ཐོག་ཆོས་བརྒྱུད་རིས་མེད་ཀྱི་མཁན་སྤྲུལ་དགེ་བཤེས་མཁས་དབང་བཞི་བཅུ་ལྷག་གིས་གོང་གསལ་བརྗོད་གཞིའི་ཐོག་ཆེད་དམིགས་གྲོས་བསྡུར་ཞིབ་ཚགས་བརྒྱུད་གཞི་རྩའི་མ་ཟིན་ལ་གྲོས་འཆམས་བྱུང་།
དེ་རྗེས་འདས་པའི་ལོ་གཉིས་ལ་ཉེ་བའི་རིང་། ཞིབ་འཇུག་ཚོགས་པའི་ངོས་ནས་ནན་ཏན་ཆེན་པོས་ཞིབ་འཇུག་དང་བསྐྱར་ཞིབ་ཐེངས་མང་བྱས་པར་མ་ཟད། ཞྭ་སེར་བསྟན་པའི་མངའ་བདག་དགའ་ལྡན་ཁྲི་ཐོག་བརྒྱ་དང་བཞི་བ་༧རྗེ་བཙུན་བློ་བཟང་བསྟན་འཛིན་རིན་པོ་ཆེ་མཆོག་དང་། དཔལ་ས་སྐྱའི་ཁྲི་འཛིན་ཞེ་གཉིས་པ་༧སྐྱབས་རྗེ་རཏྣ་བཛྲ་རིན་པོ་ཆེ། དེ་བཞིན་མཁས་དབང་ཚུལ་ཁྲིམས་བློ་གྲོས་དང་༧སྐྱབས་རྗེ་རྫོང་སར་མཁྱེན་བརྩེ་སོགས་ལ་དངོས་སུ་སྤྱན་འབུལ་གོ་བསྡུར་ཞུས་པ་དང་། ཁྱད་པར་དུ། ཐེངས་འདིའི་བགྲོ་གླེང་ཐོག་ཚོགས་ཞུགས་པ་དག་གིས་སྐབས་འདིའི་ཐ་མའི་གཏན་འབེབས་ཀྱི་གྲོས་ཆོད་ཀྱི་འབྲུ་དོན་དང་རྒྱབ་ལྗོངས། དེ་ལ་ཐུན་མོང་གིས་ངོས་འཛིན་དང་རྒྱབ་སྐྱོར་གནང་ཕྱོགས། ཆོས་བརྒྱུད་བྱེ་བྲག་པ་དང་འབྲེལ་བའི་ནང་དོན་སོགས་ཀྱི་ཚིག་བརྗོད་དང་འགྲེལ་བརྗོད་ལ་བསྐྱར་ཞིབ། དེ་བཞིན། མ་འོངས་འགྲེམ་སྤེལ་ཞུ་སྟངས་དང་དགོས་དམིགས་སོགས་ཀྱི་ཐོག་ལ་བགྲོ་གླེང་གནང་ཡོད།
ད་ཐེངས་བགྲོ་གླེང་གི་སྐབས་སུ་ཚོགས་ཞུགས་པ་རྣམ་པས་བཏོན་པའི་དགོངས་འཆར་ཁག་གཞིར་བཟུང་གིས་ཞིབ་ཚོགས་ནས་ཐ་མའི་བསྐྱར་ཞིབ་གྲུབ་རྗེས་བོད་ཀྱི་ཆོས་བརྒྱུད་ཁག་གི་དབུ་འཛིན་བླ་ཆེན་རྣམ་པར་སྤྱན་འབུལ་དང་རྒྱབ་གཉེར་ཞུས་ཐོབ་ཀྱི་ཐོག་ནས་བོད་རྒྱ་དབྱིན་གསུམ་གྱི་ཐོག་ནས་ཡོངས་ཁྱབ་འགྲེམ་སྤེལ་ཞུ་རྒྱུ་དང་། ཐའེ་ཝན་རྒྱལ་སྤྱིའི་བོད་བརྒྱུད་ནང་བསྟན་ཞིབ་འཇུག་ཚོགས་པ་དང་སྐབས་འདིའི་ཚོགས་ཞུགས་པ་རྣམ་པའི་ངོས་ནས་ཡིག་ཆ་འདི་ཉིད་འབྱུང་འགྱུར་བོད་བརྒྱུད་ནང་བསྟན་དར་སྤེལ་གྱི་ཕྱོགས་ལ་ལམ་སྟོན་གྱི་ནུས་པ་གང་ལེགས་ཐོན་ཐུབ་པའི་རྩ་འཛིན་གལ་ཆེན་ཞིག་ཆགས་རྒྱུའི་ཡིད་ཆེས་དང་རེ་བ་གནང་གིན་ཡོད་པ་རེད།
ཐེངས་འདིའི་ཚོགས་འདུའི་ཐོག་གྲོས་ཆོད་ཡིག་ཆའི་མིང་《རྒྱ་རིགས་སྤྱི་ཚོགས་གཙོས་པའི་འཛམ་གླིང་ཡུལ་གྲུ་ཁག་ཏུ་བོད་བརྒྱུད་ནང་བསྟན་དར་སྤེལ་དང་འབྲེལ་བའི་གཞེན་སྐུལ་གྲོས་ཆོད་》ཅེས་པའི་མིང་རང་འཇགས་ཐོག ་བསྡུས་མིང་《ལམ་སྟོན་གྲོས་ཆོད་》ཅེས་འདོགས་རྒྱུར་སྤྱི་མོས་བྱུང་།
མཇུག་མཐར། བགྲོ་གླེང་གཙོ་སྐྱོང་བས་བགྲོ་གླེང་ལ་དབྱེ་ཞིབ་དང་ཕྱོགས་བསྡོམས་གནང་གྲུབ་མཚམས། ཞིབ་ཚོགས་འགན་འཛིན་རྒྱུན་ལས་བཀྲ་ཤིས་རིན་པོ་ཆེའི་ཞིབ་འཇུག་ཚོགས་པའི་ཁ་ཕྱོགས་དང་། སྤྱི་ནོར་༧གོང་ས་སྐྱབས་མགོན་ཆེན་པོ་མཆོག་གི་དབུས་པའི་བླ་ཆེན་རྣམ་པའི་བཀའ་སློབ་ལམ་སྟོན་གཞིར་བཟུང་གིས་ཕྱག་ལས་གནང་བཞིན་ཡོད་ཚུལ་སོགས་སྙན་སྒྲོན་ཞུས་རྗེས། ཞིབ་ཚོགས་འགན་འཛིན་རྒྱུན་ལས་སློབ་དཔོན་བསོད་ནམས་ཉི་མ་མཆོག་གིས་ཞིབ་འཇུག་ཚོགས་པའི་ཚབ་ཞུས་ནས་ཐུགས་རྗེ་ཆེ་ཞུས་ཐོག་ཉིན་འདིའི་ཚོགས་འདུ་ཕུན་སུམ་ཚོགས་པའི་ངང་ནས་གྲོལ་ཡོད།


text:
བུ་ངར་བ།
ཚེ་འབའ།
༄༅།། ཆར་བ་ཟིམ་ཟིམ་དུ་འབབ་ཅིང་རླུང་འཚུབ་ཀྱི་ཁྲོད་དུ་མི་རྣམས་བྲེལ་འཚུབ་ངང་ཕར་འགྲོ་ཚར་འོང་བྱེད་བཞིན་འདུག གངས་རྒྱན་ཚོད་མ་ཟ་ཁང་གི་གྲུ་ག་ཞིག་ན་གདོང་ལ་གཉེར་མས་ཁེངས་ཤིང་མགོ་ལ་ཞྭ་མོ་ཚིལ་དྲེག་ཅན་གྱོན་པ། སྟོད་གཡོགས་ཀྱི་དཔུང་བར་ལྷམ་པ་གྲུ་བཞི་བརྒྱབ་པའི་རྒད་པོ་ཞིག་གིས་གདོང་ལ་སྐྱོ་མདོག་གིས་ཁེངས་ཤིང་ཁ་གཏད་ཀྱི་ལུས་ལ་ནུབ་ལྭ་ཆ་ཚང་གྱོན་ཞིང་ཚོད་མ་ཟ་བཞིན་པའི་གཞོན་ནུ་གྲལ་དག་དེར་བལྟས་འདུག དེ་ལྟར་ཡུན་རིང་འགོར་རྗེས་རྒད་པོ་དེ་གཞི་ནས་ཁ་གྲགས་བྱུང་། “བུ་ཕྲུག་ཚེ་རིང་ལོ་ལོ།ད་ཁྱོད་ཀྱིས་ཨ་ཕ་སྡུག་ལ་མ་གཏོད། ད་ཐེངས་ཀྱང་ཅུང་ཙམ་མིན་ན།……ཨེ།གལ་ཏེ་མི་དེས་ཁྱོད་སྨད་རྒྱ་ནང་ཞིག་ལ་བཙོང་ན། ད་ང་དང་ཨ་མས་ཅི་ཞིག་བྱ། ཨ་མས་ཉིན་རྒྱུན་ཁྱོད་ཀྱི་ཆེད་དུ་མིག་ཆུ་བཞུར་བཞིན་འདུག” གཞོན་ནུ་དེས་ཡིད་མ་རངས་པའི་ངང་རྒད་པོ་དེར་མིག་ཟུར་གྱིས་ལྟ་ཙམ་བྱས་རྗེས་སྔར་བཞིན་ཚོད་མ་ཟོས། “ཁྱོད་ཀྱིས་ང་ཚོ་སྡེ་བའི་དགེ་རྒན་རྒྱ་མཚོར་ལྟོས་དང་།ཅི་འདྲའི་སྐྱིད་པོ་རེད། སློབ་སྦྱོང་བྱས་ན་དེ་ལྟར་སྐྱིད་བརྒྱབ་ཆོགང་དང་ཨ་མས་ཉིན་མཚན་མེད་པར་སྡུག་བཏགས་ན་ཡང་ལོ་རེར་སྒོར་སྟོང་གཉིས་ཀྱང་མི་ལོན།ཁོ་ཙོག་ནས་བསྡད་ན་ཡང་ཟླ་རེར་སྒོར་སྟོང་གསུམ་ལ་ཉེ་བ་ལོན་ཐུབ། ཚེ་རིང་ལོ་ལོ། ད་ཁྱོད་ཀྱིས་མ་རབས་ཀྱི་བྱ་བ་མ་བྱེད། ན་ནིང་ཨ་མའི་ནད་བཅོས་བར་སྒོར་སྟོང་ལྔ་གཞན་ནས་བསྐྱིས་ཡོད།ད་ཐེངས་ཁྱོད་བཙལ་བར་ཡང་སྒོརབདུན་བརྒྱ་ལྷག་བུད་སོང་།ཁྱོད་ཀྱིས་ཀྱང་འུ་ཚང་གི་ཆ་རྐྱེན་ཤེས་ནི་རེད། འུ་ཚང་ལ་དེ་འདྲའི་སྒོར་མང་བོ་གང་ན་ཡོད། ད་ཁྱོད་ཀྱིས་སློབ་སྦྱོང་ལ་ཧུར་བརྩོན་མ་བྱས་ན……” “ཨ་ཕ། ཆོག་གི་ཆོག་གི ད་ངས་ཤེས་སོང་།ཁྱོད་མྱུར་བར་ཡུལ་ལ་སོངས་དང་ངས་སློབ་སྦྱོང་བཟང་བོ་བྱེད་ཡ།”གཞོན་ནུ་དེས་སུན་སྣང་དང་བཅས་བཤད། “ཡ་ད་དགེ་རྒན་ལ་ཁྱོད་དགོས་འདུག་ཀྱང་མི་ཤེས།ཡང་ངས་དགེ་རྒན་ལ་ཞུ་བ་བྱེད་དགོས་རྒྱུ་རེད།” “མ་དགོས་ན་མ་དགོས་མོད། ཞུ་བ་བྱས་ནས་ཅི་བྱེད།” “ཁྱི་ཁ་ཚུམས།སློབ་གྲྭར་མ་དགོས་ན་ཁྱོད་ཀྱིས་ཅི་བྱེད་དམ།” “སློབ་གྲྭ་འདི་གཅིག་པུ་ལས་མེད་པ་མ་རེད།གཞན་དུ་སོང་ན་མི་ཆོག་གམ།” “ད་བཤད་རྒྱུ་མ་མང་།རྒྱགས་ཟིན་ན་འགྲོ” ཚེ་རིང་གི་མདུན་དུ་ད་དུང་ཚོད་མ་བཞི་ལྷག་འདུགངོ་མ་བཤད་ན་ཨ་ཁུ་ཟླ་བས་ད་ནངས་ནངས་ཇ་མ་གཏོགས་ཅི་ཡང་འཐུང་མེད་པས་ལོས་ལྟོགས། འོན་ཀྱང་སྒོར་མེད་པས་བུ་ལ་མ་གཏོགས་རང་ལ་མ་ཉོས། བསམ་ཡུལ་ལས་འདས་བ་ཞིག་ལ་ཚེ་རིང་གིས་ཚོད་མ་བཞི་བོ་ཆུ་ཤོག་ནང་བ


text:
ཉེ་ཆར། བོད་ཀྱི་སྙན་ངག་པ་ནོར་བུ་རྣམ་རྒྱལ་གྱི་སྙན་རྩོམ་ཕྱོགས་སྒྲིག《དར་ལྕོག་སྔོན་པོ》ཞེེས་པ་རྩོམ་པ་པོ་དཔེ་སྐྲུན་ཁང་གིས་པར་བསྐྲུན་བྱས།
《དར་ལྕོག་སྔོན་པོ》ནི་ཀྲུང་གོའི་རྩོམ་པ་པོ་མཐུན་ཚོགས་ཀྱི་རོགས་སྒྲུབ་ལས་གཞི་གཙོ་གྲས་ཏེ"ཀྲུང་གོའི་མི་རིགས་མང་པོའི་རྩོམ་རིག་དཔེ་ཚོགས"འདོན་ཐེངས་ལྔ་བར་བདམས། སྐྱབས་རྗེ་བསེ་ཚང་སྐུ་འཕྲེང་དྲུག་པ་བློ་བཟང་དཔལ་ལྡན་ཆོས་ཀྱི་རྡོ་རྗེ་ཚང་ནས་སྙན་ངག་ཕྱོགས་སྒྲིག་ལ་བོད་ཡིག་ཁ་བྱང་ཕྱག་བྲིས་གནང་། སྙན་ངག་པ་གྲགས་ཅན་ཝང་ཞའོ་ཉིས་རྒྱ་ཡིག་གི་ཁ་བྱང་བྲིས། སྙན་ངག་ཕྱོགས་སྒྲིག་ཏུ་བདམས་པའི་སྙན་ངག་དག་ནི་ཚོར་འདུ་ཕུན་སུམ་ཚོགས་ལ་ནང་དོན་གཏིང་ཟབ། གོ་དོན་ཧ་ཅང་རྒྱ་ཆེ་བ། སྐད་ཆ་རྣམ་དག་དང་གསོན་ཤུགས་ལྡན་པ། ལང་ཚོའི་བསུང་ཞིམ་ངང་གིས་འཐུལ་ཡོང་། འཚར་ལོངས་ཀྱི་བཀྲག་མདངས་ཀྱང་ཀུན་ནས་འཚེར། མངོན་པར་དོད་པའི་མི་རིགས་ཀྱི་བག་ཆགས་གསལ། སྐད་ཆ་གཙང་ཞིང་ལྷོད་ཆགས་པ། མཛེས་བར་སྣང་ཡང་དམ་པའི་ཆ་ལྡན། སྲོལ་རྒྱུན་དང་དེང་རབས། ལྷ་གཤིས་དང་འཇིག་རྟེན་གྱི་འགལ་འདུ་སྣ་མང་ཁྲོད། ཕ་སྐད་ལ་གུས་ཕྱག་དང་རང་མི་རིགས་ལ་གུས་འདུད་ཕུལ།
སྙན་རྩོམ་ཕྱོགས་སྒྲིག་ལ་འགོ་བརྗོད་དང་གླེང་གཞི། མཇུག་བྱང་སོགས་གང་ཡང་མེད་པའི་རྩ་དོན་འོག གཟབ་ནན་སྒོས་ཉེ་བའི་བགྲང་བྱ་ལྔའི་རིང་གི་ཕུལ་བྱུང་བརྩམས་ཆོས་དག་བདམས་ཏེ། ཕྱོགས་ཡོངས་ནས་ནོར་བུ་རྣམ་རྒྱལ་གྱི་ཉེ་བའི་ལོ་དུ་མའི་རིང་གི་སྙན་ངག་གསར་རྩོམ་གྱི་རྣམ་པ་མངོན་པར་བསྟན་ཡོད། བདམས་བྱའི་སྙན་ངག་དག་ནི་བོད་ཡུལ་གྱི་རང་བྱུང་སྐྱེ་ཁམས་དང་ལོ་རྒྱུས་དངོས་ཡོད། ཡུལ་སྲོལ་གོམས་གཤིས་སོགས་བོད་རིག་གནས་ཀྱི་ཡང་སྙིང་ཐ་དག་སྔོག་འདོན་དང་གསལ་བར་སྟོན་པ། དེ་ལ་སྙན་ངག་པས་ཚེ་སྲོག་ལ་བཅངས་བའི་ཐུན་མིན་གྱི་འདུ་ཤེས་དང་བསམ་གཞིག འཚོལ་རྟོག གྱེར་ཀློག་སོགས་འདུས་ལ། ད་དུང་ཕ་ཡུལ་དང་བོད་ཀྱི་རིག་གནས་སྙིང་སྟོབས་ཀྱི་ཕྱིར་རྟོག་ཀྱང་འདུག དེའི་ཁྲོད་ཀྱི་སྙན་ངག་ཐུང་གྲས《རྒོད་པའི་བགྲོ་བ》ནི་རྒྱའི་རོལ་ཚོགས་ཧྲི་མུ་ཉུན་ཧའི་གཙོ་ལེན་པ་ལུའུ་ཀུན་ཞུའི་བློར་བབས་ནས་དམངས་ཁྲོད་གླུ་གཞས་སུ་སྒྱུར་བཅོས་གནང་སྟེ《ས་ལ་ལྷུང་བའི་བྱེའུ》ཅེས་པར་བཏང་།
ནོར་བུ་རྣམ་རྒྱལ་ནི1989ལོར་ཀན་སུའུ་ཀན་ལྷོ་ནས་སྐྱེས་ཤིང། ཁོའི་རྩོམ་རིག་བརྩམས་ཆོས་དག《སྙན་ངག་འཚོལ་ཞིབ》《འབྲི་ཆུ》《ལྷུག་རྩོམ་སྙན་ངག》《དམིགས་བསལ་ས་ཁུལ་གྱི་རྩོམ་རིག》《བརྩམས་ཆོས》《མི་རིགས་རྩོམ་རིག》《ཧུའུ་ནན་རྩོམ་རིག》《སྙན་ངག་དུས་དེབ》《སྐར་ཕྲན》སོགས་སུ་བཀོད་ཡོད་ལ། བརྩམས་ཆོས་ཁ་ཤས་ལ་རྒྱལ་ཡོངས་རྩོམ་ཡིག་འགྲན་སྡུར་ཁྲོད་བྱ་དགའ་ཐོབ་པར་མ་ཟད། གཅེས་བསྒྲིགས་དཔེ་དེབ་མང་པོར་བདམས།
སྙན་ངག་བརྩམས་ཆོས། 《འདི་ལྟར་རྒས་པ》2015ལོའི་ཝེ་ཧྥང་གྲོང་ཁྱེར་གྱི་མཐོ་གཅིག་རྒྱའི་སྐད་ཡིག་གི་བར་རྒྱུགས་ཀྱི་རྒྱུགས་ཤོག་ཏུ་བཀོད། སྐབས་བཅོ་བརྒྱད་པའི་རྒྱལ་ཡོངས་ལྷུག་རྩོམ་སྙན་ངག་རྩོམ་པ་པོའི་ཚོགས་འདུ་ལ་ཞུགས། ལུའུ་ཞུན་རྩོམ་རིག་སློབ་གླིང་གི་སྐབས29བའི་མི་རིགས་གྲངས་ཉུང་གི་རྩོམ་རིག་གསར་རྩོམ་གྱི་གསབ་སྦྱོང་འཛིན་གྲྭའི་སློབ་མ་ཡིན།
འོས་སྦྱོར་གྱི་གཏམ།
ནོར་བུ་རྣམ་རྒྱལ་གྱི་སྙན་ངག་ནི་དེང་རབས་རྒྱ་ཡིག་གི་གསར་རྩོམ་གནང་བ་ཡིན་ཡང་། དེར་མངོན་གསལ་དོད་པའི་མི་རིགས་ཀྱི་རྟགས་མཚན་ལྡན། ཁོའི་སྙན་ངག་ཁྲོད་ཀྱི་བོད་པ་དང་དེང་རབས་གྲོང་ཁྱེར་གྱི་འགལ་འདུའི་ཁེངས་ཡོད། སྐད་ཆ་དག་གཙང་དང་ལྷོད་ཆགས། མཛེས་བར་སྣང་ཡང་དམ་པའི་ཆ་ལྡན། སྲོལ་རྒྱུན་དང་དེང་རབས། ལྷ་གཤིས་དང་འཇིག་རྟེན་གྱི་འགལ་འདུ་སྣ་མང་ཁྲོད། ཕ་སྐད་ལ་གུས་ཕྱག་དང་རང་མི་རིགས་ལ་གུས་འདུད་ཕུལ་བ། ལྷིང་འཇགས་ངང་ནང་སེམས་ཀྱི་ཟབ་སར་བགྲོད་པ་ནི་རྣམ་དག་དང་བསྡུས་བརྗོད། ཟོལ་མེད་ཀྱི་གསར་རྩོམ་ལ་གཏོགས།
-----ལུའུ་ཀུན་ཞུ།(གླུ་བ། འཁྲབ་ཁྲིད་པ)
ནོར་བུ་རྣམ་རྒྱལ་གྱི་སྙན་ངག་མང་ཤས་ནི་ཐུང་ཞིང་སྙིང་བསྡུས་ཀྱི་ཡི་གེའི་བརྗོད་པར་དྲངས་ཡོད། ཁོ་རང་ཕལ་ཆེར་གསོལ་འདེབས་ཀྱི་རྣམ་པས་གསང་བའི་གནས་ཆེ་གེ་མོ་ཞིག་ལ་རེ་སྙེག་དང་རྒྱང་གཟིགས་འཕེན་པར་གོམས་ཡོད། ཁོར་མཚོན་ན། མིའི་ལུས་རྟེན་ནི་སྒེའུ་ཁུང་ལྟ་བུ་ཞིག་ཡིན་ལ། འཇིག་རྟེན་གྱི་ངོ་མཚར་ལྟད་མོ་སྣ་ཚོགས་སྒེའུ་ཁུང་ཕྱི་རོལ་དུ་བཤམས་པ་དང་ཀུན་ནས་མཚུངས། སྐད་ཆ་ནི་སྙིང་སྟོབས་རང་བཞིན་གྱི་རྣམ་པ་ལྡན་པས། གང་ཟག་གི་འཚོ་གནས་འཕེལ་བར་བྱེད་ནུས། དངོས་པོའི་འཇིག་རྟེན་གྱི་ཕ་མཐའ་རུ་རིང་དུ་བསྲིངས་ནས་ཡོད། འདི་ཙམ་ཤེས་རྟོགས་ཐུབ་ཚེ། ང་ཚོས་ཀྱང་ཁོའི་འདར་གསིག་གིས"རང་ཉིད་བསླུ་བཞིན"་འཚོ་བའི་སྙན་ངག་པའི་ལས་འགན་ཡང་རྟོགས་ཐུབ།
------ཝང་ཀྲན་ཀྲའོ།(ལོ་ཙཱ་བ། དཔྱད་བརྗོད་པ)
མཐོ་སྒང་ནི་སྙན་ངག་གི་སྲོག་ཤིང་ཏུ་ཟད་ལ། རང་བྱུང་དང་ཚེ་སྲོག་ཐ་དག་དེའི་འདུ་ཤེས་ཀྱི་ཡང་རྩེ་རུ་འཁོར་བཞིན་ཡོད། ནོར་བུ་རྣམ་རྒྱལ་གྱི《དར་ལྕོག་སྔོན་པོ།》ནི་རི་སྒང་མཐོན་པོ་དེ་རུ་བསྒྲེངས་འདུག ཁོས་འབྲོང་རྭའི་སྒྲ་སྙན་གྱི་རྒྱུད་སྐུད་རྡུང་བ་ལྟ་བུའི་ཚེ་སྲོག་གི་དབྱངས་རྟ་དཀྲོལ་བཞིན། སྨུག་ཕྱིའི་ཐིག་གི་ཡིག་ཕྲེང་། འཁྱགས་རོམ་གྱི་དཔེ་སྒྲོམ། གཙང་བོའི་དྲག་རླབས་ཀྱིས་རྩྭ་ཐང་དང་རི་རྒྱུད་ཀྱི་བརྗོད་བྱ་འབྲི་བཞིན། མཐིང་སྨུག་སྦྲ་ཆུང་དང་རྫི་གླུ་སིང་སིང་གི་དབྱངས་རྟ་གཏོར། གནམ་སའི་མཚམས་དང་ལོ་ཟླའི་ཁུད་དུ་འཕྱོ་བཞིན་ཡོད།
------ངག་དབང་གཡང་དྲུང་།(གཞས་ཚིག་རྩོམ་མཁན)
སྙན་ངག་པའི་བླ་སྲོག་གི་འབྲི་བཞེངས་ནི་སྟོང་བའི་འཇིག་རྟེན་གྱི་ཕྲ་ཞིབ་དང་འཇམ་ཤ་རགས་བྲིས་གནང་བའི་ངེས་བ་མེད་པར། སྤྱིར་བཏང་བའི་འཇིག་རྟེན་གྱི་འོད་སྣང་དང་གཏིང་ཟབ་འཁྱེར་སོང་། ནོར་བུ་རྣམ་རྒྱལ་ནི་བོད་ཁུལ་གྱི་མཐའ་མཚམས་ནས་ལང་ཚོའི་གཉོམ་ལག་རྒྱས་པའི་གཞུང་དྲང་གི་མི་བུ་ཞིག་ཡིན་པའི་ཆ་ནས། ཁོའི་ལུས་སྟེང་དུ་རིག་གནས་རུས་རྐང་ཉམས་ཉེན་དེ་དག་ཁོའི་སྙན་ངག་གི་ཁྲོད་དུ་སིམ་པའི་མངལ་རྟགས་ལས་མ་འདས། སྡུག་བསྔལ་གྱི་དྲན་པ་ཙམ་མ་ཡིན་པར། རང་ཉིད་ཀྱི་རྨ་ཁ་གསོ་བའི་ནང་སེམས་ཀྱི་རྣམ་པར་ངེས། དགའ་སྣང་དང་སྐྱོ་གདུང་ཐམས་ཅད་འདས་སོང་དང་འབྱུང་འགྱུར་ནི་དར་ལྕོག་སྔོན་པོ་བཞིན་བསིལ་རླུང་དང་བསྡོངས་ནས་ལྷབ་ལྷུབ་བསྐྱོད། ཁ་བ་ཡིག་འབྲུའི་གསེང་དུ་སྦས། དབྱངས་ཅན་མའི་སྐུ་ལུས་ཀྱི་གསང་བ་ཇི་བཞིན་རྣམ་དག་སེམས་པས་ད་གཟོད་བཀླག་ཐུབ་བོ།
------ཅོ་ནེ་ཡུམ་ཚེ་རིང་།(རྩོམ་པ་པོ)


text:
2011-04-16
ཁོང་ཁྲོ་ལངས་པ།
ད་བར་ཡུན་རིང་ཁོང་ཁྲོ་མ་ཟ་ཞིང་སྐབས་རེ་སེམས་སུ་ཁོང་ཁྲོ་ཟ་རྒྱུ་བརྗེས་པ་འདྲ་པོ་ཆགས་སོང་། འོན་ཀྱང་ཁ་ཉིན་ཟླ་བ་༤ ཚེས་༡༥ ཉིན་སྐད་ཆ་བཤད་ཕྱོགས་ཞིག་གིས་ཁོ་བོ་ཁོང་ཁྲོ་ཞེ་དྲག་ཟ་བྱུང་བས་སོ་སོས་སོ་སོར་ངོ་ཚ་ཡང་སྐྱེད་དགོས་པ་འདྲ་པོ་ཆགས་སོང་། དེའི་ཚེ་ང་རང་སེམས་མར་གནན་ནས་ཁོང་ཁྲོ་ཟ་དགོས་པའི་རྒྱུ་མཚན་བསམ་བློ་གཏོང་ཐབས་བྱེད་ཀྱང་རེ་ཞིག་རྒྱུ་མཚན་གང་ཡང་དྲན་གྱིས་མི་འདུག ངའི་སེམས་སུ་ཞེ་ལྡང་ལྟ་བུའི་སྡིག་པ་མེད་པ་དང་། དེས་དགེ་རྩ་རླབས་པོ་ཆེ་འཇོམས་ཀྱི་ཡོད་པ་ཡིད་ལ་དྲན་ནའང་ད་དུང་ཁོང་ཁྲོ་ཞི་རོགས་བྱེད་ཀྱི་མི་འདུག དེ་ནས་ངས་ལྷོད་ལྷོད་བྱས་རྐུབ་ས་སྟེང་ལ་བཞག་དཔེ་ཆ་ཁ་ཕྱེ་ནས་ཀློག་པས་རིམ་པའི་ཁོང་ཁྲོ་ཞི་སོང་བས་དགའ་ཚོར་བྱུང་། དེ་ནས་ང་ཡང་བསྐྱར་ཁོང་ཁྲོ་སྐྱེས་པའི་རྒྱུ་མཚན་བསམས། འོ་རེད། ཁོང་ཁྲོ་དེ་ནི་རྒྱུ་མཚན་མང་པོ་ལས་སྐྱེས་འདུག རྒྱུའི་གཙོ་བོ་ནི་བདག་འཛིན་ཡིན་པ་སྨོས་མེད་ཐོག དམིགས་བསལ་གྱི་རྒྱུ་ནི་ཁོང་ཁྲོ་སྐྱེ་གཞི་རྒྱུ་མཚན་མང་པོ་ཉིན་མ་མང་པོའི་སྔོན་ནས་བསགས་འདུག་པ་དེ་རེད་ཤག་ལ། དེ་ཡང་རྒྱུ་མཚན་ལ་རྒྱབ་བརྟེན་ཡོད་པར་སོང་ཁོང་ཁྲོ་ཞི་དཀའ་བ་ཞིག་སྐྱེས་འདུག ངས་རེ་བར་ད་ནས་ཡུན་རིང་བར་ཁོ་བོར་ཁོང་ཁྲོ་མི་སྐྱེ་བའི་རེ་བ་བྱེད་ཀྱི་ཡོད་པས་ཟིན་བྲིས་དེ་བྲིས་པ་ཡིན། ད་རྗེས་མ་ཁོང་ཁྲོ་ཟ་ན་འདིར་ལམ་སེང་ཟིན་བྲིས་སྤེལ་གྱི་ཡིན། བཟོད་པའི་ཕ་རོལ་ཕྱིན་པར་བྱིན་གྱིས་རློབས།།
རྩོམ་མཁན། writer ར་ས་ཕོ་ཉ། དུས་ཚོད། 7:48 PM
སྡེ་ཚན། Labels ཉིན་ཐོ།
Subscribe to: Post Comments (Atom)


text:
༄༅། །འཕགས་ཡུལ་རྫོང་སར་བཤད་གྲྭ་ནས་འཛམ་གླིང་ཁོར་ཡུག་ཉིན་མོ་སྲུང་བརྩི་ཞུས་པ།
དེ་རིང་སྟེ་སྤྱི་ལོ་ ༢༠༡༨ ཟླ་བ་ ༠༦ ཚེས་ ༠༥ འཛམ་གླིང་ཁོར་ཡུག་ཉིན་མོར། འཕགས་ཡུལ་རྫོང་སར་བཤད་གྲྭ་ཆོས་ཀྱི་བློ་གྲོས་ཀྱིས་ “ཁོར་ཡུག་གཙང་མ་བཟོ། ཧི་མ་ཅལ་གཙང་མ་བཟོ།” ཞེས་པའི་འབོད་ཚིག་གི་འོག་ཏུ་བཤད་གྲྭ་ཆགས་ཡུལ་ས་གནས་ཅཱོན་ཏ་རའི་ཁོར་ཡུག་ཡོངས་ལ་གཙང་བཟོའི་ལས་འགུལ་སྤེལ་ཏེ་འཛམ་གླིང་ཁོར་ཡུག་ཉིན་མོ་སྲུང་བརྩི་ཞུས་ཡོད་པ་རེད།
ཞོགས་པའི་ཆུ་ཚོད་བདུན་དང་ཕྱེད་ཐོག་༸སྐྱབས་རྗེ་གདུང་སྲས་ཨ་བི་ཀྲྀ་ཏ་བཛྲ་རིན་པོ་ཆེ་མཆོག་དང། ༸སྐྱབས་རྗེ་གདུང་སྲས་ཨ་བྷཱ་ཡ་རིན་པོ་ཆེ་མཆོག བཤད་གྲྭའི་ལས་ཐོག་མཁན་རིན་པོ་ཆེ་བསམ་འགྲུབ་མཆོག་གིས་དབུས་པའི་བཤད་གྲྭའི་མཁན་པོ་དགེ་རྒན་སློབ་གཉེར་བ་ཡོངས་རྫོགས་དང། རྫོང་སར་བཤད་གྲྭའི་སློབ་གྲྭ་ཀནིཥྐའི་དགེ་སློབ་ཚང་མ། དེ་བཞིན་རྫོང་སར་བཤད་གྲྭའི་མཐོ་རིམ་རིག་གནས་འཛིན་གྲྭའི་དགེ་སློབ་ཡོངས་རྫོགས་བཅས་མཉམ་ཞུགས་ཀྱིས་བཤད་གྲྭའི་སྒོ་ཆེན་ནས་འགོ་བཙུགས་ཏེ། ཅཱོན་ཏ་ར་སྡེ་དགེ་བོད་མིའི་གཞིས་ཆགས་དང་ནང་ཆེན་གཞིས་ཆགས་ཀྱི་གཡས་གཡོན་ཉེ་འཁོར་ཐམས་ཅད་དང། ཅཱོན་ཏ་ར་བོད་ཁྱིམ་སློབ་གྲྭའི་གཡས་གཡོན། ས་གནས་ཀྱི་དབྱར་དུས་ཁྲོམ་ར་འཚུགས་ས། ཅཱོན་ཏ་ར་རྒྱ་གར་ཡུལ་མིའི་ཁྲོམ་གཞུང་གཡས་གཡོན་བཅས་ནས་གད་སྙིགས་བསྒྲུགས་ཏེ་ཁོར་ཡུག་གཙང་བཟོ་བྱས།
དེ་རིང་གི་ཁོར་ཡུག་གཙང་བཟོའི་ལས་ཀར་ས་གནས་ཅཱོན་ཏ་རའི་གྲོང་སྡེའི་དཔོན་པོ་པིའར་ཅན་དྷི་ཀཱོ་ལི་(Piarchand Kohli)གཙོས་པའི་ས་གནས་ཡུལ་མི་ཁག་ཅིག་དང། ས་གནས་བོད་མིའི་གཞིས་ཆགས་ཀྱི་གཞིས་མི་ཁག་ཅིག་ཀྱང་མཉམ་ཞུགས་བྱས་འདུག
འཕགས་ཡུལ་རྫོང་སར་བཤད་གྲྭ་ནས་འཛམ་གླིང་ཁོར་ཡུག་ཉིན་མོར་ཆོས་མཚམས་བཞག་སྟེ་ཁོར་ཡུག་གཙང་བཟོའི་ལས་འགུལ་འདི་སྤྱི་ལོ་ ༢༠༡༦ ལོར་འགོ་བཙུགས་ཏེ་ད་བར་ལོ་ལྟར་སྲུང་བརྩི་བྱེད་བཞིན་པ་དང། འཁོར་ཡུག་གཙང་བཟོའི་ལས་འགུལ་འདི་བཞིན་༸སྐྱབས་རྗེ་མཁྱེན་བརྩེ་རིན་པོ་ཆེས་ཁོར་ཡུག་ལ་སྲུང་སྐྱོབ་དང་གཅེས་སྤྲད། རང་བྱུང་ཐོན་ཁུངས་ལ་བག་མེད་ལོངས་སྤྱོད་བྱ་མི་རུང་བའི་བཀའ་སློབ་སྔ་ཕྱི་དང། ཁྱད་པར་ “ཆུད་ཟོས་ཀླད་ཀོར་དང། བསྐྱར་གསུམ་ལས་འགུལ་(Zero Waste and 3R Project)” གྱི་ཆ་ཤས་སུ་རྒྱུན་དུ་བཤད་གྲྭའི་ཁོར་ཡུག་ཚོགས་ཆུང་གི་སྣེ་ཁྲིད་དེ་བཤད་གྲྭའི་ཕྱི་ནང་ཁོར་ཡུག་ལ་གཙང་སྦྲ་དང། མི་རེ་ངོ་རེ་ནས་ཁོར་ཡུག་ལ་གནོད་པའི་ཅ་དངོས་བེད་སྤྱོད་གང་ཉུང་བྱེད་པ་སོགས་ཀྱི་ལས་འགུལ་སྤེལ་དང་སྤེལ་མུས་དང། ལོ་རེ་བཞིན་འཛམ་གླིང་ཁོར་ཡུག་ཉིན་མོར་བཤད་གྲྭའི་འདུས་མང་ཡོངས་རྫོགས་གིས་ཁོར་ཡུག་གཙང་མ་བཟོས་ཏེ་ཁོར་ཡུག་ལ་གཅེས་པའི་སེམས་པ་མཚོན་པ་དང། ས་གནས་ཡུལ་མི་དང་བོད་པ་རྣམས་ལ་ཡང་ཁོར་ཡུག་ལ་གཅེས་སྤྲད་དང་བག་གཙོག་མི་བཟོ་བའི་གོ་རྟོགས་འཕེལ་ཐབས་བྱེད་བཞིན་ཡོད་པ་རེད།
འཛམ་གླིང་ཁོར་ཡུག་ཉིན་མོ་སྲུང་བརྩི་ཞུས་པ་འདིའི་སྐོར་ས་གནས་མངའ་སྡེའི་གསར་ཁང་ནས་ཐོན་པ།
འཛམ་གླིང་ཁོར་ཡུག་ཉིན་མོ་སྲུང་བརྩི་ཞུས་པའི་པར་རིས་ཁག་ཅིག


text:
བླ་བྲང་དགོན།
བླ་བྲང་ནི་བོད་ཀྱི་གྲུབ་མཐའ་དགེ་ལུགས་པའི་་དགོན་སྡེ་གཅིག་རེད། == ལོ་རྒྱུས། ==༄༅།།བླ་བྲང་དགོན་པ། བླ་བྲང་བཀྲ་ཤིས་འཁྱིལ་ནི་ཀན་སུའུ་ཞིང་ཆེན་ཀན་ལྷོ་བོད་རིགས་རང་སྐྱོང་ཁུལ་བསང་ཆུ་རྫོང་གི་ནུམ་ཁུལ་དང་།བསང་ཆུའི་བྱང་ངོགས་སུ་ཆགས་ཡོད།སྤྱི་ལོ་༡༧༠༩ལོར་འཇམ་དབྱངས་བཞད་པ་སྐུ་ཕྲེང་དང་པོས་ཡུལ་ལྗོངས་མཛེས་པའི་ས་འདིར་དགོན་པ་ཕྱག་བཏབ་གནང་ཞིང་།ལོ་ངོ་༢༨༠ལྷག་ཙམ་གྱི་རིང་བཟོ་བསྐྲུན་དང་རྒྱ་བསྐྱེད་རྒྱུན་མ་ཆད་པར་བཏབ་བས་གྲྭ་ཚང་ཆེན་པོ་དྲུག་དང་།ལྷ་ཁང་དང་ནས་ཆེན་བཞི་བཅུ་ཞེ་བརྒྱད།གྲྭ་ཤག་ལྔ་བརྒྱ་ལྷག་ཙམ་ཡོད་པའི་བསྟན་པའི་གནས་གཞི་ཆེན་པོ་ཞིག་ཏུ་གྱུར་ཏེ་ཨ་མདོ་ཁུལ་དུ་“དབུས་གཙང་ཆོས་ཀྱི་ཞིང་ཁམས་གཉིས་པ་”ཞེས་པའི་མཚན་སྙན་གྱི་གྲགས་པ་འབར་ལ།དབུས་གཙང་གི་འབྲས་སྤུངས་དང་།སེ་ར།དགའ་ལྡན།བཀྲ་ཤིས་ལྷུན་པོ་དང་མཚོ་སྔོན་གྱི་སྐུ་འབུམ་བྱམས་པ་གླིང་བཅས་རང་རྒྱལ་གྱི་བོད་བརྒྱུད་ནས་བསྟན་གྱི་དགེ་ལུགས་པའི་གདན་ས་ཆེན་པོ་དག་གི་ནང་དུ་གཏོགས་ཤིང་།དགོནཔའི་ནང་དུ་ཨེ་ཤ་ཡའི་རྒྱན་གཅིག་གུང་ཐང་མཆོད་རྟེན་བཞུགས་ཡོད། བླ་བྲང་བཀྲ་ཤིས་འཁྱིལ་གྱི་མཚམ་སྙན་གྲགས་ཆེ་བ་ནི་གྲྭ་ཚང་ཆེན་པོ་དྲུག་སྟེ།རྨད་བྱུང་ཐོས་བསམ་གླིང་དང་དཔལ་ལྡན་སྨད་རྒྱུད་གྲྭ་ཚང་།དུས་འཁོར་གྲྭ་ཚང་།ཨེ་ཝ་ཆོས་འཁོར་གླིང་།སྨན་པ་གྲྭ་ཚང་གསོ་རིགས་གཞན་ཕན་གླིང་།ཀྱེེ་རྡོར་གྲྭ་ཚང་གསང་སྔགས་དར་རྒྱས་གླིང་།རྒྱུད་སྟོང་གྲྭ་ཚང་གསང་ཆེན་རྡོ་རྗེ་གླིང་བཅས་ཡིན།གྲྭ་ཚང་དེ་དག་གི་ནང་རྨད་བྱུང་ཐོས་བསམ་གླིང་ནི་དགོན་པ་སྤྱིའི་ལྟེ་གནས་ཡིན་པས་འདུ་ཁང་སྔོན་མ་དང་ཚོགས་ཆེན་འདུ་ཁང་།འདུ་ཁང་ཕྱི་མ་བཅས་གསུམ་གྱིས་གྲུབ་ཡོད་ཅིང་།ཚོགས་ཆེན་འདུ་ཁང་དུ་གྲྭ་བ་མི་གྲངས་༤༠༠༠མཉམ་དུ་ཚོགས་འཚོགས་ཐུབ།དགོན་ནང་གཙུག་ལག་ཁང་གི་བཞེངས་ལུགས་བོད་ལུགས་དང་།རྒྱ་ནག་གསེར་མཁར།རྒྱ་བོད་འདྲེས་མ་བཅས་ཡིན།རྨད་བྱུང་ཐོས་བསམ་གླིང་གི་ཚོགས་ཆེན་འདུ་ཁང་གིས་ལྟེ་བར་མཚོན་པའི་མཐའ་འཁོར་དུ་གཙུག་ལག་སྣ་ཚོགས་ཀྱི་སྐར་མའི་འཁོར་གྱིས་ཟླ་བ་བརྒྱན་པའི་བརྗིག་ཆགས་ཉམས་འགྱུར་གྱི་ཚུལ་དུ་མཆིས།གཙུག་ལག་ཁང་ཡོད་ཚད་ཀྱི་བཟོ་སྐྲུན་རྒྱུ་ཆས་རྡོ་དང་ཤིང་ངམ་ས་དང་ཤིང་རིགས་གཉིས་སུ་འདུས།འདུ་ཁང་དང་ལྷ་ཁང་གི་གྱང་ནི་སྔོན་མོ་རྡོ་ལས་གྲུབ་པ་དེ་འདྲེན་བྱེད་མིག་གི་དགའ་སྟོན་དུ་གྱུར་པས་བླ་བྲང་བཀྲ་ཤིས་འཁྱིལ་གྱི་བཟོ་སྐྲུན་ལ་ཕྱི་ནས་ཤིང་མི་མཐོང་བ་དང་ནང་ནས་རྡོ་མཐོང་རྒྱུ་མེད་པའི་ཁྱད་ཆོས་”ཡོད་པར་གྲགས།གཙུག་ལག་ཁང་གི་ཐོག་སྟེང་ཕྱོགས་བཞི་ལ་སྤེན་བད་ཉིས་བརྩེགས་དང་སྤེན་རྒྱན་གྱི་གྱང་དམར་པོ་དེ་ནི་གཅིག་ནས་ཁང་བརྩེགས་ཀེར་ལྗིད་ཚད་ཡངས་སུ་འགྲོ་བ་དང་གཉིས་སུ་བརྗིད་ཆགས་ལྟ་ན་སྡུག་པའི་ཆོས་ཀྱི་ངོ་མཚར་མཚོན་ཡོད།བླ་བྲང་བཀྲ་ཤིས་འཁྱིལ་ལ་དགོན་པ་གཞན་ལས་ཁྱད་ཆོས་གསལ་པོ་ཡོད་པ་ནི་གསུང་དང་ཐུགས་ཀྱི་རྟེན་རྣམ་གྲངས་མང་ཞིང་ཉར་ཚགས་ཡག་པོ་བྱས་ཡོད་པ་དེ་ཡིན།ལྷག་པར་དུ་བསམ་ཡིད་ལས་འདས་པའི་འཇིག་རྟེན་ན་དཀོན་པའི་རྟེན་ཁྱད་ཁར་ཅན་སྟེ།ཚོན་མདངས་སྣ་ཚོགས་ཀྱི་སྐར་རྡོ་དང་བྱ་རྔ་མོང་གི་འགྱུར་རྡོ།བྱི་རུའི་སྡོང་པོ།བོད་ཡིག་གི་སའི་གོ་ལའི་དཔེ་དབྱིབས།བེེཊྰུཏརྱ་རྡོ་རྗེ་ལམ།མརྒད།པད་རག་སོགས་རིན་པོ་ཆེས་བརྒྱན་པའི་མཆོད་རྟེན།རུས་རྒྱན།འབྲུག་གི་མགོ་རུས།
སྦྲུལ་དཀར་པོའི་རྭ།རྟ་མཆོག་གི་རྭ།གླིང་གེ་སར་རྒྱལ་པོའི་ཁྲབ་རྨོག་དང་རལ་གྲི་སོགས་དང་།འཇམ་དབྱངས་བཞད་པ་རིན་པོ་ཆེ་སྐུ་ཕྲེང་རིམ་བྱོན་གྱི་མནབས་བཟའ་དང་།མཆོད་ཆས།གསེར་ཞྭ།གོང་མས་གནང་བའི་གསེར་ཡིག་དང་གསེར་ཐམ།ཆོ་ལོ་སོགས་འདྲེན་བྱེད་ལམ་དུ་མི་ཤོང་བ་དེ་ཡིན།གཞན་ཡང་རྒྱ་གར་ནས་ཉོང་པའི་ཚོགས་ཁྲོ་ཆེན་མོ་སོགས་གནའ་རྫས་རྩ་ཆེ་བ་བགྲངས་ལས་འདས་པས་རང་རྒྱལ་གྱི་རིག་གནས་སྒྱུ་རྩལ་ནོར་བུའི་བང་མཛོད་ནང་གི་རྩ་ཆེའི་དངོས་རྫས་ཡིན།
བླ་བྲང་བཀྲ་ཤིས་འཁྱིལ་ནི་བརྗིག་ཆགས་སྟོང་གི་གཙུག་ལག་ཁང་དང་མཛེས་སྡུག་འབུམ་གྱི་ཚོན་རིས།བགྲང་ལས་འདས་པའི་ནོར་བུས་མཚན་སྙན་དགུང་དུ་གྲགས་པ་མ་ཟད།རྒྱལ་བའི་གསུང་གི་རྟེན་དང་རིག་གནས་དཔེ་མཛོད་ཕུན་སུམ་ཚོགས་པའང་རང་རྒྱལ་གྱི་དེ་མཚུངས་དགོན་སྡེ་གཞན་གྱིས་འགྲན་ཐབས་མེད་དོ།། བླ་བྲང་བཀྲ་ཤིས་འཁྱིལ་དགོན་པ་ནི་ཀན་སུའུ་ཞིང་ཆེན་གྱི་བསང་ཆུ་རྫོང་དུ་ཆགས་ཡོད་པ་དང་། དེ་ནི་རབ་བྱུང་བཅུ་གཉིས་པའི་ས་མོ་གླང་སྤྱི་ལོ་༡༧༠༩ལོར་ཀུན་མཁྱེན་འཇམ་དབྱངས་བཞད་པ་དབལ་ཤུལ་ངག་དབང་བརྩོན་འགྲུས་མཆོག་གིས་དགུང་ལོ་རེ་དྲུག་བཞེས་པའི་ཐོག་གསར་དུ་བཏབ།
བཏབ་སའི་གནས་ནི་དགེ་བཅུའི་ཡོན་ཏན་མཐའ་དག་ཡོངས་སུ་ཚང་ཞིང་ཕྱོགས་དང་ཕྱོགས་མཚམས་སུ་རྒྱལ་སྲིད་སྣ་བདུན་དང་བཀྲ་ཤིས་རྟགས་བརྒྱད་སོགས་ཀྱིས་ཉེ་བར་མཛེས་པ། ཚད་མའི་སྐྱེས་བུ་དུ་མས་ལུང་བསྟན་མེ་ཏོག་དཀར་པོ་ཆར་དུ་བསྙིལ་བའི་སྙན་པ་མངོན་པར་མཐོ་བ། སྔར་ནས་རང་ཆས་སུ་གྲགས་པའི་མིང་ལ་བཀྲ་ཤིས་འཁྱིལ་ཞེས་གྲགས་པའི་གནས་མཆོག་དེ་ཉིད་ཡིན་ནོ།
དགོན་པ་དེའི་ཕྱོགས་བཞི་རི་ཡི་འདབ་མས་བསྐོར་ཞིང་ཡན་ལག་བརྒྱད་ལྡན་གྱི་བསང་ཆུ་བསིལ་མ་གཡུ་འབྲུག་སྔོན་མོ་བཞིན་དུ་གནས་མཆོག་འདིར་བརྒྱུད་དེ་ཤར་བྱང་ཕྱོགས་ལ་དལ་མོར་འབབ་བཞིན་ཡོད། དེ་ཡང་བསང་ཆུ་ཞེས་ཐོགས་དོན་གནས་དེ་དང་མི་རིང་བའི་བསང་ཁོག་ཡུལ་ནས་བརྒྱུད་འོངས་པས་རེད། དགོན་པའི་མདུན་གྱི་རི་ངོས་ན་ལྗོན་ཤིང་གི་ཕྲེང་བ་ཚར་དུ་མངར་བ་མཆིས་པས་ལོ་རྒྱུས་ཀྱི་དེབ་ཐེར་ནང་དུ་མདུན་རི་ནགས་ཚལ་སྤུངས་འདྲ་ཞེས་ཀྱང་བྲིས་འདུག རྒྱབ་ཀྱི་རི་ལ་ནགས་མེད་ཀྱང་འཇམ་ཤིང་མཉེན་པའི་རྩྭ་སྔོན་པོས་ཁེབས་འདུག རི་བོ་དེའི་དབྱིབས་ལ་བཤད་ཚུལ་འདྲ་མིན་མང་ཡང་བོད་ཀྱི་དེབ་ཐེར་ནང་དུ་རྒྱབ་རི་གླང་ཆེན་ཉལ་འདྲ་ཞེས་བྲིས་འདུག མདུན་རིའི་ངོས་ཀྱི་ལྫོན་ཤིང་གི་གསེབ་ནས་བྱ་དང་བྱེའུས་སྐད་སྙན་བར་མེད་དུ་སྒྲོག་པ་དང་། ཞོགས་པའི་དྲི་བཞོན་གྱི་བུ་མོས་ལྗོན་ཤིང་གཞོན་ནུ་རྣམས་ཀྱི་མགུལ་ནས་འཁྱུད་དེ་འདབ་ཆགས་བྱ་ཡི་དབྱངས་སྙན་དང་བསྟུན་ནས་གར་སྟབས་ལིང་ལིང་བསྒྱུར་ཅིང་མཆིས་པས་ཡུལ་གྲུ་དེར་གནས་སྐོར་ལ་ཕེབས་པའི་རྒྱལ་ཁབ་ཕྱི་ནང་གི་མགྲོན་པོ་རྣམས་ཀྱི་ཡོད་དབང་མེད་དུ་འཕྲོག་གོ
དགོན་པ་དེར་མཚན་ཉིད་གྲྭ་ཚང་(ཐོས་བསམ་གླིང་)དང་། རྒྱུད་སྨད་གྲྭ་ཚང་། དུས་འཁོར་གྲྭ་ཚང་། སྨན་པ་གྲྭ་ཚང་། ཀྱེེ་རྡོར་གྲྭ་ཚང་། རྒྱུད་སྟོད་པ་གྲྭ་ཚང་བཅས་གྲྭ་ཚང་དྲུག་ཡོད་ཅིང་། ཀུན་མཁྱེན་འཇམ་དབྱངས་བཞད་པ་སྐུ་ཕྲེང་དང་པོ་ངག་དབང་བརྩོན་འགྲུས་ཀྱིས་སྤྱི་ལོ་༡༧༡༠ལོར་མཚན་ཉིད་གྲྭ་ཚང་གསར་དུ་བཞེངས་པ་དང་། སྤྱི་ལོ་༡༧༡༦ལོར་རྒྱུད་སྨད་པ་གྲྭ་ཚང་བཙུགས། འཇམ་དབྱངས་བཞད་པ་སྐུ་ཕྲེང་གཉིས་པ་ཀུན་མཁྱེན་འཇིགས་མེད་དབང་པོས་སྤྱི་ལོ་༡༧༦༣ལོར་དུས་འཁོར་གྲྭ་ཚང་གསར་དུ་བཙུགས་པ། སྤྱི་ལོ་༡༧༧༢ལོར་མཚན་ཉིད་གྲྭ་ཚང་ཇེ་རྒྱས་སུ་བཏང་། སྤྱི་ལོ་༡༧༨༤ལོར་སྨན་པ་གྲྭ་ཚང་གསར་དུ་བཙུགས། ཀྱེེ་རྡོར་གྲྭ་ཚང་ནི་འཇམ་དབྱངས་བཞད་པ་སྐུ་ཕྲེང་བཞི་པ་སྐལ་བཟང་ཐུབ་བསྟན་དབང་ཕྱུག་དཔལ་བཟང་པོས་སྤྱི་ལོ་༡༨༧༩ལོར་གསར་དུ་བཙུགས། དེ་མིན་བླ་བྲང་དགོན་པར་ད་དུང་ལྷ་ཁང་མང་པོ་ཡོད་པ་དཔེར་ན། རྗེའི་ལྷ་ཁང་དང་། ཐུགས་རྗེ་ཆེན་པོའི་ལྷ་ཁང་། བྱམས་ཁང་། ཇོ་ཁང་། གདུགས་དཀར་ལྷ་ཁང་། སྒྲོལ་མའི་ལྷ་ཁང་། སེང་གེ་ང་རོའི་ལྷ་ཁང་། འཇམ་དབྱངས་ཀུན་གཟིགས་ལྷ་ཁང་། ཐུབ་བསྟན་ཕོ་བྲང་། མགོན་ཁང་། གཙང་ཁང་སོགས་ལྟ་བུ་དང་། དགེ་འདུན་སུམ་སྟོང་ལྷག་ཤོང་བའི་ཚོམས་ཆེན་འདུ་ཁང་འགྲན་གྱིས་དོ་མེད་ཅིག་ཀྱང་ཡོད།
དགོན་དེའི་ནང་བཞུགས་སུ་གསོལ་བའི་སྐུ་གསུང་ཐུགས་རྟེན་གྲངས་ལས་འདས་པ་ཡོད་ཅིང་། དགོན་དེའི་ རྟེན་གྱི་གཙོ་བོ་ནི་འདུ་ཁང་ནང་གི་གསེར་ཟངས་ལས་གྲུབ་པའི་སྟོན་པའི་སྐུ་བརྙན་ཇོ་བོ་ཤྰཀྱ་མུ་ནེ་དང་ཞལ་གྱི་དབྱིབས་ཤིན་ཏུ་ཆ་མཚུངས་པ་འདི་ནི་འཇམ་མགོན་ཁྲི་རིན་པོ་ཆེ་ནས་ལྷ་སའི་ཇོ་བོ་རྣམ་གཉིས་གང་རིགས་ཀྱི་འདྲ་ཅོག་ཅིག་རྟེན་འབྲེལ་གྱིས་གདན་དྲངས་དགོས་ཞེས་སྐུལ་མ་གནང་བ་ལྟར་དཔོན་ཇུ་ནང་གིས་གཞུང་ལ་ཞུས་ནས་གདན་དྲངས་(ཇོ་བོ་དེའི་སྐུ་ཚད་ར་མོ་ཆེའི་ཇོ་བོར་ཆ་བཞག ཞལ་དཀྱིལ་ཕྱག་སྟབས་སོགས་ཤྰཀྱ་མུ་ནེར་ཆ་བཞག་ཡོད་པར་གསུངས་སོ་)དྲི་གཙང་ཁང་ནུབ་མའི་རྟེན་གཙོ་གསེར་ཟངས་ལས་བཞེངས་པའི་རྒྱལ་བ་བྱམས་པའི་སྐུ་བརྙན་བཟང་པོའི་བཞུགས་སྟངས་ཅན་ཉིས་ཐོག་དང་མཉམ་པ་ཡོད་པ་དང་། གཡས་གཡོན་དུ་རྗེ་རིན་པོ་ཆེ་དང་། མར་མེ་མཛད། ཉེ་བའི་སྲས་བརྒྱད་དང་བཅས་པའི་སྨན་སྐུ་ཐོག་ཚད་དང་མཉམ་པ་འདི་དག་འཇམ་མགོན་ཁྲི་རིན་པོ་ཆེས་བཞེངས་ཤིང་གཟུངས་གཞུག་རབ་གནས་སོགས་བྱམས་ཆེན་དང་མཉམ་དུ་མཛད།
གཙང་ཁང་ཤར་གྱི་རྟེན་གྱི་གཙོ་བོ་ནི་ཀུན་མཁྱེན་གོང་མ་རྣམ་གཉིས་ཀྱི་སྐུ་གདུང་རིལ་བུར་བཞུགས་པའི་མཆོད་རྟེན་རིན་པོ་ཆེ་གཉིས་ཡིན་ཏེ། དེ་ཡང་ཀུན་མཁྱེན་གོང་མའི་སྐུ་གདུང་རིལ་བུར་བཞུགས་པའི་བྱང་ཆུབ་མཆོད་རྟེན་བང་རིམ་མན་ཆད་དངུལ་དང་། བུམ་པ་ནས་ཉི་ཟླའི་བར་གསེར་བཟང་པོ་འབའ་ཞིག་ལས་བསྒྲུབས་པ་བཟོ་བཀོད་ཁྱད་པར་དུ་འཕགས་པ་འདི་ཉིད་མིའི་དབང་མོ་རྣམ་རྒྱལ་སྒྲོལ་མས་བཞེངས། དེའི་གཡོན་གྱི་སྐྱོན་མགོན་མཆོག་གི་སྐུ་གདུང་རིལ་བུར་བཞུགས་པའི་དངུལ་གྱི་མཆོད་རྟེན་འདི་ཉིད་ཕྱག་མཛོད་དར་ཧན་ཆོས་རྗེ་བློ་བཟང་དར་རྒྱས་ཀྱི་དུས་སུ་བླ་བྲང་ཆེན་མོ་ནས་བཞེངས་ཤིང་། སྐུ་གདུང་ཕྱག་མཉམ་བཞག་མཛད་པའི་མཐིལ་ན་ཀུན་མཁྱེན་གོང་མས་དཔོན་ཇུ་ནང་ལ་གནང་བའི་ཚེམས་རིང་བསྲེལ་སྐྱ་ཁྲོམ་མེ་བ་ཤེལ་གྱི་ཁང་བཟང་གསེར་གྱི་རྒྱ་ཕིབས་དང་བཅས་པ་བཞུགས། དེའི་གཡོན་གྱི་དངུལ་གྱི་མཆོད་རྟེན་འདི་ནི་གནའ་དུས་ཀུན་མཁྱེན་མཆོག་གི་སྐུ་གདུང་རིལ་བུར་བཞུགས་པའི་མཆོད་རྟེན་ཡིན་ལ་ཕྱིས་སུ་སྐུ་གདུང་གོང་གསལ་གྱི་མཆོད་རྟེན་དུ་གདན་དྲངས་ཤིང་ད་ལྟ་ཆོས་སྐུའི་རིང་བསྲེལ་གྱིས་བྱུར་བུར་བཀང་སྟེ་ཡོད་དོ།
གཞན་ཡང་ལྷ་ཁང་དང་གྲྭ་ཚང་ཁག་ཏུ་སྐུ་གསུང་ཐུགས་རྟེན་བསམ་གྱིས་མི་ཁྱབ་པ་བཞུགས་ཡོད་པ་དང་། གསུང་རྟེན་གྱི་ཆ་ནས་སྡེ་དགེ་དང་། སྣར་ཐང་། ཅོ་ནེའི་དཔར་མ་བཅས་ཡིན་པའི་བཀའ་འགྱུར་དང་བསྟན་འགྱུར་ཡོད་པ་དང་། གསུང་རྩོམ་གྱི་ཆ་ནས་རྗེ་ཡབ་སྲས་གསུམ་གྱི་གསུང་འབུམ། ཀུན་མཁྱེན་རིམ་བྱོན་གྱི་གསུང་འབུམ་སོགས་མཐའ་ཡས་ཏེ་ཞིབ་པར་གཟིགས་འདོད་ན་བླ་བྲང་ན་བཞུགས་པའི་བཀའ་བསྟན་ཁག་གཅིག་གི་དཀར་ཆག་དང་། བླ་བྲང་བཀྲ་ཤིས་འཁྱིལ་གྱི་གདན་རབས་ལྷའི་རྔ་ཆེན་དུ་ཞིབ་པར་གསལ།
བླ་བྲང་དགོན་བཏབ་ནས་ལོ་ཉིས་བརྒྱ་ལྷག་གི་རིང་ལ་མཁས་བཙུན་བཟང་གསུམ་ལྡན་ཞིང་འཆད་རྩོད་རྩོམ་གསུམ་ལ་མངའ་བརྙེས་པའི་མཁས་པ་སྐར་ཚོགས་ལྟར་གྲངས་མང་བ་དང་། སྒོས་སུ་འཇམ་དབྱངས་སྐུ་ཕྲེང་དང་པོ་དང་གཉིས་པ། གུང་ཐང་བསྟན་པའི་སྒྲོན་མེ། ཞང་བསྟན་པ་རྒྱ་མཚོ། ཤེས་རབ་རྒྱ་མཚོ། ངག་དབང་པཎྡི་ཏ་དཀོན་མཆོག་རྒྱལ་མཚན། གུང་ཐང་བློ་གྲོས། བླ་ཁོ་རིན་པོ་ཆེ། བྲག་དགོན་པ་བསྟན་པ་རབ་རྒྱས། དཔའ་རིས་རབ་གསར་སོགས་མཁས་པའི་ཡང་རྩེར་གསོན་པ་མཁས་མང་རྒྱུ་སྐར་གྱི་ཁྲོད་དུ་ཉི་ཟླ་ལྟར་བྱོན།
ཆོས་ལུགས།[རྩོམ་སྒྲིག]
ཟིན་ཐོ་འམ་དཔྱད་གཞི།[རྩོམ་སྒྲིག]
དཔྱད་གཞིའི་དཀར་ཆག།[རྩོམ་སྒྲིག]
ད་དུང་གཟིགས།[རྩོམ་སྒྲིག]
ཕྱི་ཕྱོགས་དྲ་མཐུད།[རྩོམ་སྒྲིག]


text:
བླ་མེད་རྫོགས་པ་ཆེན་པོའི་ལྟ་སྒོམ་སྤྱོད་པ་འབྲས་བུ་དང་བཅས་པ་བསྟན་པའི་གཞུང་ལ་བཀའ་རྒྱ་ཆེ་བ་བསམ་གྱིས་མི་ཁྱབ་ཀྱང་། ད་ལྟ་རང་རེའི་དངོས་སུ་མཇལ་དུ་ཡོད་པའི་གཡུང་དྲུང་བོན་གྱི་ལུགས་ཀྱི་བླ་མེད་རྫོགས་པ་ཆེན་པོའི་གཞུང་ཆེན་སྡེ་བཞི་བྱ་བ་གང་ལ་ངོས་འཛིན་པ་ཡིན་ནམ་ཞེ་ན། ཡེ་ཉིད་ཀྱི་སྟོན་པ་ཀུན་ཏུ་བཟང་པོ་ནས་བཟུང་རྒྱལ་བ་དགོངས་བརྒྱུད་དགུ་དང་། འཇའ་ལུས་འཕོ་ཆེན་ཉེར་བཞི། ཉམས་རྒྱུད་ཀྱི་དཔོན་གསས་རིག་འཛིན་ནས་རིམ་གྱིས་བརྒྱུད་པའི་རྫོགས་པ་ཆེན་པོ་ཞང་ཞུང་སྙན་རྒྱུད་བཀའ་རྒྱུད་སྐོར་བཞི་ཞེས་ཕྱི་ལྟ་བ་སྤྱི་གཅོད་ཀྱི་གཞུང་དང་། ནང་མན་ངག་དམར་ཁྲིད་ཀྱི་གཞུང་། གསང་བ་རིག་པ་གཅེར་མཐོང་གི་གཞུང་། ཡང་གསང་གནས་ལུགས་ཕུགས་ཆོད་ཀྱི་གཞུང་དུ་གྲགས་པའི་སྙན་རྒྱུད་སྐོར་བཞི་རུ་གྲགས་པའི་གཞུང་དང་། རྩོམ་ཡིག་འདིའི་འཕྲོ་ཀློག » »
1,682 total views, 1 views today
ཀུན་བཟང་རང་གྲོལ་རྟོགས་པ་ཆེ་ལ་ཕྱག་འཚལ་ནས། །
མཁས་པར་ཐེག་པ་ཀུན་སྦྱངས་དྲན་པ་ནམ་མཁའ་ཡིས། །
དོན་བསྡུས་རྩ་བའི་གནད་བཀྲོལ་རྗེས་འཇུག་དོན་དུ་གསུངས། །
འགལ་འཁྲུལ་ཡིད་དམ་བཀའ་སྲུང་རྣམས་ལ་བཟོད་པར་གསོལ། །
ཕྱག་འཚལ་ཆེ་བ་བརྗོད་ཅིང་མཚན་དོན་བསྟན་པ་དང་། །
བཀའ་དང་བརྟེན་དོན་ལུང་དང་བཤད་ཐབས་རྣམ་གསུམ་དང་། །
གཞི་སོགས་དཔེ་དོན་གཏན་ཚིགས་གསུམ་དང་རྒྱུ་མཚན་དང་། །
བཤད་ཐབས་བདུན་བཞི་སེམས་དོན་བཅུ་བདུན་ལ་བཅད་དང་། །
ཐེག་པ་ཕྱི་ནང་གཉིས་ཀྱི་དབྱེ་བ་རྒྱུ་འབྲས་དགུ། ། རྩོམ་ཡིག་འདིའི་འཕྲོ་ཀློག » »
1,884 total views, no views today
སྟོན་པ་ཤཱཀྱ་ཐུབ་པ་སྐུ་མི་རྟག་མྱ་ངན་ལས་འདས་ནས་ལོ་སུམ་བརྒྱ་དང་དྲུག་ཅུ་ཕྱིན་དུས། ཨོ་རྒྱན་གྱི་ཡུལ་དྷ་ན་ཀོ་ཤའི་གླིང་བྱ་བ་ན། སུ་དྷ་ར་མར་འབོད་པའི་དགེ་སློང་མ་ཞིག་ལས་ཕ་སུ་ཡིན་ངོས་བཟུང་མེད་པའི་ཁྱད་དུ་འཕགས་པའི་སྲས་པོ་ཞིག་འཁྲུངས་སོ། ཁྱེའུ་དེ་ཆེར་སྐྱེས་ནས་ལོ་བདུན་ཙམ་ན་ཨུ་པ་རཱ་ཛ་ཞེས་པའི་རྒྱལ་པོ་ཞིག་ལ་མཆོད་གནས་པཎྜི་ཏ་ལྔ་བརྒྱ་ཡོད་པས་དེར་ཕེབས་ནས་དྲི་བ་གང་དྲིས་ཀྱང་ཁྱེའུས་དྲི་ལན་ཐོགས་པ་མེད་པར་གནང་བས་མཁས་པ་ཀུན་གྱི་ཐུགས་དགྱེས་པར་མཛད། རྒྱལ་པོ་ཡང་དགྱེས་ནས་ཁྱེའུའི་མཚན་ལ་དགའ་རབ་རྡོ་རྗེ་གསོལ། དེ་ནས་ལོ་སོ་བདུན་བར་མཚམས་ལ་བཞུགས་ནས་ཏིང་ངེ་འཛིན་བསྒྲུབས། དེ་ནས་ཕྱག་ན་རྡོ་རྗེ་ལ་རང་བཞིན་རྫོགས་པ་ཆེན་པོའི་ཆོས་གསན་ནས་དེ་དག་གླེག་བམ་ན་བཀོད་དེ་མཁའ་འགྲོ་མ་རྣམས་ལ་གཏད། དེ་རྗེས་འཇམ་དཔལ་བཤེས་གཉེན་གྱིས་དགའ་རབ་རྡོ་རྗེ་དང་མཇལ་ནས་ལོ་བདུན་ཅུ་དོན་ལྔའི་བར་དུ་རྫོགས་པ་ཆེན་པོའི་ཆོས་ཉན་པར་མཛད། དེ་ནས་སློབ་དཔོན་དགའ་རབ་རྡོ་རྗེ་ཟག་ཕུང་མི་མངོན་པར་བྱས་ནས་མྱ་ངན་ལས་འདས་སོ། རྩོམ་ཡིག་འདིའི་འཕྲོ་ཀློག » »
2,176 total views, no views today
ཞང་ཞུང་སྨར་གྱི་སྐད་དུ་ན། ཨཱི་ཐི་ཀུ་ཡིག་ཁྲི་རྩེ་ཨུ་པ་ཏན་ཏྲ་ཐད་དོ་ཅི། བོད་སྐད་དུ། རྫོགས་པ་ཆེན་པོ་བྱང་ཆུབ་སེམས་ཀྱི་གནད་བྱང༌། ཐིག་ལེ་ཉག་གཅིག་ཨེ་མ་ཧོ། །ཀུན་ཏུ་བཟང་པོ་རང་འབྱུང་རིག་པའི་ལྷ་ལ་ཕྱག་འཚལ་ལོ།།༡༽འདི་སྐད་བདག་གིས་བསྟན་པའི་དུས་ཅིག་ན། གནས་འོག་མིན་བོན་ཉིད་ཀྱི་དབྱིངས་ན། ༢༽ཡེ་ཉིད་ཀྱི་སྟོན་པ་ཀུན་ཏུ་བཟང་པོ། ཅིར་ཡང་མཚོན་དུ་དཀའ་སྟེ། གདོད་ནས་བརྗོད་མེད་ཆེན་པོར་བཞུགས་སོ། །དེའི་ངང་ལས། ཐུགས་རྗེའི་སྟོན་པ་ཀུན་ཏུ་བཟང་པོ། ཐུགས་རྗེ་ཀུན་ལ་སྙོམས་པར་བཞུགས་སོ། །ཐུགས་ཉིད་མ་གཡོས་པའི་ངང་ལས། །གཡོ་བ་ཡེ་ཤེས་ཀྱི་ཆོ་འཕྲུལ་དུ། །སེམས་ཅན་གཞན་ལ་ཚད་མེད་པའི་སྙིང་རྗེ་ཤར་རོ། ། རྩོམ་ཡིག་འདིའི་འཕྲོ་ཀློག » »
1,934 total views, no views today
༄༅།། །།སྟོན་པ་འཁོར་བ་ཀུན་དང་ཐུན་མོང་དང་དབྱེར་མེད་པའི་བླ་མ་བཀའ་དྲིན་ཅན་གྱི་ཞབས་ལ་གུས་པས་འདུད། མི་མགོན་གྱི་ས་བཅད་གཉིས་ཏེ། འཇུག་སྒོའི་ཡན་ལག་དང༌། འཇུག་ཡུལ་གྱི་ངོ་བོ་བསྟན་པའོ། དང་པོ་ལ་གསུམ་སྟེ། དད་མདུན་བསྐྱེད་པའི་ཡན་ལག་ཏུ་ཡོན་ཏན་དང༌། ཐ་སྙད་རྟོགས་པའི་ཡན་ལག་ཏུ་མཚན་དང༌། ཇི་ལྟར་འཇུག་པའི་ཡན་ལག་ཏུ་བཤད་ཐབས་བསྟན་པའོ། དང་པོ་ལ་གཉིས་ཏེ། དངོས་དང༌། བསྡུ་བའོ། དང་པོ་ལ་གསུམ་སྟེ། རྩོམ་ཡིག་འདིའི་འཕྲོ་ཀློག » »
1,594 total views, no views today


text:
མི་དམངས་དྲ་བ། 2017-09-29
འཇམ་དཔལ་རྒྱལ་མཚོ་ལགས་ནི་སི་ཁྲོན་ཞིང་ཆེན་དཀར་མཛེས་བོད་རིགས་རང་སྐྱོང་ཁུལ་འབའ་ཐང་རྫོང་ནས་ཡིན་ལ། དགུང་ལོ་ཆུང་དུས་ནས་པེ་ཅིང་དུ་སླེབས་པ་དང་། ད་ལྟའི་བར་དུ་ལོ་ངོ་61ཙམ་ཕྱིན་ཡོད་པ་རེད།
ཁོང་གིས་ཐོག་མར་པེ་ཅིང་དུ་མི་རིགས་དཔེ་སྐྲུན་ཁང་བོད་ཡིག་རྩོམ་སྒྲིག་ཁང་དུ་ཕྱག་ལས་གནང་ལ། ཏང་གི་ཚོགས་ཆེན་ཐེངས་བརྒྱད་པ་སོགས་ཀྱི་ཚོགས་ཆེན་ཁག་ཏུ་སྐད་སྒྱུར་གནང་མྱོང་ཡོད། 1981ལོར། ཁོང་ཉིད་ཀྲུང་གོ་སྤྱི་ཚོགས་ཚན་རིག་ཁང་གི་མི་རིགས་རྩོམ་རིག་ཞིབ་འཇུག་ཁང་དུ་ཕྱག་ལས་གནང་འགོ་ཚུགས་ལ། དེ་ནས་ཞིབ་འཇུག་པ་གཞོན་པའི་མཚན་གནས་ཐོབ་ཅིང་། ཁོང་ནི་བོད་རིགས་ཞིབ་འཇུག་པ་གཞོན་པ་ཐོག་མ་དེ་ཡིན་པ་རེད། མི་རིགས་རྩོམ་རིག་ཞིབ་འཇུག་ཁང་དུ་ཕྱག་ལས་གནང་བ་དེ་ཡིས་ཁོང་ཉིད་གེ་སར་རིག་གནས་ཞིབ་འཇུག་གི་ལམ་ཁར་ཕྱོགས་འགོ་བརྩམས་ནས་འཛམ་གླིང་དུ་སྙན་གྲགས་ཆེ་བའི་ལོ་རྒྱུས་མཚོན་པའི་སྙན་རྩོམ་རིང་མོ་《གེ་སར་སྒྲུང་》འཛིན་སྐྱོང་སྤེལ་གསུམ་གྱི་བྱ་གཞག་ཁུར་དུ་བཞེས་ཤིང་། སྔ་གཞུག་ཏུ་གེ་སར་སྒྲུང་སྐོར་གྱི་ཞིབ་འཇུག་དཔེ་ཆ་ཡང་གང་མང་ཞིག་བརྩམས་ཡོད་དེ། 《གེ་སར་སྐོར་གྱི་ཐོག་མའི་དཔྱད་གླེང་》དང་《གེ་སར་སྐོར་ལ་དཔྱད་པ་》སོགས་པར་དཔེ་སྐྲུན་བྱས་ཡོད་པ་རེད།
དེ་ཡང་། ངག་རྒྱུན་ལ་གར་སྟེགས་སུ་སྐར་མ་གཅིག་རིང་གི་འཁྲབ་སྟོན་ལ་གར་སྟེགས་རྒྱབ་ཏུ་སྦྱོང་བརྡར་ལོ་བཅུ་བྱ་དགོས་ཟེར་བ་བཞིན། གེ་སར་རིག་གནས་ལ་ཞིབ་འཇུག་གནང་རིང་། དཀའ་ངལ་མང་པོ་ཞིག་འཕྲད་མྱོང་ཡོད་ཅེས་ཁོང་གིས་གསུངས་ཤིང་། གེ་སར་རིག་གནས་ནི་གཙོ་བོ་བོད་ཀྱི་ཞིང་འབྲོག་ས་ཁུལ་དུ་ཁྱབ་ཆེ་བས། དམངས་ཁྲོད་དུ་དངོས་སུ་ཕྱིན་ནས་བསྡུ་རུབ་བྱ་དགོས་ལ། མཚམས་རེར་སྒྲུང་པས་བཤད་པ་དག་སྒྲ་ལ་ཕབ་ནས་འཚོལ་བསྡུ་བྱ་དགོས་པས། དཀའ་ངལ་མང་པོ་ཐུག་ཡོད་པ་རེད། ཡིན་ནའང་། དཀའ་ངལ་ཅི་ཙམ་ཡོད་ཀྱང་རང་ཉིད་ཀྱི་ཕུགས་བསམ་དང་བོད་ཀྱི་རྩོམ་རིག་རིག་གནས། ལྷག་པར་དུ་རང་གིས་ཞིབ་འཇུག་བྱ་ཡུལ་གེ་སར་རིག་གནས་ལ་ཞབས་ཞུ་གང་ནུས་བྱ་ཆེད། ཁོང་གི་སེམས་ཤུགས་ནམ་ཡང་ཉམས་མྱོང་མེད་པ་སྟེ། ད་ལྟ། དགུང་ལོ་མཐོན་པོར་སླེབས་ཀྱང་། སྔར་བཞིན་གེ་སར་རིག་གནས་ཞིབ་འཇུག་གི་ཕྱག་ལས་གནང་བཞིན་ཡོད་ལ། ཁོང་གི་སྙིང་སྟོབས་དང་རེ་བ་ནི་རབ་ཏུ་འབར་བཞིན་པའི་མེ་ཕུང་ཞིག་དང་འདྲ་བར་འོད་སྣང་ཆེ་ལ་དྲོད་ཀྱིས་ཁེངས།
གེ་སར་སྒྲུང་ནི་བོད་ཀྱི་རྩོམ་རིག་ཤེས་བྱ་ཀུན་ཁྱབ་ཞིག་ཏུ་སྣང་ལ། དེ་ནི་རྒྱ་མཚོ་བཞིན་གཏིང་ཟབ་ལ་རྒྱ་ཆེ་བའི་རིག་གནས་ཤིག་ཡིན་པས། དེ་ལ་སློབ་སྦྱོང་དང་ཞིབ་འཇུག་གི་རིན་ཐང་བསམ་གྱིས་མི་ཁྱབ་པ་ཞིག་རེད། ང་ཚོ་མི་སུ་ཞིག་ཡིན་རུང་རང་ཉིད་ནས་གེ་སར་རིག་གནས་ལ་གཙིགས་འཛིན་བྱས་ཏེ་སློབ་སྦྱོང་དང་འཛིན་སྐྱོང་སྤེལ་གསུམ་བྱ་རྒྱུ་གལ་འགངས་ཤིན་ཏུ་ཆེ། ཁྱད་པར་དུ་རང་གི་སྐད་དང་ཡི་གེ་ནས་སློབ་སྦྱོང་དང་འཛིན་སྐྱོང་སྤེལ་གསུམ་བྱ་རྒྱུ་གལ་ཆེ་ཡིན་པ་ནན་གྱིས་གསུངས།
གཞན་ཡང་། རིག་གནས་ཞིབ་འཇུག་ལ་ངེས་པར་དུ་སེམས་པ་རྣལ་ཏུ་ཕབ་ནས་སློབ་སྦྱོང་བྱས་ཏེ་ཞིབ་འཇུག་གཏིང་ཟབ་བྱེད་པར་འབད་དགོས། དེང་སང་། གེ་སར་ཞིབ་འཇུག་ལ་དགའ་མཁན་གཞོན་ནུ་མང་པོ་བྱུང་དང་འབྱུང་བཞིན་ཡོད་མོད། འོན་ཀྱང་། སེམས་རྣལ་ཏུ་ཕབ་ནས་ཞིབ་འཇུག་བྱེད་མཁན་ད་དུང་ཉུང་བ་སྣང་བས། བོད་ཀྱི་ན་གཞོན་ཚོས་མུ་མཐུད་ནས་སེམས་ཤུགས་གཅིག་ཏུ་བསྒྲིམས་ཏེ་ཞིབ་འཇུག་གཏིང་ཟབ་བྱེད་པར་འབད་པ་བྱ་རྒྱུའི་རེ་བ་ཡོད་ལ། གེ་སར་རིག་གནས་ནི་བོད་ཀྱི་ཞིང་འབྲོག་ས་ཁུལ་དུ་དར་ཁྱབ་ཆེ་བས། ཞིང་འབྲོག་ཁུལ་དུ་དངོས་སུ་ཕྱིན་ནས་ཞིབ་འཇུག་དང་རྒྱུས་ལོན་བྱ་རྒྱུ་ཧ་ཅང་གལ་ཆེ། གེ་སར་རིག་གནས་ལ་ཞིབ་འཇུག་བྱ་དགོས་ན། ངེས་པར་དུ་རང་མི་རིགས་ཀྱི་སྐད་དང་ཡི་གེ་བྱང་ཆུབ་པ་ཞིག་ཡོད་དགོས། དེའི་ཕྱིར། ཕ་སྐད་མ་ཡིག་ཐོག་ནས་འབད་པ་ལྷོད་མེད་བྱ་རྒྱུའི་རེ་བ་ཡོད་ཅེས་གསུངས།
དོ་སྣང་ཆེ་བའི་རྩོམ།
རྩོམ་གསར། 10